[**Թեմատիկ պլանավորում**](#Թեմատիկ_պլանավորում) **(սեպտեմբերի 1 –մայիսի 27)**

**Հայ գրականություն- 10-րդ դասարան**

**Տարեկան` 102 ժամ**

**Շաբաթական` 3 ժամ**

**Հեղ․՝ Ներսիսյան Վ․,Մնացականյան Լ․,տարեթիվ՝ 2014**

Կազմողներ՝ Գայանե Վարդանյան (Շիրակացու ճեմարան միջազգային գիտակրթական համալիր), Անահիտ Խաչատրյան (Այբ դպրոց)

Մերի Մախսուդյան (Գեղարքունիք մարզի Զոլաքարի հ․ 2 դպրոց), Անահիտ Կիրակոսյան (Կոտայքի մարզի Ջրառատի մ/դ)

Պատասխանատու՝ ԿԶՆԱԿ-ի ուսումնական բնագավառների մշակման և զարգացման բաժնի մասնագետ Գայանե Մկրտչյան

|  |  |  |
| --- | --- | --- |
| **Թեմա** | **Նպատակ** | **Վերջնարդյունքներ** |
| **Հայ գրականության սկզբնավորումը** | -գաղափար հայ հին և միջնադարյան գրականության ընդհանուր առանձնահատկությունների մասին  -Մեսրոպ Մաշտոցի գործի մեծության գիտակցում  -գրերի գյուտի պատմաքաղաքական և մշակութային դերի ըմբռնում | - հայ հին և միջնադարյան գրականության ընդհանուր առանձնահատկությունները  -ներկայացնել Մեսրոպ Մաշտոցի կյանքի հիշարժան դրվագները  -գնահատել Մեսրոպ Մաշտոցի և գրերի գյուտի դերը հայ ժողովրդի կյանքում |
| **Ժամ** | **Էջ** | **Թեմա** |
| 1/1 | 5 | Հայ գրականության սկզբնավորումը |
| 2/1 | 7 | [Գրերի գյուտը](#Դաս_1) |
| 2/2 | 8 | [Մեսրոպ Մաշտոցի կյանքն ու գործը](#Դաս_2) |
| **Թեմա** | **Նպատակ** | **Վերջնարդյունքներ** |
| **Ոսկեդար** | -հայրենաիրության և ազգի հարատևման գաղափարների՝ որպես հայ գրականության հիմնական բովանդակության ըմբռնում  - հետագա դարերում ստեղծված գիտական և գեղարվեստական գրականության զարգացման ընկալում | **-**ժամանակագրական հաջորդականությամբ ներկայացնել 5-րդ դարի հայ մատենագիրներին և նրանց պատմությունները  -բնութագրել գրականության հերոսներին, դատողություններ անել նրանց արարքների վերաբերյալ |
| **Ժամ** | **Էջ** | **Թեմա** |
| 3/1 | 11 | [Ոսկեդար: 5-րդ դարի հայ մատենագրության ընդհանուր բնութագիրը](#Դաս_3) |
| 3/2 | 13 | [Ագաթանգեղոս](#Դաս_4) |
| 3/3 | 15 | Փավստոս Բուզանդ |
| 3/4 | 16 | [Եղիշե](#Դաս_5) |
| 3/5 | 19 | Ղազար Փարպեցի |
| **Թեմա** | **Նպատակ** | **Վերջնարդյունքներ** |
| **Մովսես Խորենացի** | -Մովսես Խորենացու «Հայոց պատմության» դերի գիտակցում  -առասպելների բովանդակության և գաղափարների իմացություն | -ներկայացնել Մովսես Խորենացու կյանքի հիշարժան դրվագները  - ներկայացնել «Հայոց պատմություն» երկի դերը  -արժևորել առասպելներում արծարծված գաղափարները  -բնութագրել առասպելների հերոսներին, մեկնաբանել նրանց արարքները |
| **Ժամ** | **Էջ** | **Թեմա** |
| 4/1 | 22 | Մովսես Խորենացու կյանքը, ժամանակաշրջանը |
| 4/2 | 23 | «Հայոց պատմություն» երկի ընդհանուր բնութագիրը |
| 4/3 | 23-24 | [Երկի պատվիրատուն և կառուցվածքը](#Դաս_6) |
| 4/4 | 24-25 | [Երկի գաղափարը](#Դաս_7) |
| 4/5 | 25-26 | [Երկի առանձնահատկությունները](#Դաս_8) |
| 4/6 | 26-28 | Գրական արժեքը |
| 4/7 | 29-31 | [«Ողբը»](#Դաս_9) |
| 4/8 | 31-32 | [«Հայկ և Բել»](#Դաս_10) |
| 4/9 | 33 | «Վահագն վիշապաքաղ» |
| 4/10 | 33-35 | [«Արտաշես և Արտավազդ»](#Դաս_11) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունքներ** |
| «Սասնա ծռեր»դյուցազներգությունը | -էպոսի դերի և նշանակության ընկալում  -հայկական ժողովրդական էպոսը որպես ժողովրդի համահավաք մտածողության, ձգտումների, երազանքների արտահայտության ընկալում | - ներկայացնել էպոսի՝ որպես գրական տեսակի առանձնահատկությունները  -արժևորել դյուցազներգությունն ու նրանում արծարծված գաղափարները  -բնութագրել դյուցազներգության հերոսներին, մեկնաբանել նրանց արարքները |
| **Ժամ** | **Էջ** | **Թեմա** |
| 5/1 | 39 | [«Սասնա ծռեր» դյուցազներգությունը, ընդհանուր բնութագիր](#Դաս_12) |
| 5/2 | 39-40 | Դյուցազներգության պատումները, կառուցվածքը |
| 5/3 | 40-42 | «Սանասար և Բաղդասար», «Մեծ Մեր» |
| 5/4 | 42-44 | [«Սասունցի Դավիթ», «Փոքր Մհեր»](#Դաս_13) |
| 5/5 | 44 | Դյուցազներգության գաղափարաբանությունը |
| 5/6 | 45 | [Գլխավոր հերոսները](#Դաս_14) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունք** |
| Գրիգոր Նարեկացի, տաղերը և «Մատյան ողբերգության» աղոթամատյանը | -ծանոթացնել հայ միջնադարյան գրականության ժանրային բազմազանությանը, գաղափարական, գեղագիտական առանձնահատկություններին  -ընկալել հայ միջնադարյան քնարերգության գեղագիտական, տաղաչափական հատկանիշները։  -գաղափար տալ միջնադարյան գրականության թեմատիկ բովանդակության մասին։ | -կարողանալ կարդալ Նարեկացու տաղերը, վերաշարադրել դրանց բովանդակությունը  -ցույց տալ տաղերի պատկերավորման միջոցները և մեկնաբանել  -տարբերել տաղի առանձնահատկությունները  -կարդալ, մեկնաբանել «Մատյան ողբերգության» աղոթամատյանից ընտրված հատվածը, մեկնաբանել հիմնական ասելիքը, կապել ամբողջ պոեմի գաղափարի հետ  -գիտակցի հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ.** | **Էջ** | **Թեմա** |
| 6/1 | 52-54 | [Գրիգոր Նարեկացու կյանքը, գործունեությունը, ստեղծագործության ընդհանուր բնութագիրը](#Դաս_15) |
| 6/2 | 54-55 | [«Մեղեդի ծննդյան» տաղը, բովանդակությունը, պատկերային համակարգը](#Դաս_16) |
| 6/3 | 55-57 | «[Տաղ Վարդավառի» տաղի այլաբանական բովանդակությունը, բնության պատկերումը Նարեկացու տաղերում](#Դաս_17) |
| 6/4 | 57-59 | [«Մատյան ողբերգության» աղոթամատյանի կառուցվածքը, ժանրային առանձնահատկությունը](#Դաս_18) |
| 6/5,6 | 58-61 | [«Մատյան ողբերգության» աղոթամատյանի գաղափարական բովանդակությունը, գեղագիտական արժեքը](#Դաս_19) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունք** |
| Հայ միջնադարյան գրականության ընդհանուր բնութագիրը (հեղինակներ,ժանրեր, մոտիվներ) | -ծանոթացնել հայ միջնադարյան գրականության ժանրային բազմազանությանը, գաղափարական, գեղագիտական առանձնահատկություններին | -ներկայացնել հայ  միջնադարյան  գրականության հեղինակներին, տարբերակել միջնադարյան ժանրերը, հակիրճ բնորոշել դրանք  -ցույց տալ միջնադարյան գրականության թեմատիկ առանձնահատկությունները |
| **Ժամ.** | **Էջ** | **Թեմա** |
| 7/1,2 | 65-66 | [Հայ միջնադարյան գրականության հետագա ընթացքը և ընդհանուր բնութագիրը (հեղինակներ, ժանրեր, մոտիվներ)](#Դաս_20) |
| **Թեմա** | **Նպատակ** | **Վերջնարդյունք** |
| Հայ առակագրութ-յուն․ Մխիթար Գոշ և Վարդան Այգեկցի | -ծանոթացնել հայ միջնադարյան գրականության ժանրային բազմազանությանը, գաղափարական, գեղագիտական առանձնահատկություններին  -գաղափար տալ միջնադարյան գրականության թեմատիկ բովանդակության մասին | -ներկայացնել առակի ժանրային հատկանիշները, հայ առակագիրների կենսագրության կարևոր դրվագները  -կարդալ առակները և մեկնաբանել դրանց թեմատիկ առանձնահատկությունները  -աշխատել բնագրի վրա, հանդես գալ լսարանի առաջ և մատչելի և գրագետ ձևակերպել իր ասելիքը |
| **Ժամ.** | **Էջ** | **Թեմա** |
| 8/1 | 67-69 | [Հայ առակագրության սկզբնավորումը․ Մխիթար Գոշի կյանքը, գործունեությունը, ստեղծագործությունը](#Դաս_21) |
| 8/2 | 70-71 | [Մխիթար Գոշի առակների թեմատիկ բաժանումն ու բովանդակությունը։ «Արջ և մրջյուն», «Աստղերը» և «Ձկների թագավորը» առակները](#Դաս_22) |
| 8/3 | 72-73 | [Վարդան Այգեցկու կյանքը, գործունեությունը, ստեղծագործությունը](#Դաս_23) |
| 8/4 | 74-76 | [Վարդան Այգեկցու առակները, թեմատիկ հատկանիշները, բովանդակությունը։ «Իմաստուն զինվորը», «Այրի կինը և իշխանը», «Եզն ու ձին» առակները](#Դաս_24) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունք** |
| Ֆրիկ, «Ընդդեմ ֆալաքին», «Գանգատ» | -ծանոթացնել հայ միջնադարյան գրականության ժանրային բազմազանությանը, գաղափարական, գեղագիտական առանձնահատկություններին  -ընկալել հայ միջնադարյան քնարերգության գեղագիտական, տաղաչափական հատկանիշները | -ներկայացնել Ֆրիկի կյանքը, ստեղծագործության բնութագիրը  -կարողանալ կարդալ Ֆրիկի «Ընդդեմ ֆալաքին», «Գանգատ» բանաստեղծությունները, վերաշարադրել դրանց բովանդակությունը և մեկնաբանել  -ցույց տալ բանաստեղծութ-յունների պատկերավորման միջոցները  -գիտակցի հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ.** | **Էջ** | **Դաս** |
| 9/1 | 77-79 | [Ֆրիկի կյանքը, ստեղծագործության բնութագիրը](#Դաս_25) |
| 9/2 | 79-80 | [«Ընդդեմ ֆալաքին» բանաստեղծությունը](#Դաս_26) |
| 9/3,4 | 81-84 | [«Գանգատ» բանաստեղծությունը](#Դաս_27) |
| **Թեմա** | **Նպատակ** | **Վերջնարդյունք** |
| Նահապետ Քուչակ, հայրենի ժանրը, սիրային հայրեններ | -ծանոթացնել հայ միջնադարյան գրականության ժանրային բազմազանությանը, գաղափարական, գեղագիտական առանձնահատկություններին  -ընկալել հայ միջնադարյան քնարերգության գեղագիտական, տաղաչափական հատկանիշները։ | -ներկայացնել Քուչակի կյանքը, ստեղծագործության բնութագիրը  -ցույց տալ հայրենի ժանրի առանձնահատկությունները  -կարողանալ կարդալ Քուչակի հայրենները, վերաշարադրել դրանց բովանդակությունը և մեկնաբանել  -կարողանալ անգիր արտասանել հայրեններից մի քանիսը  -գիտակցի հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ.** | **Էջ** | **Դաս** |
| 10/1 | 85-86 | [Նահապետ Քուչակի կյանքը, ստեղծագործության բնութագիրը։ Հայրենի ժանրը](#Դաս_28) |
| 10/2,3 | 87-89 | [Սիրային հայրեններ](#Դաս_29) |
| 10/4 | 90-92 | [Պանդխտության հայրեններ](#Դաս_30) |
|  |  | **Կիսամյակային գրավոր աշխատանք** |
| **Թեմա** | **Նպատակ** | **Վերջնարդյունք** |
| **Սայաթ-Նովա** | -ծանոթացնել Սայաթ-Նովայի կենսագրության կարևոր փաստերին  -ընկալել հայ միջնադարյան քնարերգության գեղագիտական, տաղաչափական հատկանիշները  -գաղափար տալ Սայաթ-Նովայի ստեղծագործությունների թեմատիկ բովանդակության մասին | - կարևորել Սայաթ-Նովայի դերը հայ միջնադարյան գրականության մեջ  - կարողանալ կարդալ Սայաթ-Նովայի խաղերը, վերաշարադրել դրանց բովանդակությունը  -ցույց տալ խաղերի պատկերավորման միջոցները և մեկնաբանել  -տարբերել խաղերի թեմատիկ առանձնահատկությունները |
| **Ժամ** | **Էջ** | **Դաս** |
| 11/1 | 93-95 | [Սայաթ-Նովայի, կյանքը, գործունեությունը](#Դաս_31) |
| 11/2 | 95-96 | [Սայաթ-Նովայի ստեղծագործության ընդհանուր բնութագիրը](#Դաս_32) |
| 11/3 | 96-98 | [Սիրո երգը](#Դաս_33) |
| 11/4 | 98-99 | [«Թամամ աշխար պըտուտ էկա» խաղը](#Դաս_34) |
| 11/5 | 99-100 | [«Դուն էն գլխեն իմաստուն իս» խաղը](#Դաս_35) |
| 11/6 | 100-101 | [«Աշխարըս մե փանջարա է»](#Դաս_36) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունքներ** |
| **Հայ նոր գրականության զարգացման փուլերը** | -գաղափար տալ հայ նոր գրականության սկզբնավորման, զարգացման ընդհանուր ընթացքի և նրա առանձին փուլերի մասին  -ծանոթացնել տվյալ ժամանակաշրջանում գերիշխող գրական ուղղություններին, տարածված գրական ժանրերին | -իմանալ հայ նոր գրականության սկզբնավորման ու զարգացման պատմությունը, ճանաչել հեղինակներին  -ճանաչել հայ գրականության մեջ ռոմանտիզմի, ռեալիզմի դրսևորման ձևերը  -կարողանալ քննության ենթարկել հեղինակների ռոմանտիկական և ռեալիստական հայացքների դրսևորումները |
| **Ժամ** | **Էջ** | **Դաս** |
| 12/1 | 105-109 | [Հայ նոր գրականության զարգացման փուլերը](#Դաս_37) |
| 12/2 | 110-114 | [Գրական ուղղություններ](#Դաս_38) |
| **Թեմա** | **Նպատակ** | **Վերջնարդյունքներ** |
| **Խաչատուր Աբովյան** | -ծանոթացնել Խաչատուր Աբովյանի կյանքին, նրա ստեղծագործության ընդհանուր բնութագրին  -գաղափար տալ «Վերք Հայաստանի» վեպի, նրա գրության շարժառիթների, քննվող խնդիրների, պատկերվող դարաշրջանի, պատմական հիմքի մասին  -ուսումնասիրել վեպի կառուցվածքը, սյուժեն, հերոսներին, գաղափարը | -կարողանալ կարդալ` ընկալելով կարդացածի ենթատեքստը  - ունենալ որոշակի գիտելիքներ վեպի գաղափարի, բերած նորության մասին  - գիտակցել հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ** | **Էջ** | **Դաս** |
| 13/1 | 115-117 | [Խաչատուր Աբովյանի կենսագրությունը](#Դաս_39) |
| 13/2 | 117-119 | [Խաչատուր Աբովյանի ստեղծագործության ընդհանուր բնութագիրը](#Դաս_40) |
| 13/3 | 119-121 | [«Վերք Հայաստանի» վեպի «Հառաջաբանը»](#Դաս_41) |
| 13/4 | 121-123 | [Վեպի սյուժեն և կառուցվածքը](#Դաս_42) |
| 13/5 | 123-126 | [Վեպի գաղափարն ու կերպարները](#Դաս_43) |
| 13/6 | 126-129 | [Վիպական արվեստը](#Դաս_44) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունքներ** |
| **Միքայել Նալբանդյան** | -ծանոթացնել Միքայել Նալբանդյանի կյանքին, նրա ստեղծագործության ընդհանուր բնութագրին  -գաղափար տալ Նալբանդյանի հասարակական գործունեության և ստեղծագործական ժառանգության մասին  -ուսումնասիրել ստեղծագործությունները, դրանց գաղափարն ու արծարծած խնդիրները | - ունենալ որոշակի գիտելիքներ Միքայել Նալբանդյանի կենսագրության, հասարակական գործունեության, գեղարվեստական ժառանգության վերաբերյալ  -կարողանալ կարդալ` ընկալելով կարդացածի ենթատեքստը  - գիտակցել հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ** | **Էջ** | **Դաս** |
| 14/1 | 131-135 | [Միքայել Նալբանդյանի կյանքն ու ստեղծագործությունը](#Դաս_45) |
| 14/2 | 135-142 | [Միքայել Նալբանդյանի գեղարվեստական ժառանգությունը](#Դաս_46) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունք** |
| Րաֆֆու «Սամվել» պատմավեպը | -ծանոթացնել Րաֆֆու կյանքին, նրա ստեղծագործության ընդհանուր բնութագրին  -գաղափար տալ «Սամվել» պատմավեպի, նրա գրության շարժառիթների, պատկերվող դարաշրջանի, պատմական հիմքի մասին  -ուսումնասիրել վեպի կառուցվածքը, սյուժեն, հերոսներին, գաղափարը | -կարդալ` ընկալելով կարդացածի ենթատեքստը։  -ունենալ որոշակի գիտելիքներ վեպի ժանրի մասին գրական ուղղոււթյուններից  -գիտակցել հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ.** | **Էջ** | **Դաս** |
| 15/1 | 143-146 | [Րաֆֆի, կյանքը, գործունեությունը](#Դաս_47) |
| 15/2 | 146-150 | [Րաֆֆու ստեղծագործության ընդհանուր բնութագիրը](#Դաս_48) |
| 15/3 | 150-151 | [«Սամվել» պատմավեպի պատմական հիմքը](#Դաս_49) |
| 15/4,5 | 152-154 | [Սյուժեն և բովանդակությունը, գաղափարը](#Դաս_50) |
| 15/6 | 154-156 | [«Սամվել» պատմավեպի կերպարները](#Դաս_51) |
| 15/7 | 154-156 | [«Սամվել» պատմավեպի կերպարները](#Դաս_51) |
| 15/8 | 154-156 | [Սամվելի կերպարը](#Դաս_52) |
| **Թեմա** | **Նպատակ** | **Վերջնարդյունք** |
| «Գևորգ Մարզպետունի» պատմավեպը | -ծանոթացնել Մուրացանի կյանքին, նրա ստեղծագործության ընդհանուր բնութագրին  -գաղափար տալ «Գևորգ Մարզպետունի» պատմավեպի, նրա գրության շարժառիթների, պատկերվող դարաշրջանի, պատմական հիմքի մասին  -ուսումնասիրել վեպի կառուցվածքը, սյուժեն, հերոսներին, գաղափարը | -կարողանալ կարդալ` ընկալելով կարդացածի ենթատեքստը  -ունենալ որոշակի գիտելիքներ վեպի ժանրի մասին գրական ուղղոււթյուններից  -գիտակցել հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ.** | **Էջ** | **Դաս** |
| 16/1 | 191-192 | [Մուրացանի, կյանքը, գործունեությունը](#Դաս_53) |
| 16/2 | 192-196 | [Մուրացանի ստեղծագործության ընդհանուր բնութագիրը](#Դաս_54) |
| 16/3 | 196-198 | [Պատմագեղարվեստական երկերը](#Դաս_55) |
| 16/4 | 198-199 | [«Գևորգ Մարզպետունի» վեպը, գրելու շարժառիթն ու պատմական ժամանակաշրջանը](#Դաս_56) |
| 16/5 | 199-200 | [«Գևորգ Մարզպետունի» պատմավեպի սյուժեն և կառուցվածքը](#Դաս_56) |
| 16/6 | 200-205 | [«Գևորգ Մարզպետունի» պատմավեպի գաղափարն ու գլխավոր կերպարները](#Դաս_57) |
| 16/7 | 200-205 | [«Գևորգ Մարզպետունի» պատմավեպի մյուս կերպարներն ու արվեստը](#Դաս_58) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունք** |
| Հակոբ Պարոնյանի «Մեծապատիվ մուրացկանները» երգիծական-մենագրական վեպը | -ծանոթացնել Պարոնյանի կյանքին, նրա ստեղծագործության ընդհանուր բնութագրին  -գաղափար տալ երգիծանքի և «Մեծապատիվ մուրացկանները» երգիծական վեպի մասին  -ոսումնասիրել վեպի կառուցվածքը, սյուժեն, հերոսներին, գաղափարը | -կարդալ` ընկալելով կարդացածի ենթատեքստը  -ունենալ որոշակի գիտելիքներ երգիծանքի մասին, գրական ուղղություններից  -գիտակցի հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ.** | **Էջ** | **Դաս** |
| 17/1 | 159-164 | [Պարոնյանի կյանքը, ստեղծագործությունը](#Դաս_59) |
| 17/2 | 165-167 | [«Մեծապատիվ մուրացկանները» երգիծական-մենագրական վեպի սյուժեն, կառուցվածքը և գաղափարը](#Դաս_60) |
| 17/3 | 167-169 | [«Մեծապատիվ մուրացկանները» վեպի կերպարները․ Աբիսողոմ աղայի կերպարը](#Դաս_61) |
| 17/4 | 169-173 | [«Մեծապատիվ մուրացկաններ»-ի կերպարը](#Դաս_62) |
|  |  | **Թեմատիկ գրավոր աշխատանք** |
| **Թեմա** | **Նպատակ** | **Վերջնարդյունք** |
| Շիրվանզադեի «Քաոս» վեպը և «Պատվի համար» դրաման | -ծանոթացնել Շիրվանզադեի կյանքին, նրա ստեղծագործության ընդհանուր բնութագրին  -գաղափար տալ ռեալիզմի և դրամայի, նաև «Քաոս» վեպի և «Պատվի համար» դրամայի մասին  -ուսումնասիրել վեպի և դրամայի կառուցվածքը, սյուժեն, հերոսներին, գաղափարը | -կարողանալ կարդալ` ընկալելով կարդացածի ենթատեքստը  -ունենալ որոշակի գիտելիքներ դրամայի ժանրի մասին գրական ուղղություններից։  -գիտակցել հայ գրականության` որպես ազգային մշակույթի կարևորագույն արժեքի, ազգային մտածողության և հոգեբանության բացահայտողի դերը |
| **Ժամ.** | **Էջ** | **Դաս** |
| 18/1 | 174-179 | [Շիրվանզադե, կյանքը, ստեղծագործությունը](#Դաս_63)  [Ռեալիզմի առանձնահատկությունները․Շիրվանզադեի ռեալիզմը](#Դաս_63) |
| 18/2 | 180-183 | [Շիրվանզադեի «Քաոս» վեպի սյուժեն, ներկայացված խնդիրները](#Դաս_64) |
| 18/3,4 | 183-186 | [Շիրվանզադեի «Քաոս» վեպի կերպարները](#Դաս_65) |
| 18/5 | 186-189 | Շիրվանզադեի «Քաոս» վեպում ընտանիքի, կնոջ և բարոյականության խնդիրները |
| 18/6 | 189-190 | [Շիրվանզադեի «Պատվի համար» դրամայի սյուժեն և գաղափարը](#Դաս_66) |
| 18/7 | 189-190 | [Շիրվանզադեի «Պատվի համար» դրամայի կերպարները](#Դաս_67) |
|  |  | **Կիսամյակային գրավոր աշխատանք** |

**Դաս 1.Գրերի գյուտը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞ր այբուբենի տառերի հաջորդականությամբ է Մեսրոպ Մաշտոցը դասավորել իր ստեղծած նշանագրերը, դասակարգման ի՞նչ մոտեցումներ կան այբուբենում։

2. Գրերի ստեղծումից հետո առաջինը Աստվածաշնչի ո՞ր գիրքը սկսեցին թարգմանել Մեսրոպ Մաշտոցն ու իր աշակերտները:

3. Որո՞նք են հայոց այբուբենի թվային գաղտնիքները:

4․ Ինչպե՞ս է Գրիգոր Զոհրապը մեկնաբանում և արժևորում գրերի գյուտը։

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1.Մեսրոպ Մաշտոցն իր ստեղծած նշանագրերը դասավորել է հունական այբուբենի տառերի հաջորդականությամբ` շարքի մեջ տեղ-տեղ ավելացնելով այն գրերը, որոնց համապատասխանը չկար հունարենում: Նորաստեղծ գրերին տվել է նաև անուններ, ամբողջը բաժանելով չորս մասի՝ որոշել է ամեն մի գրի թվային արժեքը։

2. Գրերի ստեղծումից հետո Մեսրոպ Մաշտոցն ու իր աշակերտներն սկսեցին թարգմանել Աստվածաշնչի Սողոմոնի առակները:

3. Մաշտոցյան տառերը դասավորությամբ ու թվաքանակով իրենց մեջ թաքցնում են յուրահատուկ քրիստոնեական խորհուրդ: Նախ`տառերի թիվը 36 է, որի մեջ 3-ը Սուրբ Երրորդությունն է, իսկ 6-ը` աշխարհի արարչագործության օրերի թիվը, դարձյալ սուրբ թիվ: 3-ի և 6-ի գումարը 9 է` քրիստոնեության թվային համակարգում դարձյալ սրբազան խորհրդանշան: 36-ը նաև 33+3 է, ինչի մեջ թե՛ Քրիստոսի կյանքի տարիների թիվն է, թե՛ Սուրբ Երրորդությունը: Հայոց տառերի ձևի մեջ առկա է հավերժության նշանի խորհուրդը:

4․ Գրիգոր Զոհրապն այսպես է մեկնաբանում հայ գրերի ստեղծման կարևորությունը․ «Մեր նախնիքը տառերին գյուտի մեջ հրաշք մը տեսած են, ատիկա նկատած են ընծա մը, միակ ընծան այն ազգին, որուն այնքան աղետներ տված է․․․Երբ ուշադրությամբ հետևինք հայ պատմության, կտեսնենք, որ գիրին գյուտը հային գոյության ամենամեծ ազդակը եղած է»։

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1․ Ներկայացնել, որՄեսրոպ Մաշտոցն իր ստեղծած նշանագրերը դասավորել է հունական այբուբենի տառերի հաջորդականությամբ՝ շարքի մեջ տեղ-տեղ ավելացնելով այն գրերը, որոնց համապատասխանը չկար հունարենում: Նորաստեղծ գրերին տվել է նաև անուններ, ամբողջը բաժանել է չորս մասի՝ որոշելով ամեն մի գրի թվային արժեքը։

2․ Ներկայացնել, որ գրերի ստեղծումից հետո Մեսրոպ Մաշտոցն ու իր աշակերտներն սկսեցին թարգմանել Աստվածաշնչի Սողոմոնի առակները:

2. ա․ Ընտրել ճիշտ պատասխանը.

Գրերի ստեղծումից հետո առաջինը Աստվածաշնչի ո՞ր գիրքը սկսեցին թարգմանել Մեսրոպ Մաշտոցն ու իր աշակերտները:

1. Երգերի երգը
2. Աշխատանքի երգը
3. Սողոմոնի առակները
4. Դավթի սաղմոսները

3. Ներկայացնել հայոց այբուբենի թվային գաղտնիքները: Գրել հայոց պատմության հիշարժան տարեթվերը տառերով՝ 301, 405, 451, 1918, 1991 և այլն։

4․ Վերապատմել Գրիգոր Զոհրապի խոսքը գրերի գյուտի կարևորության մասին և մեկնաբանել այն։

Համացանցից, տպագիր գրականությունից գտնել և ներկայացնել այլ ասույթներ հայ գրերի գյուտի կարևորության մասին և մեկնաբանել։

**Դաս 2. ՄեսրոպՄաշտոցի կյանքն ու գործը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ինչպե՞ս է Մովսես Խորենացին նկարագրում Մեսրոպ Մաշտոցին:

2. Մեսրոպ Մաշտոցի ճառերն ու քարոզները ի՞նչ խորագրով են հասել մեզ:

3. Հայ գրողներից ովքե՞ր են անդրադարձել Մեսրոպ Մաշտոցի կերպարին:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Մեսրոպ Մաշտոցի մասին Մովսես Խորենացին իրավամբ ասում է .«Մտքով՝ ստեղծող, խոսքով՝ պայծառ, գործով՝ համբերող, սիրով՝ անկեղծ, սովորեցնելու մեջ՝ չձանձրացող, և որ նրա վարքի մեջ ամբարտավանությունը և մարդահաճությունը երբեք չկարողացան տեղ գտնել»:

2. Մեսրոպ Մաշտոցի ճառերն ու քարոզները մեզ են հասել «Հաճախապատում լուսավոր ճառեր» խորագրով:

3. Մեսրոպ Մաշտոցին և գրերի գյուտին են նվիրված Կորյունի «Վարք Մաշտոցի» գիրքը, Սիամանթոյի (Ատոմ Յարճանյան) «Սուրբ Մեսրոպ» և Պարույր Սևակի «Եվ այր մի Մաշտոց անուն» պոեմները:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Անգիր ներկայացնել Մովսես Խորենացու խոսքերը Մեսրոպ Մաշտոցի մասին: Մեկնաբանել Խորենացու՝ Մաշտոցի կերպարը բնութագրող արտահայտությունները։

2. Ընտրել ճիշտ պատասխանը.

Մեսրոպ Մաշտոցի ճառերն ու քարոզները ի՞նչ խորագրով են հասել մեզ:

1. «Թղթեր»
2. «Հաճախապատում լուսավոր ճառեր»
3. «Պատմություն հայոց»
4. «Վարք Մաշտոցի»

3. Նշել հեղինակներին և ստեղծագործությունները, որտեղ նկարագրված ու բացահայտված են Մեսրոպ Մաշտոցի կերպարն ու նրա կատարած գործը։

Գրել 7-8 նախադասությունից բաղկացած շարադրություն Մեսրոպ Մաշտոցի և հայոց գրերի մասին՝ որոշ արտահայտություններ վերցնելով Խորենացու բնորոշումներից։

**Դաս 3. Ոսկեդար: 5-րդ դարի հայ մատենագրության ընդհանուր բնութագիրը** [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ինչո՞ւ է 5-րդ դարը կոչվում ոսկեդար:
2. Ո՞ւմ պատմությունն է ժամանակագրական առումով Ագաթանգեղոսի «Հայոց պատմություն» երկի շարունակությունը:
3. Ո՞ր ժամանակաշրջանն են ընդգրկում Ագաթանգեղոսի, Փավստոս Բուզանդի, Ղազար Փարպեցու և Եղիշեի ստեղծագործությունները:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Գրերի գյուտից անմիջապես հետո` ընդամենը մի քանի տասնամյակի ընթացքում, ստեղծվում են ինքնուրույն և թարգմանական բազմաթիվ երկեր, որոնք իրենց հարուստ բովանդակությամբ, արծարծած խնդիրներով ու գաղափարներով, ճանաչողական, գրական-գեղարվեստական նշանակությամբ և այլ հատկանիշներով ներկայացնում են միջնադարյան ողջ հայ մատենագրության ամենաբարձր աստիճանը և առաջնակարգ տեղ գրավում ժամանակի համաշխարհային մշակույթի պատմության մեջ: Այս նկատառումով է, որ V դարը կոչվում է ոսկեդար:
2. Ժամանակագրական առումով Ագաթանգեղոսի «Հայոց պատմություն» երկի շարունակությունը Փավստոս Բուզանդի «Հայոց պատմությունն» է:
3. Ագաթանգեղոսի «Հայոց պատմությունն» ընդգրկում է 3-րդ դարի 2-րդ կեսից մինչև 4-րդ դարի 20-ական թթ., Փավստոտ Բուզանդի «Հայոց պատմությունն» ընգրկում է մի ժամանակաշրջան, որն սկսվում է Տրդատ Մեծի որդի Խոսրով Կոտակի թագավորությունից /303թ./ և ավարտվում Բյուզանդիայի ու Պարսկաստանի միջև Հայաստանի 1-ին բաժանումով /387թ./, Ղազար Փարպեցու «Հայոց պատմությունը» նկարագրում է 460-480-ական թթ. պատմական իրողությունները, մասնավորապես՝ Վահանանց պատերազմը, Եղիշեի «Վարդանի և հայոց պատերազմի մասին» երկը շարադրում է Վարդանանց պատերազմի հերոսական դրվագները /451թ./:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ներկայացնել և մեկնաբանել՝ ինչու է 5-րդ դարը կոչվում ոսկեդար:
2. ա) Ներկայացնել, որ ժամանակագրական առումով Ագաթանգեղոսի «Հայոց պատմություն» երկի շարունակությունը Փավստոս Բուզանդի «Հայոց պատմությունն» է:

բ) Հակիրճ ներկայացնել Ագաթանգեղոսի և Փավստոս Բուզանդի աշխատություններում ընդգրկված ժամանակաշրջանը:

1. Համապատասխանեցնել.

|  |  |
| --- | --- |
| ա․Ընդգրկում է 3-րդ դարի 2-րդ կեսից մինչև 4-րդ դարի 20-ական թթ․։ | 1․Եղիշեի «Վարդանի և հայոց պատերազմի մասին» երկը |
| բ․ Ընդգրկում է մի ժամանակաշրջան, որն սկսվում է Տրդատ Մեծի որդի Խոսրով Կոտակի թագավորությունից /303թ./ և ավարտվում Բյուզանդիայի ու Պարսկաստանի միջև Հայաստանի 1-ին բաժանումով /387թ./։ | 2․ Ագաթանգեղոսի «Հայոց պատմությունը» |
| գ․ Նկարագրում է 460-480-ական թթ. պատմական իրողությունները, մասնավորապես՝ Վահանանց պատերազմը։ | 3․ Փավստո Բուզանդի «Հայոց պատմությունը» |
| դ․ Երկը շարադրում է Վարդանանց պատերազմի հերոսական դրվագները /451թ./: | 4․Ղազար Փարպեցու «Հայոց պատմությունը» |

**Դաս 4. Ագաթանգեոս**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞վ է Ագաթանգեղոսը, և ի՞նչ է նշանակում նրա անունը:
2. Խորենացին ինչպես է անվանում Ագաթանգեղոսին, ինչո՞ւ:
3. Քանի՞ մասից է բաղկացած Ագաթանգեղոսի «Հայոց պատմությունը», ինչի՞ մասին է:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Ագաթանգեղոսը 4-5-րդ դարերի հայ պատմիչ է: *Ագաթանգեղոս* անունը նշանակում է *բարի հրեշտակ* կամ *ավետաբեր:*
2. Խորենացին Ագաթանգեղոսին անվանում է «Տրդատի հաջող քարտուղար», որովհետև նա եկել է Արշակունիների արքունիք և Տրդատ Մեծ արքայի հրամանով կոչված է «գրի առնել ժամանակի դեպքերը»:
3. Ագաթանգեղոսի «Հայոց պատմությունը» բաղկացած է առաջաբանից և չորս գլխից, որոնց մեջ նա պատմում է Հայաստանում քրիստոնեության մուտքի մասին:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Հակիրճ ներկայացնել, որ Ագաթանգեղոսը 4-5-րդ դարի հայ պատմիչ է, անունը նշանակում է «բարի հրեշտակ», «ավետաբեր»:
2. Ներկայացնել, որ Ագաթանգեղոսը եկել է Արշակունիների արքունիք և Տրդատ Մեծ արքայի հրամանով կոչված է եղել «գրի առնել ժամանակի դեպքերը», այդ պատճառով Խորենացին Ագաթանգեղոսին անվանում է «Տրդատի հաջող քարտուղար»:
3. Ո՞ր պնդումն է սխալ:

1. Ագաթանգեղոսի «Հայոց պատմությունը» բաղկացած է առաջաբանից և չորս գլխից:

2. «Հայոց պատմության» մեջ ներկայացվում են Վարդանանց պատերազմի հերոսական դրվագները:

3. Ագաթանգեղոսի «Հայոց պատմության» մեջ Ագաթանգեղոսը պատմում է Հայաստանում   
քրիստոնեության մուտքի մասին:

**Դաս 5. Եղիշե**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞ւմ պատվերով է Եղիշեն գրում «Վասն Վարդանայ և հայոց պատերազմի» գիրքը:
2. Ի՞նչ կարևոր նշանակություն ունի երկը՝ որպես ականատեսի շարադրանք։
3. Ո՞ր գեղարվեստական երկերի համար է սկզբնաղբյուր դարձել Եղիշեի մատյանը:
4. Եղիշեի պատմելու ոճին ինչե՞րն են առանձին հմայք տալիս:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Եղիշեն «Վասն Վարդանայ և հայոց պատերազմի» երկը գրել է Մամիկոնյան Դավիթ երեցի պատվերով, որի մտավոր կարողությունների մասին պատմիչը մեծ գովեստով է խոսում։
2. Պատմիչը մանրամասն անդրադառնում է ապստամբության գլխավոր պատճառներին, տալիս է իրադարձությունների զարգացման և պատերազմի հետևանքների նկարագրությունը։ Որպես ականատեսի խոսք՝ գիրքն ունի աղբյուրագիտական կարևոր նշանակություն։
3. Եղիշեի մատյանը սկզբնաղբյուր է դարձել մի շարք երկերի համար՝ Ղևոնդ Ալիշանի «Պլպուլն Ավարայրի», Ռափայել Պատկանյանի «Քաջ Վարդան Մամիկոնյանի մահը», Դերենիկ Դեմիրճյանի «Վարդանանք», «Վասակ» երկերը և այլն:
4. Եղիշեի պատմելու ոճին առանձին հմայք են տալիս բանաստեղծական գեղեցիկ համեմատությունները և իմաստալից ասույթները, օրինակ՝ «Լավ է կույր լինել աչքով, քան կույր մտքով», «Չգիտակցված մահը մահ է, գիտակցված մահը՝ անմահություն» և այլն:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ընտրել ճիշտ տարբերակը.
2. Եղիշեն «Վասն Վարդանայ և հայոց պատերազմի» երկը գրել է Վարդան Մամիկոնյանի պատվերով:
3. Եղիշեն «Վասն Վարդանայ և հայոց պատերազմի» երկը գրել է Մամիկոնյան Դավիթ երեցի պատվերով:
4. Եղիշեն «Վասն Վարդանայ և հայոց պատերազմի» երկը գրել է Սահակ Բագրատունու պատվերով:

2․ Մեկնաբանել պատմության աղբյուրագիտական նշանակությունը՝ ելնելով երկում ներկայացված ապստամբության գլխավոր պատճառները շարադրելուց, իրադարձությունների զարգացման և պատերազմի հետևանքների նկարագրությունից։

3․ Թվարկել մի քանի ստեղծագործություն, որոնց համար սկզբնաղբյուր է դարձել Եղիշեի մատյանը:

4․ա) Ընտրել Եղիշեի ասույթը և մեկնաբանել նշանակությունը:

1. «Մահկանացուների ժամանակը կարճ է և անհայտ»:
2. «Լավ է կույր լինել աչքով, քան կույր մտքով»
3. «Քաջերի սերունդները քաջերն են»:
4. «Ինչ մարդն ու նրա գործերն են, այն էլ նրա պատմությունն է»:

բ) Գրել շարադրություն «Չգիտակցված մահը մահ է, գիտակցված մահը՝ անմահություն» վերնագրով:

**Դաս 6. Երկի պատվիրատուն և կառուցվածքը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞ւմ պատվերով է Խորենացին գրել «Հայոց պատմություն» երկը: Ինչու՞ է ստանձնել այդ աշխատանքը։
2. Քանի՞ մասից է բաղկացած Խորենացու «Հայոց պատմություն» երկը, և ինչպե՞ս են դրանք վերնագրված:
3. Ովքե՞ր են Խորենացու ամենասիրելի հերոսները, ինչու՞ է հենց նրանց նախընտրում պատմիչը:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Խորենացին «Հայոց պատմություն» երկը շարադրել է իշխան Սահակ Բագրատունու պատվերով, որն արժանացել է արտակարգ մեծ գովեստի: Նա սուր քննադատության էր ենթարկում հայոց հին թագավորների և իշխանների անիմաստասեր բարքերը, քանի որ հոգ չեն տարել, որ իրենց ժամանակն ու գործերը գրի առնվեն:
2. Խորենացու «Հայոց պատմություն» երկը բաղկացած է երեք մասից, որոնք կոչվում են գրքեր: Առաջին գիրքը կրում է «Հայոց մեծերի ծննդաբանությունը» վերնագիրը, երկրորդ գիրքը՝ «Միջին պատմություն մեր նախնիների», վերջին գիրքը՝ «Մեր հայրենիքի պատմության ավարտը»: Պատմությունն ավարտվում է «Ողբով»:
3. Խորենացու ամենասիրելի հերոսները անցյալից ընտրված քաջ ու կորովի առաջնորդներն են: «Ես սիրում եմ ըստ քաջության այսպես կոչել՝ Հայկ-Արամ-Տիգրան,- ասում է պատմիչը,- քանզի քաջերի սերունդները քաջերն են, իսկ նրանց միջև եղածներին ով ինչպես կամենում է, թող կոչի»:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ներկայացնել, որ Խորենացին «Հայոց պատմություն» երկը շարադրել է իշխան Սահակ Բագրատունու պատվերով և մեկնաբանել, թե ինչու է նա սիրով և հոժարակամությամբ ստանձնել այդ գործը։
2. Ներկայացնել Խորենացու «Հայոց պատմություն» երկի կառուցվածքը և հակիրճ ներկայացնել դրանցում արծարծված խնդիները:
3. Թվարկել Խորենացու ամենասիրելի հերոսներին: Մեկնաբանել, թե ինչու է նա որոշակի հերթականությամբ ներկայացնում նրանց։

**Դաս 7. Երկի գաղափարը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ի՞նչ նշանակություն ունի Խորենացու «Հայոց պատմությունը» հայ ժողովրդի համար:
2. «Հայոց պատմություն» երկի պատվիրատուն ի՞նչ հիմնական պահանջներ է դրել Խորենացու առջև:
3. Ինչո՞ւ է «Հայոց պատմությունը» համարվում առաջին քննական պատմությունը:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Խորենացու «Հայոց պատմությունն» ունի համաշխարհային գիտական արժեք: Այն ճանապարհի գիրք է հայ ժողովրդի համար, քանի որ ստեղծվել է «Աստվածաշունչ» մատյանի նմանությամբ և նույն դերն ունի հայ ժողովրդի ազգային գիտակցության մեջ, ինչ «Հին Կտակարանը»՝ մարդկության:
2. «Հայոց պատմություն» երկի պատվիրատու իշխան Սահակ Բագրատունին Խորենացու առջև երկու հիմնական պահանջ է դրել ՝ համառոտագրություն և ճշգրտություն:
3. Խորենացին առաջինն էր, որ գրեց քննական պատմություն, այսինքն՝ նա տվյալ շրջանին վերաբերող իր իմացած բոլոր փաստերն ու փաստաթղթերը համեմատում էր, քննադատական վերաբերմունք էր ցույց տալիս դրանց նկատմամբ և որոշ ընտրություն կատարում:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ներկայացնել Խորենացու «Հայոց պատմութան» նշանակությունը հայ ժողովրդի համար:
2. Ներկայացնել Սահակ Բագրատունու առաջադրած պահանջները, այն է՝ համառոտագրություն և ճշգրտություն:
3. Ներկայացնել՝ ինչու է «Հայոց պատմությունը» համարվում առաջին քննական պատմությունը՝ բերելով հիմնավորումներ:

**Դաս 8. Երկի առանձնահատկությունները**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Խորենացու երկն ի՞նչ առանձնահատկություններով է աչքի ընկնում:
2. Քերթողահայրն իր աշխատությունը գրելիս ի՞նչ աղբյուրներից է օգտվել:
3. Ինչո՞ւ է երկը ձեռք բերել նաև միջազգային հնչեղություն:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Երկը հայ մատենագրության առաջին հուշարձանն է, որն ընդգրկում է հայ ժողովրդի ամբողջական պատմությունը՝ ազգի կազմավորումից մինչև հեղինակի ապրած ժամանակները:

Պաշտպանելով «առանց ժամանակագրության չկա ճշմարիտ պատմություն» սկզբունքը՝ Խորենացին աշխատում է հնարավորինս ճիշտ որոշել հայ թագավորների և հոգևոր անվանի առաջնորդների իշխանության տարիները:

1. Քերթողահայրն իր աշխատությունը գրելիս, բացի հայ հին բանահյուսական ստեղծագործություններից, օգտագործում է նաև բազմաթիվ և բազմալեզու գրավոր աղբյուրներ:
2. Երկը ձեռք է բերել նաև միջազգային հնչեղություն, քանի որ հեղինակը պատմական ուշագրավ տեղեկություններ է հայտնում նաև հարևան ժողովուրդների ու երկրների մասին:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ներկայացնել երկի առանձնահատկություններից մի քանիսը՝ ներկայացնելով արժանիքները՝ հայ ժողովրդի ամբողջական պատմություն լինելը, ժամանակագրության պահպանումը և այլն:
2. Նշել, թե ինչ աղբյուրներից է օգտվել երկը գրելիս:
3. Հակիրճ ներկայացնել, թե ինչու է երկը ձեռք բերել նաև միջազգային հնչեղություն:

**Դաս 9. «Ողբը»**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ինչո՞ւ է ողբում պատմահայրը:
2. Ի՞նչ թեմաներ է արծարծում Խորենացին «Ողբում»:
3. Ինչպե՞ս է Խորենացին բնորոշում ուսուցիչներին, աշակերտներին, կրոնավորներին, զինվորականներին, դատավորներին, իշխաններին, ինչու՞։

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Մովսես Խորենացին ողբում է իր սիրելի ուսուցիչների՝ Մեսրոպ Մաշտոցի և Սահակ Պարթևի մահը, նա դառը կսկիծով է պատկերում իր երկրի թշվառ վիճակը․ հայրենի գահից անարգաբար վտարված է թագավորը, եկեղեցին զրկվել է իր «քաջ հովվից և հովվակցից» և մատնվել է անտերության, տները թալանվում են, ունեցվածքները` հափշտակվում, առաջնորդները շղթայվում են, նշանավոր մարդիկ` բանտարկվում, դեպի օտարության են աքսորվում ազնվականները, անթիվ նեղություններ են կրում ռամիկները:
2. Պատմիչը «Ողբում» արծարծում է մի շարք կարևոր թեմաներ՝ իր ուսուցիչների մահը, ազգային պետականության կործանումը, անկարգության ու տգիտության արմատավորումը և այլն:
3. Ուսուցիչները՝ տխմար ու ինքնահավան, իրենք իրենցից պատիվ գտած և ոչ աստծուց կոչված, փողով  ընտրված և ոչ սուրբ հոգով, ոսկեսեր, նախանձոտ, թողած հեզությունը, որի մեջ աստված է բնակվում, և գայլ դարձած գիշատում են իրենց հոտերը։

Աշակերտները՝ սովորելու մեջ ծույլ, սովորեցնելու մեջ փութաջան, ովքեր դեռ չսովորոծ` աստվածաբան են: Կրոնավորները՝ կեղծավոր, ցուցամոլ, սնափառ, պատվամոլ, քան թե աստվածասեր։

Զինվորականները` անարի, պարծենկոտ, զենք ատող, ծույլ, ցանկասեր, թուլամորթ,  կողոպտիչ, գինեմոլ,  ելուզակ, ավազակներին համաբարո:

Դատավորները` տմարդի, ստախոս, խաբող, կաշառակեր, իրավունքը չպաշտպանող,  անկայուն, ընդդիմացող։

Իշխանները` ապստամբ, գողերին գողակից, կաշառակեր, կծծի, ժլատ, ագահ, հափշտակող, երկիր ավերող, աղտեղասեր, ստրուկներին համախոհ։

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1․ա) Ներկայացնել և մեկնաբանել մեծ պատմիչի ողբի պատճառները՝ նկարագրելով, որ նա դառը կսկիծով է պատկերում իր երկրի թշվառ վիճակը․ հայրենի գահից անարգաբար վտարված թագավորին, եկեղեցու՝ իր «քաջ հովվից և հովվակցից» զրկվելն ու անտերության մատնվելը, առաջնորդների շղթայված լինելը, նշանավոր մարդանց բանտարկված լինելը, ռամիկների անթիվ նեղություններ կրելը և այլն։

բ) Անգիր արտասանել հատվածը, որտեղ պատմիչը սգում է սիրելի ուսուցիչների` Մեսրոպ Մաշտոցի և Սահակ Պարթևի մահը:

«Ո՞ւր է այն քաղցր աչքերի հանդարտությունը ուղիղների համար և ահավորությունը շեղվածների համար, ո՞ւր է այն զվարթ շրթունքների ժպիտը լավ աշակերտներին հանդիպելիս, ո՞ւր է այն բարյացակամ սիրտը, որ հետևողներ է գրավում…»:

1. Գրել ռեֆերատ հետևյալ վերնագրով` «Մովսես Խորենացու «Ողբում» արծարծված թեմաների արդիականությունը»:
2. Համեմատել Խորենացու ժամանակները մեր ժամանակների հետ. ի՞նչ ընդհանրություններ ու տարբերություններ կարելի է առանձնացնել:

**Դաս 10. «Հայկ և Բել»**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞վ էր Հայկը, ինչպե՞ս է նրան նկարագրում Մովսես Խորենացին: Ինչու՞ է Հայկը Խորենացու ամենասիրելի հերոսը։
2. Ո՞վ էր Տիտանյան Բելը :
3. Ինչպե՞ս է կոչվում բլուրը, որտեղ Բելն ընկավ իր քաջ զորականների հետ:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Հայկը Խորենացու ամենասիրելի հերոսն է: Նա հիացմունքով է ներկայացնում Հայկի կերպարը. «Այս Հայկը... վայելչակազմ էր, թիկնավետ, գեղագանգուր մազերով, վառվռուն աչքերով, հաստ բազուկներով։ Սա քաջ և երևելի հանդիսացավ հսկաների մեջ, դիմադրող այն բոլորին, որոնք ձեռք էին բարձրացնում բոլոր հսկաների ու դյուցազունների վրա տիրապետելու»:
2. Բելը չար ուժի մարմնացումն է: Նա ոչ միայն Բաբելոնի թագավորն է, այլև կրոնական առաջնորդ: Նրա Նեբրովթ անունն առաջացել է «marad» բառից, որը նշանակում է «նա ապստամբեց»: Այսինքն՝ նա ժողովրդին ապստամբ դարձրեց Աստծու դեմ, արհամարհեց Աստծուն, վերածվեց բռնակալի, ինչի համար էլ պատժվեց Հայկի ձեռքով:
3. Այն բլուրը, որտեղ Բելն ընկավ իր քաջ զորականների հետ, Հայկը կոչեց Գերեզմանք, որն այժմ կոչվում է Գերեզմանակ:

**Հարցեր՝ սովորողներին ներկայացվող նվազագույն պահանջների ստուգման համար.**

1. Անգիր ներկայացնել հատվածը, որտեղ Խորենացին նկարագրում է Հայկին: Մեկնաբանել Խորենացու սերը Հայի նկատմամբ՝ շեշտելով, որ «սա քաջ և երևելի հանդիսացավ հսկաների մեջ, դիմադրող այն բոլորին, որոնք ձեռք էին բարձրացնում բոլոր հսկաների ու դյուցազունների վրա տիրապետելու»:
2. Վենի դիագրամով ներկայացնել Հայկի և Բելի համեմատական նկարագիրը:
3. Ներկայացնել, թե ինչպես է կոչվում բլուրը, որտեղ Բելն ընկավ իր քաջ զորականների հետ:

**Դաս 11. «Արտաշես և Արտավազդ»**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞վ էր հայոց Արտաշես արքան: Ինչո՞վ և ինչու՞ են կարևորվում Արտաշեսի գահակալության տարիները։
2. Ովքե՞ր էին ալանները:
3. Ո՞վ էր Արտաշեսի և Սաթենիկի որդին:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Պատմահայր Խորենացին գրում է․ «Արտաշեսի ժամանակ մեր հայոց աշխարհում անմշակ հող չէր մնացել` ո՛չ լեռնային և ո՛չ դաշտային, այնքան էր շենացել երկիրը»:  Արտաշեսը բարելավել է երկրի կառավարման մոդելն ու բանակի ստրատեգիկ գործունեությունը. նա երկիրը վարչականորեն բաժանել է 120 ստրատեգիաների, որոնք կառավարել են ստրատեգոսները։ Արտաշես Ա մեծացրել և կանոնավորել է բանակը, այն բաժանել չորս կողմնապահ զորավարությունների, կազմավորել արքունի գործակալությունները։ Խրախուսել է քաղաքաշինությունը, գիտության և արվեստի զարգացումը։
2. Ալանները հնագույն ժողովուրդ են, որ ապրում են Հայաստանի հյուսիս-արևելքում՝ Կուր գետի ձախ ափին: Նրանց հետևորդները ժամանակակից օսերն են, որոնք ապրում են Հյուսիսային Կովկասում:
3. Արտաշեսի և Սաթենիկի ամուսնությունից ծնվում է Արտավազդը: Ըստ «Վիպասանքի»՝ մանուկ արքայազնին գողանում են Մասյաց ստորոտներում ապրող վիշապազունների կանայք և տեղը դև դնում**:**

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ներկայացնել, թե ով է Արտաշեսն ըստ Խորենացու: Ներկայացնել և մեկնաբանել նրա կատարած մեծագործությունները։
2. Առասպելից ներկայացնել Արտաշեսի և ալանաց օրիորդի՝ Սաթենիկի ամուսնությունը, գեղեցիկ ասմունքել Սաթենիկի խոսքը՝ ուղղված Արտաշես թագավորին: Առանձնացենլ Սաթենիկի խոսքի առավել կարևոր տողերը, մեկնաբանել։
3. Առասպելից ներկայացնել՝ ինչ է պատահում Արտավազդին:

**Դաս 12. «Սասնա ծռեր» դյուցազներգությունը, ընդհանուր բնութագիրը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ինչպե՞ս է վերնագրված դյուցազնավեպի համահավաք բնագիրը, ե՞րբ է այն կազմվել:
2. Ո՞վ է «Սասնա ծռեր» էպոսի տարբերակներից մեկը գրի առել և հրատարակել «Դավիթ ու Մհեր» վերնագրով:
3. Գաղափարական ո՞ր գծերն են բնորոշ «Սասնա ծռեր» էպոսին:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. 1939 թ. կազմվել է դյուցազնավեպի համահավաք բնագիրը, որը կրում է «Սասունցի Դավիթ» վերնագիրը և բովանդակում է մինչ այդ գրի առնված 50 պատումների ընդհանրական սյուժեն:
2. Մանուկ Աբեղյանը «Սասնա ծռեր» էպոսի տարբերակներից մեկը գրի է առել և հրատարակել «Դավիթ ու Մհեր» վերնագրով 1889 թ.:
3. «Սասնա ծռեր» էպոսին բնորոշ են հետևյալ գաղափարական գծերը՝ ժողովրդի իղձերի ու ձգտումների արտահայտումը, հայրենասիրության և մարդասիրության դասերը, ժողովրդին հույս և լավատեսություն քարոզելը և այլն:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ներկայացնել, թե որ թվականին կազմվեց «Սասնա ծռերը» էպոսի համահավաք բնագիրը «Սասունցի Դավիթ» վերնագրով:
2. Թվարկել, որ Գարեգին Սրվանձտյանցը «Սասնա ծռեր» էպոսի տարբերակներից մեկը գրի է առել և հրատարակել 1874թ. «Սասունցի Դավիթ կամ Մհերի դուռ» վերնագրով, իսկ Մանուկ Աբեղյանը գրի է առել և հրատարակել 1889 թ. «Դավիթ ու Մհեր» վերնագրով:
3. Առանձնացնել և համեմատել հայ ժողովրդի հայրենասիրության և մարդասիրության դրսևորումները երեկ և այսօր:

**Դաս 13. «Սասունցի Դավիթ», «Փոքր Մհեր»**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. «Սասնա ծռեր» էպոսում ինչպե՞ս է ավարտվում Դավթի և Մըսրա Մելիքի մենամարտը:
2. **«Սասնա ծռեր» էպոսի («Սասունցի Դավիթ» համահավաք բնագիր) ո՞ր հերոսն է ծնվում`ձեռքի ափում մի կաթիլ արյուն սեղմած:**
3. Ինչպե՞ս է դյուցազներգության մեջ դրսևորվում ջրի պաշտամունքը:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. «Սասնա ծռեր» էպոսում Դավիթը Թուր Կեծակիով մեջտեղից երկու կես է անում Մելիքին:
2. **«Սասնա ծռեր» էպոսի («Սասունցի Դավիթ» համահավաք բնագիր) հերոսներից Փոքր Մհերն է ծնվում`ձեռքի ափի մեջ մի կաթիլ արյուն սեղմած:** Նրա առեղծվածային բնույթը նկատվում է հենց ծնված օրից, երբ հարազատները զարմանում են՝ տեսնելով նրա խուփ ձեռքը, իսկ այն բացելուց հետո մի կաթիլ արյունը նկատելով: Քեռի Թորոսը, տեսնելով արյունը, ասում է, որ հողը չի կարող նրան պահել, աշխարհը դարձրել է մի կաթ արյուն, դրել իր ձեռքի մեջ:
3. Էպոսում հայոց հրաշագործ ջուրը այն հիմնական տարերքն է, որն իր զավակներին գերմարդկային ուժ է շնորհում, նրանց ծնողն է, նրանց կյանքի աղբյուրը: Հրաշագործ գետակի ակունքում են Սասնա հիմնադիր նախնիները կառուցում իրենց բերդը, քանի որ համոզված են, որ «Ով էդոր ական ջուր խմե, կտրիճ կըլնի»: Սանասարը, այդ ջուրը խմելով, դյուցազնացավ: Ջրից ծնված հսկան ջրից է ստանում իր անխոցելի զենք ու զրահը, հասակն ու զորությունը, ջրից է ստանում նույնիսկ իր հրեղեն ձին՝ Քուռկիկ Ջալալին: Վեպի բոլոր գլխավոր հերոսները, կաթնաղբյուրում լողանալով, հզորություն են ստանում, որը դիտվում է որպես հայրենի ջրի պաշտամունքի խորհրդանիշ՝ տոտեմ:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Վերապատմել Դավթի և Մըսրա Մելիքի մենամարտը:
2. Բացատրել, թե ինչ է նշանակում **հերոսի ձեռքի ափի մի կաթիլ արյունը: Արդյոք առեղծվածը և իրականությունը համընկնու՞մ են, թե**՞ ոչ:
3. **Յուրաքանչյուր ճյուղում ներկայացնել ջրի պաշտամունքը:** Հրաշագործ գետակի ակունքում են Սասնա հիմնադիր նախնիները կառուցում իրենց բերդը, քանի որ համոզված են, որ «Ով էդոր ական ջուր խմե, կտրիճ կըլնի»: Սանասարը, այդ ջուրը խմելով, դյուցազնացավ: Ջրից ծնված հսկան ջրից է ստանում իր անխոցելի զենք ու զրահը, հասակն ու զորությունը, ջրից է ստանում նույնիսկ իր հրեղեն ձին՝ Քուռկիկ Ջալալին: Վեպի բոլոր գլխավոր հերոսները, կաթնաղբյուրում լողանալով, հզորություն են ստանում, որը դիտվում է որպես հայրենի ջրի պաշտամունքի խորհրդանիշ՝ տոտեմ:

**Դաս 14. Գլխավոր հերոսները**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞վ է Դեղձուն-Ծամը։
2. Ովքե՞ր են էպոսի հերոսների կանայք:
3. Ի՞նչ նմանություններ և տարբերություններ կան Դավթի և Մելիքի միջև:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Դեղձուն Ծամը Սանասարի կինն է, որ Մեծ Մհերի մահից հետո փակվում է մութ սենյակում և մտնում խոր սգի մեջ. սուգը թողնում է միայն այն ժամանակ, երբ լսում է Քուռկիկ Ջալալու խրխինջը ու իմանում, որ Դավիթը Սասունը պաշտպանելու համար կռվելու է Մելիքի դեմ:
2. Էպոսում կնոջ առաջին կերպարը Ծովինարն է, որը սերնդի սկզբնավորողն է, այսինքն՝ առասպելական տոհմածառը սկսվում է կնոջից: Էպոսի հաջորդ կնոջ կերպարը Դեղձուն Ծամն է․ նա այնքան համարձակ էր, որ հեռվից հեռու լսելով Սանասարի մասին՝ ինքն է անում առաջին քայլը և նամակ գրում, որպեսզի Սանասարը «գա իրեն առնի»: Հաջորդ կնոջ կերպարը Արմաղանն է՝ Մհերի կինը: Արմաղանն օգնում էր ամուսնուն ղեկավարել երկիրը: Նա անձնազոհության գնաց, քանի որ ներեց դավաճան ամուսնուն, որն արդեն երկար տարիներ գտնվում էր օտար երկրում՝ սիրուհու մոտ, և ոչ մի տեղեկություն չէր տալիս: Նրա անձնազոհության շնորհիվ շարունակվեց առասպելական տոհմը: Էպոսի նախավերջին կնոջ կերպարը Խանդութն է՝ Դավթի կինը. նա իր խելքով և քաջությամբ չէր զիջում Դավթին: Եվ Դավթի մահից հետո էլ ինքնասպան է լինում: էպոսի վերջին կնոջ կերպարը Գոհարն էր: Նա ևս խելացի և անձնազոհ էր և խորհրդանշում էր իսկական հայ կնոջ կերպարը:
3. Դավիթը իր նախնիների նման բարձրահասակ, գեղեցիկ, ազնիվ, խիզախ, ազատասեր, աներևակայելի ուժի տեր դյուցազուն է: Նա նենգ չէ և փոքրոգություն չի դրսևորում, մեծահոգի է: Հակառակ Դավթի՝ Մելիքը եսապաշտ է, փոքրոգի, ագահ, նենգ: Նա զուրկ է ասպետական արժանապատվությունից, վախկոտ է:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Նկարագրել Դեղձուն Ծամին՝ հիմնավորելով էպոսից նրա մասնակցությամբ դրվագներով։
2. **Թվարկել «Սասնա ծռեր» էպոսի կին հերոսներին, բնութագրել նրանց:**
3. Վենի դիագրամով ներկայացնել Դավթի և Մըսրա Մելիքի կերպարների համեմատական նկարագիրը:

**Դաս 15. Գրիգոր Նարեկացու կյանքը, գործունեությունը, ստեղծագործության ընդհանուր բնութագիրը։**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ե՞րբ և որտե՞ղ է ծնվել, ապրել և ստեղծագործել Նարեկացին։

2․ Ի՞նչ գործունեություն է ծավալել Նարեկացին։

3․Գրական ի՞նչ ժառանգություն է թողել Նարեկացին։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Գրիգոր Նարեկացին ծնվել է մոտ 951 թ․ Մեծ Հայքի Ռշտունյաց գավառում։ Նրա հայրը ժամանակի ուսյալ հոգևորական Խոսրով Անձևացին է եղել։ Կրթություն է ստացել Վանա լճի ափին՝ Նարեկավանքում, իր մոր հորեղբայր Անանիա Նարեկացու մոտ։ Նարեկավանքում էլ ապրել, դասավանդել և ստեղծագործել է Նարեկացին։ Այստեղից էլ նրա Նարեկացի անունը։ Մահացել է մոտավորապես 1003 թ։ Դասվել է սրբերի կարգը և թաղված է Նարեկավանքի բակում։

2․Նարեկացին եղել է վարդապետ, զբաղվել է մանկավարժությամբ և գրական աշխատանքներով։ Վարել է սրբակյաց ճգնավորի կյանք, հոգևոր և մտավոր տքնությամբ հասել է գիտական և բարոյական կատարելության։ Իր հոր և Անանիա Նարեկացու նման նա՝ որպես ժամանակի լուսավորյալ անհատ, մեղադրվել է թոնդրակեցիների աղանդին հարելու մեջ և հալածվել։ Գրել է թուղթ, որտեղ դատապարտել է թոնդրակյան շարժումը։

3․Նարեկացուց մեզ են հասել մեկնություններ, տաղեր՝ «Մեղեդի ծննդյան», «Տաղ Վարդավառի», գանձեր և «Մատյան ողբերգության» պոեմ-աղոթամատյանը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Մտաքարտեզի, սահիկաշարի կամ փոքրիկ գրքույկի միջոցով ներկայացնել Նարեկացու ծննդյան մոտավոր ժամանակաշրջանը, տեղը, Նարեկավանքում նրա կյանքը և գործունեությունը։
2. Ներկայացնել Նարեկացու հոգևոր և գրական գործունեությունը, մեկնաբանել Նարեկացու աղանդավոր լինելու փաստը։
3. Թվարկել Նարեկացու ստեղծագործությունները՝ «Մեղեդի ծննդյան», «Տաղ Վարդավառի» տաղերը, գանձեր, «Մատյան ողբերգության» պոեմը։

**Դաս 16. «Մեղեդի ծննդյան» տաղը, բովանդակությունը, պատկերային համակարգը։**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ի՞նչ է տաղը։

2․Ի՞նչ է միստիցիզմը, և ինչո՞ւ է Նարեկացին համարվում միստիկ բանաստեղծ։

3. Ինչի՞ մասին է «Մեղեդի ծննդյան» տաղը։

4․Ո՞վ է տաղի քնարական հերոսուհին։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Տաղը հոգևոր երգի տեսակ է, որը ներկայացնում է կրոնական գաղափարներ և թեմաներ՝ Քրիստոսի ծնունդը, մկրտությունը, հայտնությունը, հարությունը, Աստվածամոր կերպարը։ Տաղերը շարականներից տարբերվում են նրանով, որ ոչ թե ավետարանական ձևակերպումներով են այս թեմաներին անդրադառնում, այլ կյանքից, բնությունից ստացած անհատական ընկալմամբ և պատկերացումներով։
2. Միստիցիզմի գլխավոր նպատակը աստվածային կատարելության հասնելն է, այն ենթադրում է մարդու մաքրագործումը, հոգևոր կատարելությամբ Աստծուն մոտենալու և միաձուլվելու գաղափարը։ Ըստ միստիցիզմի՝ Աստված ամենուրեք է՝ մեզ շրջապատող իրերի, բնության, ուստի փառաբանելով բնությունը՝ փառաբանվում է Աստված՝ արարիչն ամենայնի։ Նարեկացու տաղերում և հատկապես «Մատյան ողբերգության» աղոթամատյանում արտահայտվում են այս գաղափարները։
3. Տաղում ներկայացվում է Մարիամ Աստվածածինը, փառաբանվում է Քրիստոսին ծնող սուրբ Մարիամը, նրա աստվածային գեղեցկությունը։ Տաղը այլաբանական բնույթ ունի․կրոնական ասելիքին զուգահեռ՝ Նարեկացին պատկերում է իրական կյանքի, բնության և մարդու գեղեցկությունը։ Սա նորություն էր հայ քնարերգության մեջ։
4. Տաղի հերոսուհին Աստվածամայրն է, որը պատկերվում է կենդանի և վառ գույներով և ավելի շատ երկրային կնոջ է նմանվում։ Կնոջ աչքերի, դեմքի գեղեցկությունը նկարագրվում է համեմատությունների և փոխաբերությունների միջոցով, նրա հագուստի վառ գույները նմանվում են բնության գույներին, կնոջ շարժուձևը նուրբ է և գեղանի, նրա ամեն քայլից լույս է կաթում։ Աստվածամոր գեղեցկությանը յուրահատուկ հմայք է տալիս Քրիստոսի ծննդյան երջանիկ սպասումը՝ ***Լուսափայլ է ծոցը, կարմիր վարդով լցված***։ Տաղի կրոնական ենթատեքստում վարդը խորհրդանշում է Քրիստոսին։ Օրհնվում է կինն ընդհանրապես և հատկապես Տիրամայրը՝ որպես մարդկության փրկչին՝ Քրիստոսին ծնող կին։ Տաղն ավարտվում է Աստծո փառաբանությամբ։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Հակիրճ բնորոշել տաղը, նշել հիմնական թեմաները։

Ո՞ր հատկանիշներն են բնորոշ տաղին․

ա․ Հոգևոր երգի տեսակ է։

բ․ Տաղը ներկայացնում է կրոնական գաղափարներ և թեմաներ՝ Քրիստոսի ծնունդը, մկրտությունը, հայտնությունը, հարությունը, Աստվածամոր կերպարը։

գ․ Տաղերը շարականների նման կրոնական հայտնի թեմաները ներկայացնում են ավետարանական ձևակերպումներով, պատկերներով։

դ․ Տաղերում չի պատկերվում բնությունը, չկան վառ գույներ և իրական կյանքի պատկերներ։

2․Կարդալ տաղի աշխարհաբար տարբերակը, վերաշարադրել տաղը՝ կիրառելով Նարեկացու ստեղծած պատկերները, բացահայտելով տաղի այլաբանությունը։

3. Կարողանալ գրավոր շարադրանքով նկարագրել տաղի հերոսուհուն՝ Նարեկացու պատկերավոր բնորոշումները գործածելով․ օրինակ՝ աչքերի գեղեցկությունը կամ այտերի կարմրությունը։

**Դաս 17. «Տաղ Վարդավառի» տաղի այլաբանական բովանդակությունը, բնության պատկերումը Նարեկացու տաղերում**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ի՞նչ տոն է պատկերված տաղում։

2․Ո՞րն է տաղի այլաբանական ասելիքը։

3․ Ինչպե՞ս է պատկերում բնությունը Նարեկացին։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Տաղում պատկերված է Վարդավառը, որը հեթանոսական տոն է եղել՝ նվիրված սիրո աստվածուհուն՝ Աստղիկին, հետագայում քրիստոնեությունը այն վերափոխել և անվանել է Քրիստոսի պայծառակերպության տոն։ Ըստ Աստվածաշնչի՝ Քրիստոսը հայտնվում է Թաբոր լեռան վրա, Աստծո լույսով պարուրված՝ նա իջնում է լեռից։ Քրիստոսը պատկերվում է վարդի և շուշանի տեսքով։ Նարեկացին ևս իր տաղում այդպես է ներկայացնում Քրիստոսին։

2․ Նարեկացին կրոնական գաղափարները ներկայացրել է բնության պատկերների միջոցով։ Տաղում գոհար վարդը Քրիստոսն է, որը լույս է առնում հայր աստծուց և հայտնվում մարդկանց Թաբոր լեռան գագաթին։ Նրա լույսով ողողվում է աշխարհը, լցվում սիրով։ Այս տաղում արտահայտվում է Նարեկացու միստիցիզմը․ ամենուրեք տեսնել Աստծո լույսը, նրա արարչագործությունը, այսինքն՝ գովերգելով և պատկերելով բնությունը՝ Նարեկացին փառաբանում է Աստծուն և նրա որդուն։

3․ Տաղը իրականում մի գեղեցիկ բնապատկեր է․արևածագով սկսվում է օրը․գոհար վարդը լույսով է ողողվում արևի վեհ շողերից, արևի շողերը լուսավորում են բնությունը, ծառ ու ծաղիկ լցվում է աստվածային լույսով, մեղմ քամին օրորում է շուշանին, որը, շաղով լցված, շողշողում է արևի դիմաց։ Բնապատկերն ավարտվում է երեկոյան աստղազարդ երկնքի պատկերով և Աստծուն ուղղված փառաբանությամբ։ Փառաբանելով բնությունը՝ Նարեկացին փառաբանում է Աստծուն՝ որպես այդ ամենի արարչի։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1․Կարդալ «Տաղ Վարդավառի» գրաբար և աշխարհաբար տարբերակները, ստեղծել փոքրիկ նկարազարդ գրքույկ, որտեղ կներկայացվի տաղի բովանդակությունը՝ համապատասխան մեջբերումներով, կբացատրվի տաղի այլաբանական ասելիքը։

2․Ներկայացնել տաղի կրոնական ասելիքը, թեման։

3․Ցույց տալ բնապատկերները և մեկնաբանել, թե ինչպես է Նարեկացին տեսնում և պատկերում բնությունը․ գրքույկում փորձել նկարել Նարեկացու ստեղծած բնապատկերները և կցել համապատասխան հատվածներ տաղից։ Կարելի է նաև ստեղծել տաղի աուդիոտարբերակը՝ փոդքաստը, որը կուղեկցվի համապատասխան նկարներով։

**Դաս 18. «Մատյան ողբերգության» աղոթամատյանի կառուցվածքը, ժանրային առանձնահատկությունը։**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ի՞նչ կառուցվածք ունի «Մատյան ողբերգության» աղոթամատյանը։

2․Ի՞նչ ժանրի ստեղծագործություն է։

3․Ինչո՞վ է պայմանավորված Մատյանի լայն ժողովրդականությունը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. «Մատյան ողբերգության» աղոթամատյանը կազմված է 95 գլխից, որոնք, բացառությամբ երկուսի, սկսվում են **«Սրտի խորքից խոսք Աստծո հետ»** խորագրով, այսինքն՝ անկեղծ զրույց Աստծո հետ։

2․ «Մատյան ողբերգության» աղթաատյանն ընդունված է ասել, որ քնարական պոեմ է, որտեղ արտահայտված են քնարական հերոսի մտորումները, ապրումները, զգացմունքները, բայց իր բնույթով և կառուցվածքով այն ավելի շատ աղոթագիրք է, աղոթամատյան։ Միջնադարում կրոնական այսպիսի ստեղծագործությունները տարածված են եղել։

3․Ժողովրդի մեջ առավել հայտնի է եղել «Նարեկ» անունով և համարվել է հոգին և մարմինը բժշկող գիրք։ Նարեկը դրել են հիվանդ մարդու գլխի տակ կամ կարդացել են՝ հիվանդին բուժելու համար։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել «Մատյան ողբերգության» կառուցվածքը, բացատրել խորագիրը։

2․Հակիրճ բնորոշել Մատյանի ժանրային հատկանիշները։

3․Ներկայացնել Նարեկի ժողովրդականությունը։

**Դաս 19 .«Մատյան ողբերգության» աղոթամատյանի գաղափարական բովանդակությունը, գեղագիտական արժեքը։**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․ Գաղափարական ի՞նչ բովանդակություն ունի «Մատյան ողբերգության» աղոթամատյանը։

2․Մարդու փրկության ի՞նչ ճանապարհ է մատնանշում Նարեկացին։

3․Պատկերավորման ի՞նչ համակարգ ունի«Մատյան ողբերգության» աղոթամատյանը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1․ Բովանդակության հիմնական գիծը մարդու կատարելության խնդիրն է, այն կապված է մեղքի և մեղավորության՝ քրիստոնեական ընկալման հետ, հոգու և մարմնի պայքարի հետ․ մարդը թաղված է մեղքերի մեջ և որպեսզի հասնի կատարելության, պետք է ապաշխարի և մաքրագործվի։ Մատյանում հակադրվում են Աստված և մարդը․ Աստծուն բնութագրում է որպես ամենագութ, ամենակար, ամենատես, ամենաշնորհ, որը կարող է մխիթարել, բուժել, ներել, նաև պատժել, դատապարտել։ Աստծո հակադիր պատկերն է մարդը, որը անարգ կավ է, խավար ու խենթ, ապիկար և չար, անձնատուր երկրային կրքերին։ Նարեկացին նաև փառաբանում է մարդուն՝ որպես բանական էակի, որին Աստված ստեղծել է իր պատկերով։ Նարեկացու մարդերգությունը նորություն էր ոչ միայն հայ, այլև համաշխարհային գրականության մեջ։

2․Մատյանում լավագույնս արտահայտվել է Նարեկացու մեծ հումանիզմը, որը բխում է նաև Քրիստոսի՝ մարդկանց նկատմամբ մեծ սիրուց և հանուն մարդկության փրկության տառապանքներ կրելուց։ Նարեկացին ևս իր վրա է վերցնում մարդկության մեղքերը, ինչպես Քրիստոսը, ապաշխարում, զղջում՝ հայցելով Աստծո բարեգթությունը, և փորձում ցույց տալ փրկության ճանապարհը։ Նարեկացին մարդու փրկությունը տեսնում էր Աստծո հետ նրա միասնության, միաձուլման մեջ։

3․Ֆրանսիացի մի գրականագետ Մատյանը համեմատել է միջնադարյան հայկական եկեղեցու կառուցվածքի հետ․ունի գավիթ, սրահ և խորան՝ լցված հոգեպարար երաժշտությամբ և խունկի բուրմունքով։ Պոեմի բառապաշարը հարուստ է, բազմազան։ Նարեկացին հարստացրել է հայ քնարերգությունը․ նա կիրառել է յուրօրինակ մակդիրներ, համեմատություններ, փոխաբերություններ, չափազանցություններ, հակադրություններ, մակդիրներ։ Օրինակ՝ չափազանցությունները կիրառում է մարդու մեղքերի չափը ցույց տալու համար։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել աղոթամատյանի հիմնական ասելիքը, գաղափարը։ Ընտրված հատվածները ընթերցել, ցույց տալ հերոսի հոգու երկվությունը, մարդու մեղավորությունը և անկատարությունը։ Մարդու և Աստծո հակադրությունը լավագույնս ներկայացնող հատվածը ընթերցել և մեկնաբանել Նարեկացու պատկերային համակարգը։

2․ Բացատրել մարդու փրկության ճանապարհը՝ ըստ ընտրված հատվածների։ Գրել ստեղծագործական-վերլուծական շարադրանք «Մարդու երկվության խնդիրը Մատյանում» (ծավալը՝ 200 բառ)։

3․Ընտրված հատվածներում գտնել պատկերավորման միջոցները և մեկնաբանել դրանց կիրառման նպատակը։

**Դաս 20. Հայ միջնադարյան գրականության հետագա ընթացքը և ընդհանուր բնութագիրը (հեղինակներ,ժանրեր, մոտիվներ)**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Բովանդակային ի՞նչ փոփոխություններ է կրում հայ միջնադարյան գրականությունը:

2. Ի՞նչ թեմաներ և ժանրեր են ի հայտ գալիս։

2․ Միջնադարում ի՞նչ հեղինակներ են ստեղծագործել և ի՞նչ ստեղծագործություններ են գրել։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. 12-րդ դարից սկսած՝ հայ գրականության մեջ նկատելի փոփոխություններ են կատարվում․ ձևավորվում են ***տարեգրությունը***, որի նպատակն է փաստի հաղորդումը, ոչ թե գեղարվեստական նկարագրությունները, ***ուղեգրությունը, հիշատակարանի*** ժանրը։ Շարունակում է զարգանալ ***պատմագրությունը,*** սկզբնավորվում են ***առակագրությունը, սիրերգությունը, աշուղական*** արվեստը։
2. Ի հայտ են գալիս նոր ժանրեր՝ ***առակը, հայրենը, զրույցը, խաղը***։ Գրականության լեզուն գրաբարն ու միջին հայերենն էին։ Տեղի է ունենում գրականության աշխարհիկացում․ հոգևոր թեմաներին զուգահեռ՝ ստեղծագործում են աշխարհիկ մոոտիվներով՝ սեր, բնություն, մարդկային կյանքի փիլիսոփայություն, հասարակական-սոցիալական խնդիրներ, պանդխտություն և այլն։
3. Միջնադարյան հայտնի հեղինակներից են պատմագիրներ Կիրակոս Գանձակեցին, Առաքել Դավրիժեցին, առակագիրներ Մխիթար Գոշը և Վարդան Այգեկցին, տաղերգուներից Կոնստանդին Երզնկացին, Մկրտիչ Նաղաշը, Հովհաննես Թլկուրանցին, սոցիալական բանաստեղծության հիմնադիր Ֆրիկը, հայրենների հեղինակ Նահապետ Քուչակը, աշուղական արվեստի հանճար Սայաթ-Նովան։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Հակիրճ ներկայացնել միջնադարյան գրականության հիմնական թեմաները։
2. Նշել միջնադարյան գրականության ժանրերը և հակիրճ բնութագրել։
3. Թվարկել հայտնի հեղինակներին և նրանց ստեղծագործական ժանրերը։ Ընտրել միջնադարյան մի հեղինակ (ոչ պարտադիր անցնելիք գրողներից), ուսումնասիրել նրա կյանքը և ստեղծագործությունը ու ստեղծել սահիկաշար կամ պատկերազարդ գրքույկ (կարելի է նաև պաստառ)՝ այդ հեղինակի մասին պատմող։

**Դաս 21. Հայ առակագրության սկզբնավորումը․ Մխիթար Գոշի կյանքը, գործունեությունը, ստեղծագործությունը**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ե՞րբ և որտե՞ղ է ծնվել Մխիթար Գոշը, որտե՞ղ է ապրել, ստեղծագործել, ո՞ր վանքն է հիմնել։

2․Ի՞նչ ստեղծագործություններ է թողել Գոշը։

3․Ի՞նչ է առակը․ ի՞նչ առանձնահատկություն ունեն Գոշի առակները։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Գոշը ապրել և ստեղծագործել է 12-րդ դարում, ծնվել է Գանձակ քաղաքում, կրթությունը ստացել է Կիլիկյան Հայաստանում, հետո, ստանալով վարդապետի աստիճան, նա հաստատվել է Արևելյան Հայաստանի Գետիկ վանքում, երկրաշարժի հետևանքով ավերվել է Գետիկ վանքը, Գոշը Զաքարյան իշխանների աջակցությամբ վերաշինել է այդ վանքը և հարակից համայնքները։ Իր իմաստությամբ և մեծ հեղինակությամբ Գոշը ձեռք է բերում Զաքարե իշխանի վստահությունն ու համակրանքը, դառնում նրա խրատատու խորհրդականը։ Գոշի մահից հետո այդ վանական համալիրը կոչվել է Գոշի անունով՝ Գոշավանք (այժմ՝ Դիլիջան քաղաքի մոտ)։

2․ Գոշից մեզ են հասել «Դատաստանագիրքը»՝ օրենքների ժողովածուն, և առակների ժողովածուն։ Այս երկու երկերն էլ մեկ նպատակի էին ծառայում․ ամրապնդել Հայաստանի ռազմաքաղաքական հաղթանակները և ստեղծել հզոր և արտաքին ուժերի դեմ միաբան, ներքին գժտություններից զերծ։ Գոշից մեզ է հասել մոտ 190 առակ։ Գոշի առակները ունեն բարոյախրատական եզրակացություն։

3․Առակները ծագել և զարգացել են բանահյուսության մեջ, հետագայում տեղ են գտել գրականության մեջ։ Դեռևս 11-րդ դարում Գրիգոր Մագիստրոսը հանձնարարել է դպրոցներում առակներ ուսուցանել։ Առակը բարոյախրատական բնույթի արձակ կամ չափածո ստեղծագործություն է, որտեղ այլաբանորեն ներկայացվում են մարդկային թերությունները և արատները։ Առակները գրվել են միջին հայերենով։ Դեռևս 11-րդ դարում Գրիգոր Մագիստրոսը հանձնարարել է դպրոցներում առակներ ուսուցանել։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Հակիրճ ներկայացնել Գոշի կյանքի և գործունեության մասին հիմնական տեղեկույթը։

2․ Թվարկել Գոշի ստեղծագործությունները, մեկնաբանել դրանց հիմնական նպատակը։

3․Սահմանել առակի հիմնական հատկանիշները։ Ներկայացնել առակի ծագումը։

**Դաս 22. Մխիթար Գոշի առակների թեմատիկ բաժանումն ու բովանդակությունը։ «Արջ և մրջյուն», «Աստղերը» և «Ձկների թագավորը» առակները։**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ի՞նչ թեմատիկ բաժանում և բովանդակություն ունեն Գոշի առակները։

2․ Ի՞նչ գաղափար է արտահայտվում «Արջ և մրջյուն», «Ձկների թագավորը» և «Ոսկին և ցորենը» առակներում։

3․ Ո՞րն է «Աստղերը» առակի հիմնական ասելիքը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Գոշի առակներում հիմնականում պատկերվում էին տերերի և հպատակների հարաբերությունները, Գոշը կենտրոնացված միապետության գաղափարն էր արտահայտում իր առակների միջոցով։ Գոշի առակները բաժանվում են 3 խմբի՝ բարոյական (բույսերի և կենդանիների բարքի մասին), առասպելական (գործող անձինք կենդանիներն են) և ստեղծական (հերոսները մարդիկ են)։

2․«Արջ և մրջյուն», «Ձկների թագավորը» առակներում Գոշը քննադատում է այն իշխանավորներին, որոնք չարաշահում են իրենց իրավունքը և կեղեքում հպատակներին։ Ըստ Գոշի՝ տերերը պետք է առաքինության և բարեմտության օրինակ ծառայեն, ոչ թե ոչնչացնեն իրենց հպատակներին։ «Ոսկին և ցորենը» առակում Գոշը փառաբանում է հասարակ ժողովրդի աշխատանքը՝ համարելով այն երկիրը շենացնող և բարիք ստեղծող գովելի ակունք։

3․«Աստղերը» առակի սյուժեն և բարոյախրատական ասելիքը հետևյալն է․ հպատակները չպետք է գերագնահատեն սեփական ուժերը և հնազանդ լինեն տերերին։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել և բնորոշել Գոշի առակների դասակարգումը և թեմատիկ բովանդակությունը։

2․ Կարդալ և վերապատմել «Արջ և մրջյուն» և «Ձկների թագավորը» առակները, դուրս բերել հիմնական գաղափարը։ Կարդալ և վերապատմել «Ոսկին և ցորենը» առակի բովանդակությունը, մեկնաբանել գաղափարը, համեմատել նախորդ երկու առակների հետ։

3․ Կարդալ և վերապատմել «Աստղերը» առակի սյուժեն, մեկնաբանել առակի բարոյախրատական ասելիքը։ Ինքնուրույն գրել առակ տրված թեմաներով՝ պահպանելով առակի հատկանիշները։

**Դաս 23. Վարդան Այգեկցու կյանքը, գործունեությունը, ստեղծագործությունը։**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ե՞րբ և որտե՞ղ է ծնվել Այգեկցին։

2․ Որտե՞ղ է կրթություն ստացել և գործունեություն ծավալել Այգեկցին։

2․ Ի՞նչ ստեղծագործություններ են մեզ հասել Այգեկցուց։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Վարդան Այգեկցին ապրել է 12-13-րդ դարերում, ծնվել է Կիլիկիայի Տլուք գավառի Մարաթա բնակավայրում։
2. Կրթությունը ստացել է Կիլիկիայի Արքակաղին վանքում, ձեռնադրվել է վարդապետ և գործել է Այգեկ վանքում, այդտեղից էլ ստացել է Այգեկցի անունը։
3. Այգեկցուց մեզ են հասել ճառեր, խրատական թղթեր, առակներ։ Նա նաև քարոզիչ է եղել և քարոզների վերջում առակներ է կցել՝ իր ասելիքն ավելի պատկերավոր և հասկանալի դարձնելու համար։ Այգեկցու առակների գիրքը տպագրվել է 17-րդ դարում Ամստերդամում «Աղվեսագիրք» վերնագրով։ Այգեկցին ևս ստեղծագործել է միջին հայերենով։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Հակիրճ ներկայացնել Այգեկցու կյանքի հիմնական դրվագները։
2. Ներկայացնել, թե որտեղ է սովորել։ Հանրագիտարանից կամ համացանցից ներկայացնել տեղեկություններ Արքակաղին և Այգեկ վանքերի մասին։
3. Թվարկել Այգեկցու գրական ժառանգությունը, նշել առակների ժողովածուի անունը։

**Դաս 24․Վարդան Այգեկցու առակները, թեմատիկ հատկանիշները, բովանդակությունը։ «Իմաստուն զինվորը», «Այրի կինը և իշխանը», «Եզն ու ձին» առակները**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․ Ի՞նչ թեմաներով են գրվել Այգեկցու առակները։

2․Գաղափարական ի՞նչ բովանդակություն ունի Այգեկցու «Իմաստուն զինվորը» առակը։

3․Ի՞նչ թեմայով են գրվել «Այրի կինը և իշխանը», «Եզն ու ձին» առակները։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Այգեկցու առակները ներկայացնում և քննադատում են մարդկանց եսամոլությունը, ագահությունը, ամբարտավանությունը և խղճմտանքի պակասը։

2․«Իմաստուն զինվորը» առակում գովաբանում է զինվորի խիզախությունն ու ոգու արիությունը։

3․«Այրի կինը և իշխանը» առակում հեղինակը նշավակում է իշխողների դաժանությունը և հասարակ ժողովրդի տառապանքը, «Եզն ու ձին» առակում ներկայացնում է, որ երկրի պահող և շենացնող ուժը հասարակ, աշխատավոր ժողովուրդն է։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել Այգեկցու առակների թեմատիկան։

2․ Շարադրել տրված առակի սյուժեն և կարողանալ դուրս բերել բարոյախրատական ասելիքը։

3․Ներկայացնել այս առակների հիմնական բարոյախրատական միտքը։

**Դաս 25․ Ֆրիկի կյանքը, ստեղծագործության բնութագիրը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Պատմական ի՞նչ ժամանակաշրջանում է ապրել և ստեղծագործել Ֆրիկը։

2․ Անձնական ի՞նչ ողբերգություն է ապրել Ֆրիկը։

3․ Ի՞նչ ստեղծագործություններ են մեզ հասել Ֆրիկից։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Ֆրիկն ապրել է 13-րդ դարում՝ մոնղոլ-թաթարական տիրապետության ժամանակ։ Իսկական անունը հայտնի չէ, «ֆրիկ» բառը միջին հայերենով նշանակում է *դեռահաս ցորեն, ցորենի խանձված հասկ։* Նրա մասին տեղեկություններ իմանում ենք իր բանաստեղծություններից։

2․ Ֆրիկը եղել է հարուստ, ապահովված, ունեցել է ընտանիք, որդի, բայց մոնղոլ-թաթարական արշավանքների ժամանակ կորցրել է ամեն ինչ, նույնիսկ հարկերի դիմաց գերի են տարել որդուն։ Նրա դաժան կյանքը արձագանք է գտել իր ստեղծագործություններում։

3․Ֆրիկը աշխարհիկ բանաստեղծ է, հոգևոր աստիճան չի ունեցել։ Նրանից մեզ են հասել կրոնական տաղեր, սոցիալական և անձնական բանաստեղծություններ։ Ֆրիկը հայ քնարերգության մեջ սկզբնավորել է անձնական և սոցիալական բողոքի թեմանները։ Ֆրիկը ստեղծագործել է միջին հայերենով։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Հակիրճ պատմել, ներկայացնել Ֆրիկի ապրած ժամանակաշրջանը, բացատրել նրա անվան նշանակությունը։

2․ Ներկայացնել Ֆրիկի անձնական ողբերգությունը թաթարական տիրապետության ժամանակ։

3․ Թվարկել Ֆրիկի ստեղծագործությունների թեմաները, մեկնաբանել և արժևորել նրա բերած նորությունները։

**Դաս 26․ Ֆրիկի «Ընդդեմ ֆալաքին» բանաստեղծությունը** [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ի՞նչ թեմայով է գրված «Ընդդեմ ֆալաքին» բանաստեղծությունը։

2․Ի՞նչ է ֆալաքը։

2․ Ի՞նչ խնդիրներ է բարձրացնում Ֆրիկը այս բանաստեղծության մեջ։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Ֆրիկի «Ընդդեմ ֆալաքին» բանաստեղծությունը բանավեճ է ֆալաքի՝ ճակատագրի հետ, Ֆրիկը ֆալաքին մեղադրում է մարդկանց նկատմամբ անարդար, անհավասար որոշումներ կայացնելու մեջ։ Ֆալաքը պատասխանում է Ֆրիկին, որ այդ ամենը Արարչի ձեռքում է, և նրա կամքով է կատարվում ամենը։ Ֆրիկը ֆալաքին անվանում է «կույր դատավոր», իսկ ֆալաքը Ֆրիկին կոչում է «անգետ հալևոր»։

2․ Ֆալաքը, ըստ ժողովրդական պատկերացումների, չարխն է՝ ճակատագրի անիվը, որի պտույտով որոշվում են մարդկանց ճակատագրերը։

3․ Ֆրիկը բողոքում է նաև հասարակության մեջ խավերի դասային և սոցիալական անհավասարության դեմ։ Նա քննադատում է կյանքի անարդարությունները, պաշտպանում ճնշվածներին, հարստահարվածներին։ Ֆրիկը ցավով խոսում է նաև մոնղոլական լծի դաժանության և հայ ժողովրդի տառապանքի մասին։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Կարդալ «Ընդդեմ ֆալաքին» բանաստեղծության՝ դասագրքում եղած հատվածները, դուրս բերել հիմնական ասելիքը։

2․Մեկնաբանել և բացատրել *ֆալաք* բառը։

3․ Կարդացած հատվածներում ցույց տալ դասային և սոցիալական անհավասարության դեմ բողոքը, մեկնաբանել ազգային խնդիրները։

**Դաս 27. Ֆրիկի «Գանգատ» բանաստեղծությունը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ինչի՞ դեմ է բողոքում Ֆրիկը այս բանաստեղծության մեջ, և ո՞ւմ է ուղղված իր գանգատը։

2․Ինչպե՞ս է Ֆրիկը ներկայացնում գոյություն ունեցող անհավասարությունները։

3․ Ինչո՞վ են արդիական Ֆրիկի ներկայացրած խնդիրները։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Ֆրիկը այս բանաստեղծության մեջ խտացրել է իր բողոքը մարդկանց անհավասարության և աշխարհի անարդար կարգի դեմ։ Ֆրիկն իր գանգատն ուղղում է Աստծուն՝ նրան մեղադրելով այս անարդարությունների համար։

2․Լինելով աշխարհիկ բանաստեղծ՝ Ֆրիկը քննում է իրականությունը, ներկայացնում է իրականության մեջ գոյություն ունեցող 3 անհավասարություն՝ ազգային, բնական և սոցիալական։ Ազգային բողոքը մոնղոլների անօրինությունների և դաժանության դեմ է, բնական բողոքը մարդու կյանքի տևողության անհավասար բաշխման դեմ է, իսկ սոցիալական բողոքը ներկայացնում է դասային և տնտեսական անհավասարությունը։ Ֆրիկը կարողանում է հակադրությունների միջոցով ցույց տալ այդ անարդարությունները, բողոքում և ընդվզում է աշխարհի անարդար կարգի դեմ։

3․Ֆրիկի բարձրացրած խնդիրները արդիական են նաև մեր օրերում․հայ ժողովրդի նկատմամբ ոտնձգությունները հիմա էլ են շարունակվում, սոցիալական անհավասարության խնդիրները ևս սուր արտահայտված են, չնայած որոշակի սոցիալական ծրագրեր կան, որոնք աջակցում են անապահով խավերին։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Կարդալ Ֆրիկի «Գանգատ» բանաստեղծության՝ դասագրքում տրված հատվածները, ցույց տալ նրա բողոքը անարդար կարգի և աշխարհի անհավասար դրվածքի դեմ։ Ցույց տալ սոցիալական, բնական և ազգային անհավասարության դեմ Ֆրիկի բողոքն արտահայտող մտքերը և մեկնաբանել։

2․ Ցույց տալ սոցիալական, բնական և ազգային անհավասարության դեմ Ֆրիկի բողոքն արտահայտող մտքերը և մեկնաբանել, թե այդ խնդիրները ինչքանով են արդի մեր օրերում։ Ֆրիկի «Գանգատ» բանաստեղծության «Մեկն ի պապանց պարոնորդի» հատվածը կարդալ, բացատրել հիմնական միտքը, ցույց տալ, թե ինչպես է հակադրությունների միջոցով պատկերում կյանքի անարդարությունը և անհավասարությունը։ Անգիր սովորել այդ հատվածը։

3․Ցույց տալ և բացահայտել մեր օրերում առկա անարդարությունները, համեմատել Ֆրիկի ներկայացրած խնդիրների հետ, եզրակացություններ անել, լուծումներ առաջարկել։

**Դաս 28. Նահապետ Քուչակի կյանքը, ստեղծագործության բնութագիրը․հայրենի ժանրը**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ի՞նչ է հայրենը։

2․ Ո՞վ է Նահապետ Քուչակը։

3․Ի՞նչ է հայտնի նրա մասին։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Հայրենը միջնադարյան բանաստեղծություն է, որը հորինել և երգել են միջնադարյան

աշուղները։ Հայրենը 15-վանկանի 7/8-վանկանի կիսատողերով բանաստեղծություն է։ Հայրենները հիմնականում սիրային, պանդխտության և խոհական թեմաներով են գրվել։

2․Նահապետ Քուչակը ապրել և ստեղծագործել է 16-րդ դարում, եղել է աշուղ-բանաստեղծ, որին վերագրվել է հայրենների մեծ մասը։

3․Նրա մասին որոշ տեղեկություններ իմանում ենք իր իսկ հայրեններից, որ նա ծնվել է Վանի մոտակայքում՝ Խառակոնիս գյուղում, ապրել մոտ 100 տարի։ Նրա մասին պահպանվել են նաև ավանդազրույցներ։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Նշել հայրենի ժանրի հիմնական հատկանիշները, ներկայացնել, թե ինչ թեմաներով են հիմնականում գրվել հայրենները։

2․ Ներկայացնել, թե որ դարի հեղինակ է Քուչակը։

3․ Հակիրճ պատմել Քուչակի մասին տեղեկությունները, ներկայացնել և մեկնաբանել նրա մասին հայտնի ավանդազրույցները։

**Դաս 29. Սիրային հայրեններ**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ինչպե՞ս է պատկերվում սերը հայրեններում։

2․Սիրային հայրեններում ինչպե՞ս է պատկերվում քնարական հերոսուհին։

3․ Սիրահարված տղամարդու զգացմունքներն ինչպե՞ս են արտահայտվում հայրեններում։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Հայրեններում ազատ և անկաշկանդ պատկերվում և փառաբանվում է աշխարհիկ սերը, համարձակ ներկայացվում է սիրո ամենակուլ ուժը, գեղեցկությունը, տառապանքը, նաև սիրո վայելքը։ «Երբ սերն ի աշխարհն եկաւ» հայրենում պատկերում է սիրո ծնունդը, թե ինչ է զգում սիրահարված մարդը, ինչ ապրումներ և խոհեր է ունենում, սիրով է լցվում մարդը, և սերն է տարածվում աշխարհով մեկ։ Սերը երջանկության ակունքն է, մարդու գոյության իմաստը։ Հայրեններում դատապարտվում է վաճառված, շահով պայմանավորված սերը։

2․Սիրային հայրեններում պատկերվում է կինը՝ որպես սիրո և երջանկության առարկա։ Կնոջ արտաքին գեղեցկությունը ներկայացվում է բնության երևույթների միջոցով, պատկերվում է նաև կնոջ ներաշխարհը, կինը անկաշկանդ և լիարյուն արտահայտում է իր սերը, սակայն կինը նաև ամոթխած և հպարտ էակ է։

3․ Կնոջ կերպարին զուգահեռ՝ ներկայացվում են նաև սիրահարված տղամարդու ապրումները։ Նա տառապում է առանց սիրած կնոջ, անկաշկանդ արտահայտում է իր կարոտը և բուռն սերը, առանց սիրուհու ապրելու կյանքի անիմաստ և գորշ լինելու մասին իր մտորումները։ Հայրեններում հաճախ ներկայացվում են աշխույժ և կենդանի երկխոսություններ երկու սիրահարների միջև, օրինակ՝ «Աղւոր, քեզ բանիկ մ’ասեմ․․․» հայրենը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Բառարանի օգնությամբ կարդալ դասագրքում եղած սիրային հայրենները, վերաշարադրել աշխարհաբարով, ցույց տալ, թե ինչպես է պատկերվում սերը։ 4 հայրեն աշակերտի կամ ուսուցչի ընտրությամբ սովորել անգիր։

2․Ներկայացնել սիրային հայրենների բովանդակությունը, ցույց տալ, հայրեններից վերցված պատկերներով, արտահայտություններով, համեմատություններով բնորոշել քնարական հերոսուհուն։ Զուգահեռներ տանել Նարեկացու պատկերած Տիրամոր կերպարի փառաբանության հետ, տեսնել նմանություններ, ցույց տալ տարբերությունները։

3․Ընտրված հայրեններում ցույց տալ սիրահարված հերոսի ապրումները, մեկնաբանել «Աղւոր, քեզ բանիկ մ’ասեմ․․․» հայրենը։

**Դաս 30. Պանդխտության հայրեններ**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․Ինչո՞ւ են տարածված եղել պանդխտության հայրենները։

2․ Ինչպե՞ս է պատկերվում հայ պանդուխտի հոգեվիճակը։

3․Ինչպե՞ս են պատկերվում սիրահար զույգերի ապրումները պանդխտության հայրեններում։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Հայ հասարակության մեջ, սոցիալական, քաղաքական, պատմական իրողություններով պայմանավորված, ցավալի իրողություն էր պանդխտությունը․ տղամարդիկ ստիպված էին օտար ափերում պանդխտել՝ կարոտելով ընտանիքը, հայրենիքը, սիրած կնոջը։ Այս թեման լայնորեն արտահայտվել է հայրեններում։

2․«Ժամ-ժամ զիմ ղարիպութին» հայրենում պատկերվում է օտարություն նետված պանդուխտը, նրա ծանր ու դառը ճակատագիրը։ Հեռվում թողած ընտանիքի, հայրենի տան կարոտը տանջում է պանդուխտին (ուսուցչի ցանկությամբ կարող է այլ հայրեն ընտրվել)։

3․«Կելնեմ, կու գնամ, մանկտիք» հայրենում պատկերվում են պանդխտության գնացող երիտասարդի զգացմունքները։ Հայրենում զգացվում են հերոսի հոգեկան ցավը և տառապանքը, որ ծնվում են սիրած կնոջից ստիպողաբար բաժանվելու մտքից։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Հակիրճ ներկայացնել պանդխտության երևույթը, նրա առաջացման պատճառները։

2․Կարդալ հայրենը, վերաշարադրել բովանդակությունը աշխարհաբարով։ Ցույց տալ պանդուխտի հոգեվիճակն ու ճակատագիրը ներկայացնող տողերը և մեկնաբանել։ Արտահայտել կարծիք պանդխտության երևույթի արդիական լինելու պատճառների մասին։

3․ Անգիր սովորել 1 հայրեն այս թեմայով, վերաշարադրել բովանդակությունը, ցույց տալ հերոսի հոգեվիճակը։

**Դաս 31. Սայաթ-Նովայի կենսագրությունը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ե՞րբ և որտե՞ղ է ծնվել Սայաթ-Նովան: Ի՞նչ է նշանակում նրա աշուղական անունը։

2. Ի՞նչ արհեստ է սովորել, և ի՞նչ արվեստ է նրան գրավել։

3. Որտե՞ղ է ապրել և որպես ի՞նչ է ծառայել։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Սայաթ-Նովան ծնվել է 1722 թվականին Թիֆլիս քաղաքում, իսկական անունը Արութին է, Սայաթ-Նովան նրա աշուղական անունն է, որը նշանակում է երգի որսկան:

2. Գրաճանաչ է դարձել կա՛մ հոր մոտ, կա՛մ ծխական որևէ դպրոցում։ 12 տարեկանից սովորել է ջուլհակություն, բայց նրան գրավել է աշուղական արվեստը, իր արվեստը կատարելագործել է հայազգի աշուղ Դոստիի մոտ և այնքան է հմտացել, որ ձեռք է բերել ինքնուրույն հռչակ:

3. 1742 թ․ Սայաթ-Նովան հրավիրվել է վրաց Հերակլ Երկրորդ թագավորի պալատ և եղել է պալատական երգիչ: Ըստ ավանդության՝ պալատում սիրահարվել է Հերակլի քրոջը՝ արքայադուստր Աննային, որը դառնում է նրա քնարերգության ոգեշնչող ուժը, հերոսուհին։ Պալատական միջավայրը խորթ էր Սայաթ-Նովա արվեստագետի էությանը, հաճախ է ընդհարվել աշխարհիկ և հոգևոր դասի երևելի մարդկանց հետ՝ պաշտպանելով իր արժանապատվությունը և արդարությունը։ 2 անգամ արտաքսվել է պալատից։ Վերջին անգամ ՝ 1759 թ․, արտաքսվել է և ձեռնադրվել որպես քահանա՝ ստանալով տեր Ստեփանոս անունը։ Հոգևոր ծառայության ժամանակ գրչագրել է Նարեկացու «Մատյան ողբերգության» մատյանը․այդ ձեռագիր մատյանը պահպանվում է Երևանի Մատենադարանում։ Կնոջ մահից հետո դառնում է կուսակրոն վանական և հոգևոր ծառայություն կատարում Թիֆլիսի և Հաղպատի վանքերում։

1795 թ․սպանվել է Թիֆլիսում պարսից Աղա Մահմադ խանի արշավանքի ժամանակ, թաղված է Թիֆլիսի Սուրբ Գևորգ եկեղեցու բակում։

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ներկայացնել Սայաթ-Նովայի ծննդավայրը, հիշատակել ծննդյան թվականը, բացատրել աշուղական անվան նշանակությունը:

2. Ներկայացնել Սայաթ-Նովայի ուսումնառությունը ջուլհակի մոտ, սերն ու հետաքրքրությունը աշուղական երգի նկատմամբ:

3. Բնորոշել աշուղի կյանքը պալատում, ներկայացնել նրա ճակատագիրը և վախճանը:

**Դաս 32. Սայաթ-Նովայի ստեղծագործության ընդհանուր բնութագիրը**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ի՞նչ մոտիվներով է ստեղծագործել Սայաթ-Նովան։

2. Ինչպե՞ս է իրեն կոչել։

3. Ինչպիսի՞ սեր է ներկայացնում հեղինակը:

**Հարցերինպատասխանելուկամառաջադրանքներըկատարելուհամարսովորողըպետքէիմանա.**

1. Սայաթ-Նովան ստեղծագործել է սիրո, խրատական և սոցիալական թեմաներով․ նրա երգերի ժողովածուն կոչվել է Դավթար, երգեր է գրել 3 լեզուներով՝ հայերեն, վրացերեն, թուրքերեն։

2. Իրեն կոչել է *խալխի նոքար*:

3. Ներկայացրել է կյանքում եղած *անմուրազ, անպատասխան* սերը:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ընտրել, թե տրված թեմաներից որոնցով է ստեղծագործել Սայաթ-Նովան։

ա) սիրային բ) սոցիալական գ) խրատական դ) հայրենասիրական

2. Բացատրել, որ *խալխի նոքար* նշանակում է *ժողովրդի ծառա*: Հիմնավորել այս բնորոշումը աշուղի երգերով։

3. Բացատրել, որ անպատասխան սերն է, որ այրում, փոթորկում է բանաստեղծի հոգին: Գրեթե պաշտամունքի հասնող սեր է երգում աշուղը՝ ստեղծելով անզուգական պատկերներ, բանաստեղծական գյուտեր անելով։

**Դաս 33. Սայաթ-Նովայի սիրո երգերը․ «Աշխարհումս ախ չիմ քաշի»**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ինչի՞ երգիչ է համարվում Սայաթ-Նովան։

2. Ի՞նչ երազանք ունի բանաստեղծը։

3. Ինչպիսի՞ սեր է բանաստեղծի սերը․ ինչպե՞ս է նա գովերգում իր սիրած կնոջը:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Սայաթ-Նովան սիրո երգիչ է․ սիրած կնոջ անզուգական գեղեցկությունը պատկերելու համար նա գործածում է համեմատություններ, փոխաբերություններ։ Հաճախ երգչի գրիչն անզոր է հաստատելու իր յարի հմայքներն ու արժանիքները։

2. Սիրած յարի հետ խոսք ու զրույց անելու երազանք ունի․ նրան կերջանկացնեն սիրած կնոջ մի հայացքն ու խոսքը, բայց որոնց կարոտ է սիրավառ աշուղը: Նրա սերը անձնազոհության աստիճանի է հասնում։

3. Անհասանելի, դժբախտ սեր է․ այն այրում է երգչի սիրտը, պատճառում անասելի ցավ: Նրա երգերում հաճախ կրկնվում են ***սիրտ, արին, կրակ, դաղ*** բառերը, որոնք բացահայտում են նրա տառապանքը, սրտի մրմուռը։

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Մեկնաբանել, թե ինչ է նշանակում ***սիրո երգիչ***(գրել է սիրո մասին երգեր):
2. Նկարագրել երգչի՝ սիրած յարի հետ զրուցելու երազանքը:
3. Թվարկել երգչի հոգեվիճակն արտահայտող հատվածները, քննել պատկերավորման միջոցները։ Անգիր սովորել «Աշխարհումս ախ չիմ քաշի» խաղը։ Լսել խաղի կատարումը, բացահայտել նաև երաժշտության ու բառերի համահունչ լինելը։

**Դաս 34. «Թամամ աշխար պտուտ էկա» խաղը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ի՞նչ թեմայով է այս խաղը:

2. Ըստ բանաստեղծի՝ ինչպիսի՞ն է իր յարը։

3. Ինչի՞ հետ է համեմատում իր յարին Սայաթ-Նովան։

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Երգը սիրո թեմայով է:
2. Բանաստեղծի համար իր նազանի յարը գեղեցկուհիներից ամենագեղեցիկն է․ նրա սերը կարող է և՛ երջանկացնել, և՛ անբուժելի ցավ պատճառել: Աշուղի հիացմունքը կնոջ գեղեցկության և հմայքի նկատմամբ անսահման է։ Հիշել Թումանյանի բնորոշումը սիրահար Սայաթ-Նովայի մասին։

3. Բանաստեղծն իր յարին համեմատում է հրաշագեղ, անգնահատելի գանձի հետ, արտաքին գեղեցկությանը զուգահեռ՝ ներկայացվում է նաև սիրահար երգչի տառապանքը, կարոտը:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Նշել ու մեկնաբանել երգի թեման:

2 Բնորոշել հեղինակի սիրած յարին՝ գործածելով բանաստեղծության պատկերները (Նրա սիրուն արժանացողը մշտապես ուրախ կլինի, մերժվածը՝ տրտում...)։

1. Պատկերացում ունենալ համեմատության մասին։ Երգից ընտրված հատվածներում ցույց տալ այդ համեմատություններն ու մեկնաբանել։ Անգիր սովորել 2 քառատող աշակերտի ընտրությամբ։

**Դաս 35. «Դուն էն գլխեն իմաստուն իս» խաղը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞ւմ է նվիրված այս խաղը:
2. Ի՞նչ թեմայով է գրված, կենսագրական հիմք ունի՞ այս խաղը:

3. Ինչպե՞ս է դրսևորվում Սայաթ-Նովայի խոհականությունը․ ինչո՞վ է նա տարբերվում այդ միջավայրից:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Երգը հասցեագրված է վրաց Հերակլ Երկրորդ արքային:

2. Խրատական բնույթի ստեղծագործություն է, որտեղ քննում է սոցիալական և մարդասիրական խնդիրներ, համարձակ դուրս է գալիս արքունական կեղծ և շահամոլ միջավայրի դեմ՝ բարձր պահելով արվեստագետի արժանապատվությունը և ազնիվ մղումները (քննել համապատասխան հատվածները)։

3. Գովաբանում է արքային, նաև աղերսում, որ հավատա իր անմեղությանը և չհավատա ուրիշների խոսքերին: Արքային կոչ է անում արդար դատել, քանի որ նա կոչված է պաշտպանելու իր ժողովրդին, աստծո փոխանորդն է երկրի վրա։

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Նշել, որ երգը հասցեագրված է վրաց Հերակլ Երկրորդ արքային, որի պալատական երգիչն էր Սայաթ-Նովան:
2. Ներկայացնել տաղի հիմնական գաղափարը (չհավատալ ուրիշների ասածներին և վստահել իր նվիրվածությանը):

3. Անգիր սովորել 2 քառատող։

**Դաս 36. «Աշխարս մե փանջարա է» խաղը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ե՞րբ է ստեղծվել խաղը, ի՞նչ իրադարձությունների հետ է կապված։

2. Ինչի՞ հետ է համեմատում աշխարհը։

3. Ինչպիսի՞ն է աշխարհն ըստ բանաստեղծի:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Երգն ստեղծվել է 1759 թվականին, երբ վերջին անգամ Սայաթ-Նովան վտարվում է պալատից։

2. Հեղինակը աշխարհը համեմատում է շրջանակով լուսամուտի հետ․ներկայացնում է աշխարհում տիրող տարբեր անարդարությունները: Մարդը հաճախ է ցավ ու վիշտ ապրում, ենթարկվում ծաղրի, արհամարհանքի։ Աշուղի ճակատագիրն է մարդկանց նվիրել իր արվեստը, ուրախացնել նրանց սրտերը, բայց հաճախ չհասկացված և անտեսված մնալ այդ մարդկանց կողմից։

3. Աշխարհում ոչ մի բան կայուն չէ․ վաղվա օրվա նկատմամբ վստահություն չկա, մարդկանց առաջնորդում է անձնական շահը, քան թե ազնվությունն ու ճշմարտախոսությունը: Սայաթ-Նովան ցավում է այսպիսի աշխարհի և մարդկանց համար, հոգնած հեռանում է թե՛ բարեկամից, թե՛ թշնամուց, թե՛ ծառաներից, թե՛ աղաներից։

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Նշել, որ այդ տարեթիվը կապված է երգչի՝ պալատից վտարվելու շրջանի հետ:

2. Պատկերացնել համեմատությունը և բերել ուրիշ օրինակ, մեկնաբանել նրա խոհերը աշխարհի, մարդու կյանքի իմաստի և ընթացքի մասին:

3.Թվարկել մի քանի միտք բանաստեղծությունից՝ *առավոտից երեկո ողջ կմնա, ճշմարտախոսությունը հալածված է, բազմապատկվել է բամբասանքն ու չարախոսությունը, բարեկամը դարձել է թշնամի*:

**Դաս 37. Հայ նոր գրականության զարգացման փուլերը**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ե՞րբ է սկզբնավորվել հայ նոր գրականությունը և հատկապես ո՞ր ուղղություններով:

2. Ի՞նչ խոշոր մշակութային իրադարձություններ են տեղի ունեցել 18-րդ դարի վերջին և 19-րդ դարի սկզբին։

3. Ի՞նչ խոշոր մշակութային իրադարձություններ են տեղի ունեցել 19-րդ դարի 50-60-ական թվականներին։

4. Ի՞նչ խոշոր մշակութային իրադարձություններ են տեղի ունեցել 19-րդ դարի 60-80-ական թվականներին:

5. Ի՞նչ խոշոր մշակութային իրադարձություններ են տեղի ունեցել 19-րդ դարի վերջերին:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Հայ նոր գրականության սկզբնավորումն սկսվել է 17-րդ դարի վերջից և 18-րդ դարի սկզբներին: Մշակույթն սկսում է վերածնունդ ապրել, նոր շրջան է մտնում աշխարհականացման գործընթացը, եվրոպական լուսավորության գաղափարները ներթափանցում են, հաստատուն արմատներ նետում: Նշանակալի իրադարձություններ էին 1512 թվականին հայկական տպագրությունը, որը շարունակական բնույթ է կրում, 1717 թվականի Մխիթարյան միաբանության հիմնումը, որի մշակութային ներդրումները բազմաբնույթ են և շարունակվում են մինչ օրս:

2. 1794 թվականի Հնդկաստանի Մադրաս քաղաքում Հարություն Շմավոնյանի կողմից հրատարակված «Ազդարար» պարբերականը հիմք դրեց հայ պարբերական մամուլի պատմությանը: Այս շրջանում բացվեցին հայկական նշանավոր դպրոցներ, ինչպիսիք են՝ Աստրախանի Աղաբաբյան դպրոցը (1810), Մոսկվայի Լազարյան ճեմարանը (1815), Թիֆլիսի Ներսիսյան դպրոցը (1825): Դպրոցներ բացվում են նաև եվրոպական մի շարք երկրներում: Դարաշրջանի տիրապետող գաղափարաբանությունը լուսավորականությունն էր, որում իրենց մեծ ներդրումն են ունեցել Հարություն Ալամդարյանը, Մեսրոպ Թաղիադյանը, Ղևոնդ Ալիշանը, Խաչատուր Աբովյանը և այլք:

3. 19-րդ դարի 50-ական թվականներից հայ ազգային-հասարակական ու մշակութային գաղափարաբանության մեջ տեղի են ունենում նկատելի փոփոխություններ՝ կապված ազգային առաջադիմության, սոցիալական կյանքի բարեփոխման հեռանկարների հետ: Գոյացել էր երկու մտայնություն. մեկը հին ավատատիրական դիրքերից ձգտում էր անսասան պահել ազգային կյանքի ավանդական արժեքները, այդ թվում՝ գրաբարը: Մյուս մտայնությունը ազգային առաջընթացը կապում էր եվրոպական արժեքների յուրացման հետ, գրականության մեջ պաշտպանում էր աշխարհաբարի իրավունքները: Խոշոր իրադարձություններ էին Խ. Աբովյանի «Վերք Հայաստանի» վեպը, «Հյուսիսափայլ» ամսագիրը, «Մեղու» հանդեսը:

4. 19-րդ դարի 70-80-ական թվականներին մեծանում է գրականության հասարակական դերը, այն հարցերը, որ նախկինում արծարծվում էին մամուլում և հրապարակախոսության մեջ, այժմ առավելապես գեղարվեստական գրականության մենաշնորհն են դառնում: Այս շրջանի առաջատար դեմքերից են Միքայել Նալբանդյանը, Պետրոս Դուրյանը, Հակոբ Պարոնյանը, Րաֆֆին, ինչպես նաև Մկրտիչ Պեշիկթաշլյանը, Ստեփանոս Նազարյանը, Սմբատ Շահազիզը, Ռափայել Պատկանյանը և այլք:

5. 19-րդ դարի վերջին տասնամյակը և 20-րդ դարի սկիզբը հայ նոր գրականության զարգացման գագաթնակետն են: Հասարակական կյանքը նշանավորվում է բուրժուական հարաբերությունների զարգացմամբ: Թիֆլիսը դառնում է արևելահայ գրական կյանքի կենտրոնը: Գրականության մեջ իշխող դեր է կատարում ռեալիստական ուղղությունը: Նշանակալի դեմքեր են Շիրվանզադեն, Գր. Զոհրապը, Վրթ. Փափազյանը, ինչպես նաև երկու անկրկնելի մեծություններ Ավ. Իսահակյանն ու Հովհ. Թումանյանը:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Հիշատակել հայ նոր գրականության սկզբնավորման ժամանակաշրջանը: Նշել զարգացման ուղղությունները, նշանակալի իրադարձությունները, թվարկել երևելի անձանց անուններն ու գործերը: Առանձնացնել 1717 թվականից Մխիթարյան միաբանության գործունեությունը, 1512 թվականին Հակոբ Մեղապարտի շնորհիվ տպագրության ստեղծումը և այլն:

2. Թվարկել այս շրջանի խոշոր մշակութային իրադարձություններ՝ պարբերական մամուլի հիմնադրումը, նշանավոր պարբերականները: Հիշատակել առաջին դպրոցների անվանումները, վայրը, դրանց նշանակությունը մշակութային կյանքում: Գնահատել լուսավորականության տարածման կարևորությունը հայկական մշակույթում, դերը ազգային, սոցիալ-տնտեսական հարցերում, հիշատակել այս գործում երախտավորների անունները:

3. Բնորոշել այս ժամանակաշրջանին բնորոշ երկու մտայնությունները, դրանց գաղափարաբանությունը, դրսևորման ձևերը: Աշխարհաբարի սկզբնավորման հարցում նշանակալի իրադարձությունների աշխարհ գալը:

4. Նշել գրականության դերը հասարակական կյանքում, հիշատակել այս շրջանում հայտնի մշակութային գործիչների և գրողների անունները:

5. Բնորոշել հասարակական զարգացումները, բուրժուական հարաբերությունների և արդյունաբերության զարգացման ազդեցությունը մշակութային կյանքի վրա: Դիտարկել Թիֆլիսը՝ որպես հայկական մշակույթի զարգացման կենտրոն, թվարկել նշանավոր մտավորականների անունները:

**Դաս 38. Գրական ուղղություններ**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ինչի՞ հիման վրա են որոշվում գրական ուղղությունները, և որո՞նք են դրանք:
2. Ի՞նչ գրական ուղղություն է կլասիցիզմը, որո՞նք են հիմնական դրույթները:

3. Ի՞նչ գրական ուղղություն է ռոմանտիզմը, որո՞նք են հիմնական դրույթները, ոճը, շեշտադրումը։

4. Ի՞նչ գրական ուղղություն է ռեալիզմը, որո՞նք են հիմնական դրույթները, ոճը, շեշտադրումը:

5. Ինչպե՞ս են գրական ուղղությունները դրսևորվել հայ գրականության մեջ:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Գրականությունն արտացոլում է կյանքը, մարդկային հարաբերությունները, գնահատում դրանք, վերաբերմունք է արտահայտում դրանց նկատմամբ: Բայց տարբեր դարաշրջաններում տարբեր գրողներ դա արել են տարբեր ձևերով: Դրանցով էլ որոշվում են գրական ուղղությունները: Դասական գրականության երեք հիմնական ուղղություններ են հայտնի՝ կլասիցիզմ, ռոմանտիզմ, ռեալիզմ, որոնք հայ նոր գրականության մեջ իրար հաջորդելով կամ զուգահեռաբար գործել են։

2. Կլասիցիզմը ձևավորվել է 16-րդ դարում և առավել բարձր զարգացման հասել մեկ դար հետո Ֆրանսիայում: Կլասիցիզմի հիմնական հատկանիշը բանականության պաշտամունքն է, հիմնական պահանջներից մեկը ստեղծագործությունը կանոնարկված չափուձևի ենթարկելն է, յուրաքանչյուր ժանր համապատասխան ոճով ներկայացնելն է: Հիմնական ժանրը ողբերգությունն է, որում պարտադիր է եռամիասնության օրենքը՝ տեղի, ժամանակի, բովանդակության: Թեմաները վերցվում էին անտիկ աշխարհի պատմությունից, հերոսները նշանավոր պատմական անհատներ էին:

3. Ռոմանտիզմն առաջացել է 18-րդ դարում: Հիմնական հատկանիշը ստեղծագործական ազատությունն է, գրողի երազանքների, իդեալի արտահայտումն է: Հերոսները հարուստ ներաշխարհով, հզոր կրքերով ու զգացմունքներով օժտված, հասարակությանը մարտահրավեր նետող անհատներ են: Ռոմանտիկ գրողների նպատակն է՝ իրենց գաղափարներն ընթերցողին հաղորդել՝ ազդելով ոչ այնքան մտքերի, որքան զգացմունքների վրա: Ստեղծագործությունները բարդ, բազմաճյուղ սյուժե են ունենում՝ հարուստ արկածային իրադարձություններով, անակնկալ լուծումներով: Ռոմանտիկական ուղղությանը հատուկ է հակադրության սկզբունքը, որի պահանջով հերոսները բևեռացվում են, այսինքն՝ բացարձակապես դրական կամ անվերապահորեն բացասական: Լեզվի, արտահայտչամիջոցների ճոխությունն ու փայլը, քնարական շեղումները ստեղծագործությանը բանաստեղծականություն են հաղորդում:

4. Ռեալիզմն իրականության ներկայացումն է այնպես, ինչպես կա, սակայն հեղինակը միջավայրից վերցնում է այն, ինչը տիպական է: Հերոսները բազմակողմանի զարգացած անհատներ են՝ օժտված թե՛ մարդկային առաքինություններով, թե՛ թերություններով: Կերպարներն ընդհանրացված են, փոփոխվում են գործողությունների զարգացման ընթացքում: Սյուժեն բարդ չի լինում, զարգանում է իրականության տրամաբանությամբ: Ոճը պարզ է, լեզուն՝ խոսակցականին մոտ, արտահայտչամիջոցները՝ զուսպ:

5. Կլասիցիզմը հայ գրականության մեջ տիրապետող ուղղություն էր մինչև 19-րդ դարի 30-40-ական թվականները: Ներկայացուցիչները Մխիթարյան միաբանության անդամներն էին: Հայտնի է Արսեն Բագրատունու «Հայկ Դյուցազն» ստեղծագործությունը: Ռոմանտիզմը 19-րդ դարի 30-40-ական թվականներից մինչև 20-րդ դարի սկիզբն է գործել: Նշանավոր դեմքերից են Խ. Աբովյանը, Ղ. Ալիշանը, Ծերենցը, Մուրացանը և ուրիշներ: Ռեալիզմը սկսել է գործել 19-րդ դարի կեսերից, զարգացման է հասել 70-80-ական թվականներին: Նշանավոր ներկայացուցիչներից են Գ. Սունդուկյանը, Հ. Պարոնյանը, Շիրվանզադեն, Նար-Դոսը և ուրիշներ:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Թվարկել գրական երեք ուղղությունների անվանումներն ըստ հաջորդականության՝ կլասիցիզմ, ռոմանտիզմ, ռեալիզմ, բացատրել դրանց առաջացման պատճառները:
2. Նշել կլասիցիզմի սկզբնավորման ժամանակաշրջանը, անվան ծագումնաբանությունը, հիմնական հատկանիշները, ստեղծագործական պահանջները, տարբեր ժանրերում ոճերի տարբերությունները:
3. Նշել ռոմատիզմի հիմնական հատկանիշները, հերոսի ընտրությունը, հակադրության օրենքը, գրողի նպատակը, ստեղծագործությունների ոճը: Իրենց ծանոթ ստեղծագործությունների օրինակով ընդգծել ռոմանտիզմին բնորոշ հատկանիշները:
4. Նշել ռեալիզմի հիմնական հատկանիշները, հերոսների ընտրությունը, գործողությունների զարգացումը, ոճը: Համեմատել երեք հիմնական ուղղությունների առանձնահատկություններն ու տարբերությունները:
5. Նշել երեք ուղղությունների սկզբնավորման և զարգացման ժամանակաշրջանը հայ գրականության մեջ, թվարկել յուրաքանչյուր ուղղության նշանավոր դեմքերին, համեմատել հայտնի ստեղծագործությունները, ընդգծել ոճական տարբերությունները: Զուգահեռներ անցկացել արվեստի այլ ճյուղերում երեք ուղղությունների դրսևորումների հետ, բերել օրինակներ։

**Դաս 39. Խաչատուր Աբովյանի կենսագրությունը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ե՞րբ և որտե՞ղ է ծնվել Խաչատուր Աբովյանը, ի՞նչ կրթություն է ստացել:

2. Ինչպե՞ս է կարողացել սովորել Դորպատում և ի՞նչ ձեռքբերումներ է ունեցել։

3. Ինչպե՞ս են ընդունվել հայրենիքում նրա լուսավոր գաղափարները։

4. Ո՞ր շրջանում է գրել իր լավագույն գործերը և ի՞նչ հաջողություն է ունեցել:

5. Ի՞նչ գործունեություն է ծավալել մանկավարժության ոլորտում և ի՞նչ արդյունքներ է ունեցել:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Ծնվել է 1809 թվականին Քանաքեռ գյուղում: Ինը տարեկանում սկսել է ուսումնառությունը Էջմիածնի վանքի դպրոցում, այնուհետև շարունակել Թիֆլիսի Պողոս Ղարադաղցու մոտ, եղել է նաև Ներսիսյան դպրոցի սաներից: Գիտելիքները խորացրել է լեզուների և պատմության մեջ:

2.1829 թվականին իր արշավախմբի հետ Էջմիածին է գալիս Դորպատի համալսարանի պրոֆեսոր Ֆրիդրիխ Պարրոտը՝ Արարատ լեռը բարձրանալու նպատակով: Էջմիածնի դիվանի սարկավագ Խաչատուր Աբովյանը՝ որպես ուղեկից ու թարգման, միանում է արշավախմբին: Պարրոտը, նկատելով և գնահատելով երիտասարդի բացառիկ ընդունակությունները, ընդառաջում է նրան Դորպատի համալսարանում սովորելու: Այստեղ ստանում է բազմակողմանի կրթություն, կազմում է բազմաթիվ կրթական-լուսավորական ծրագրեր, որ հետագայում պիտի փորձեր իրականացնել հայրենիքում:

3. Նոր լուսավորական գաղափարներով խանդավառված Աբովյանը, Հայաստան գալով, բախվում է բազմաթիվ խոչընդոտների: Փորձում է դպրոցներ հիմնել, որտեղ կրթությունը պետք է տարվեր նորագույն մեթոդներով, սակայն մերժում է ստանում հոգևորական և պետական ատյաններից: Ստիպված ստանձնում է Թիֆլիսի գավառական դպրոցների տեսուչի պաշտոնը, բացում սեփական պանսիոնը:

4. Աբովյանի ստեղծագործական ամենաբեղուն տարիները եղան 1836-1843 թվականները, այս շրջանում է գրել իր նշանավոր երկերից շատերը, այդ թվում՝ «Վերք Հայաստանի» վեպը: Չնայած գիտեր, որ իր ստեղծագործությունները շատերին անհասանելի են մնալու, այնուամենայնիվ, բուռն տենչով ստեղծագործում էր: Աբովյանի կենդանության օրոք տպագրվել է միայն «Նախաշավիղ կրթության ի պետս նորավարժից» դասագիրքը:

5. Աշխատել է որպես ուսուցիչ և տեսուչ Երևանի և Թիֆլիսի դպրոցներում: Բոլոր դեպքերում ստիպված է եղել պայքարել հետամնաց հոգևորականության և ազգայնամոլ ռուս չինովնիկների համառ դիմադրության դեմ: Սակայն բոլոր դեպքերում կարողացել է որոշակիորեն բարձրացնել գավառական դպրոցների վարկը: 1848 թվականին պատրաստվում էր ստանձնել Ներսիսյան դպրոցի տեսուչի պաշտոնը, սակայն առեղծվածորեն անհետանում է:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Նշել գրողի ծննդյան թվականը և ծննդավայրը, համառոտ ներկայացնել կրթական հաստատությունները և ստացած գիտելիքները:

2. Ներկայացնել Աբովյանի՝ Դորպատում սովորելու հանգամանքները, բնորոշել ուսումնառության ընթացքում հոգեվիճակը և ունեցած լուսավորական գաղափարները:

3. Աբովյանի լուսավորական գաղափարները հակադրել Հովհաննես Կարբեցու տեսակետին՝ «Դու լավ խմորել կարես զմիտս անմեղաց, այլ կրթել զնոսա չէ քո գործ»: Գնահատել, սեփական կարծիք արտահայտել:

4. Նշել Աբովյանի ստեղծագործական ծաղկուն ժամանակաշրջանը, գնահատել պայմանները, որտեղ ապրել և կարողացել է ստեղծագործել:

4․ ա․Նշել Խաչատուր Աբովյանի կենդանության օրոք տպագրված ստեղծագործությունը:

ա) «Պարապ վախտի խաղալիք», բ) «Վերք Հայաստանի», գ) «Առաջին սերը», դ) «Նախաշավիղ»:

5. Նշել այն ուսումնական հաստատությունները, որտեղ աշխատել է (Թիֆլիսի գավառական դպրոց, Երևանի գավառական դպրոց և այլն): Ներկայացնել նրա դերը դպրոցների զարգացման գործում:

**Դաս 40. Խաչատուր Աբովյանի ստեղծագործության ընդհանուր բնութագիրը**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար:**

1. Ի՞նչ ներդրում ունի Աբովյանը հայ նոր գրականության զարգացման գործում:

2. Ի՞նչ ժանրերով է ստեղծագործել և ի՞նչ բովանդակությամբ:

3. Չափածո ի՞նչ ստեղծագործություններ ունի:

4. Որո՞նք են արձակ ժանրի ստեղծագործությունները, ո՞րն է դրանց ընդհանուր գաղափարը:

5. Ի՞նչ թարգմանություններ, փոխադրություններ, ուսումնասիրություններ է կատարել:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Աբովյանը հայ նոր գրականության հիմնադիրն է: Իր հանճարեղ վեպով հաջողությամբ ավարտին հասցրեց գրականության մեջ խոշոր հեղափոխությունը, որն սկիզբ էր առել դեռևս 18-րդ դարում, դրանով ազդարարեց նոր դարաշրջանի սկիզբը և նախանշեց զարգացման ուղիներ գալիք տասնամյակների համար:

2. Աբովյանը գրել է համարյա բոլոր ժանրերով՝ բանաստեղծություն, վեպ, պատմվածք, առակ, ակնարկ, մանկավարժական երկեր, գիտական ուսումնասիրություններ, կատարել թարգմանություններ ու փոխադրություններ։ Բազմաբնույթ ստեղծագործությունները միավորվում են մեկ ընդհանուր գաղափարով, այն է՝ լուսավորություն և առաջադիմություն: Գլխավոր հերոսը հայ ազգն է, մարդը՝ իր զգացմունքներով, խոհերով, ներկայով ու գալիքի ակնկալիքով, ազատության իրավունքով:

3. Գրական առաջին փորձերը եղել են բանաստեղծություններ՝ գրաբար և աշխարհաբար: Սկզբնական շրջանի ստեղծագործությունները շարունակում էին միջնադարյան քնարերգության և աշուղական արվեստի ավանդույթները: Դորպատյյան շրջանում և հետագայում արդեն Աբովյանի քնարերգության մեջ հաստատվում էին եվրոպական չափանիշներ: Բովանդակությունը ներառում էր սեր, բնություն, հայրենիք, ազատասիրական ու մարդասիրական գաղափարներ: Չափածո երկերից են «Աղասու խաղը», «Հազարփեշեն» պոեմը, «Պարապ վախտի խաղալիք» առակների ժողովածուն և այլն:

4. Գրել է «Թուրքի աղջիկ», «Առաջին սեր» պատմվածքները, «Պատմություն Տիգրանի կամ բարոյական խրատներ հայ մանուկների համար» մանկավարժական վեպը: Պատմվածքների ընդհանուր գաղափարը ազատ սերն է, ազատ բոլոր տեսակի խտրականություններից, որպես բարձրագույն արժեք է գնահատվում մարդկային երջանկության բնական իրավունքը: «Պատմություն Տիգրանի կամ բարոյական խրատներ հայ մանուկների համար» մանկավարժական վեպում հեղինակի լուսավորական գաղափարներն անհատի կրթության ու դաստիարակության վերաբերյալ են: Հեղինակի իդեալը բազմակողմանիորեն զարգացած, մարդկային բարձր արժանիքներով օժտված անհատն է, մարդկության ու սեփական ազգի բարօրությանը նախանձախնդիր քաղաքացին:

5. Թարգմանական փորձերից է «Նախաշավիղ» դասագրքում զետեղված «Խաղարկություն մանկաց» փոքրիկ կատակը: Առավել հայտնի է «Ֆեոդորա կամ որդիական սեր» պիեսը՝ փոխադրված գերմաներենից: Ունի մի շարք պատմագիտական, աշխարհագրական, ազգագրական ուսումնասիրություններ:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Բացահայտել և հիմնավորել Խաչատուր Աբովյանի դերն ու նշանակությունը հայ նոր գրականության սկզբնավորման և զարգացման գործում:
2. Թվարկել ստեղծագործությունների ժանրային տեսակները, բերել օրինակներ, համառոտ բնութագրել։ Գնահատել ստեղծագործությունների բովանդակային ընդհանուր գաղափարները:
3. Բնորոշել Աբովյանի քնարերգությունը, որոնք սիրո, բնության, հայրենասիրության, ազատության մասին են: Թվարկել և առանձնացնել ժամանակագրական տեսանկյունից ունեցած տարբերություններով ու ընդհանրություններով: Բերել բնագրային օրինակներ, ընթերցել, մեկնաբանել:
4. Հակիրճ ներկայացնել պատմվածքների գաղափարը, որոնք սիրո, ազատության, մարդկային երջանկության մասին են, բնորոշել հեղինակի իդեալ գաղափարները և դրանց արտահայտման հնարները:
5. Թվարկել ուսումնասիրության ոլորտները, բերել բնագրային հատվածներ, ընթերցել, մեկնաբանել:

**Դաս 41. «Վերք Հայաստանի» վեպի «Հառաջաբանը»**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար:**

1. Գաղափարական և ժանրային ի՞նչ առանձնահատկություններ ունի «Վերք Հայաստանի» վեպը։

2. Ի՞նչ խնդիրներ են շոշափվում «Հառաջաբանում»։

3. Առաջինը ո՞ր խնդիրն է լուծում հեղինակը և ինչպե՞ս է հիմնավորում։

3. Երկրորդը ո՞ր խնդիրն է:

4. Երրորդ խնդի՞րը որն է:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. «Վերք Հայաստանի» վեպը համարվում է հայ նոր գրականության հիմնաքարը։ Այն, բացի ազգային, հոգևոր վեհ արժեքներ արտահայտելուց, նաև մեր առաջին վեպն է՝ ժանրային առումով:

2. «Հառաջաբանում» Աբովյանը իրացնում է հայ նոր գրականության զարգացման ծրագիրը: Այստեղ շարադրված են այն հիմնական սկզբունքները, որոնք հեղափոխիչ նշանակություն պիտի ունենային արդեն սկսված գրական վերածննդի համար:

3. Առաջինը լեզվի խնդիրն է, որ ժողովրդին հասկանալի լեզվով լինի: Աբովյանն զգում էր, որ հոգևոր արժեքներին ժողովրդի խորթացման պատճառը գրաբարն է: Հարկավոր էր գրել այնպես, ինչպես ժողովուրդն էր խոսում, և այդ խիզախ քայլը կատարեց ինքը:

4. Երկրորդ խնդիրը բովանդակության խնդիրն է, որ ժողովրդին հոգեհարազատ թեմա լինի: Աբովյանը հիմնավորում է, որ ազգային գրականության արտացոլման ոլորտը պիտի ընդգրկի ժողովրդի պատմությունն ու ներկան, նրա կյանքն ամբողջության մեջ, նրա հույզերն ու երազանքները: Նա նշում է. «Ո՞վ չի՛ ուզիլ լսիլ, թե սերը, բարեկամությունը, հայրենասիրությունը, ծնողը, զավակը, մահը, կռիվը ի՞նչ զատ են, բայց մեր լեզվումը թե էսպես բաներ ըլին, թո՛ղ աչքս հանեն: էլ ընչո՞վ էրեխին քո լեզուն սիրիլ տաս...»:

5. Երրորդ խնդիրը նոր հերոսի ընտրությունն է: Մինչ այս տիրող գրական ուղղությունը՝ կլասիցիզմը, արգելում էր ստեղծագործության հերոս դարձնել սովորական մարդուն՝ իր կենսագրությամբ, առօրյայով, կենցաղով, ծեսերով, զգացմունքներով: Իր վեպի հերոս դարձնելով հասարակ գյուղացի Աղասուն՝ Աբովյանը վերջնականապես լուծեց նաև այս խնդիրը:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Հիշել, որ հայ նոր գրականությունը սկզբնավորվել է Աբովյանի «Վերք Հայաստանի» վեպով: Հիմնավորել, թե ինչ հիմնական արժանիքներ ունի «Վերք Հայաստանի» վեպը:
2. Նշել «Հառաջաբանում» արծարծված հարցերի բնույթը:
3. Հիմնավորել գրաբարը աշխարհաբարով փոխարինելու անհրաժեշտությունը: Գնահատել Աբովյանի խիզախությունն ու նվիրումը:
4. Բնորոշել, որ գրականության մեջ սրտի բաներ պետք է լինեն, այսինքն՝ մարդկանց սրտին մոտ թեմաներ՝ ժողովրդի պատմությունն ու ներկան, իղձերն ու երազանքները: Բերել բնագրային մեջբերումներ, ընթերցել, մեկնաբանել:
5. Ներկայացնել, որ գլխավոր հերոսը հասարակ գյուղացի Աղասին էր: Հիմնավորել, թե ինչու այդպես չէր առաջ, և որն էր փոփոխություններ կատարելու անհրաժեշտությունը: Ընթերցել բնագրային հատվածներ, քննարկել դրանք:

5․ ա․Նշվածներից ո՞րը «Հառաջաբանում» արծարծված գեղագիտական սկզբունքներից չէ:

ա) աշխարհաբարով գրելը,

բ) գրականության բովանդակության խնդիրը,

գ) կյանքի բացասական երևույթները ծաղրով ներկայացնելու պահանջը,

դ) գրական հերոսի ընտրության հարցը:

**Դաս 42. Վեպի սյուժեն և կառուցվածքը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1.Ի՞նչ վեպ է «Վերք Հայաստանի» վեպը, ովքե՞ր են հերոսները:

2. Ի՞նչ կառուցվածք ունի։

3. Որո՞նք են խորհրդանշական պատկերները:

4. Ինչպե՞ս է ավարտվում վեպը:

5. Ո՞րն է հեղինակի գործառույթը վիպական գործողություններում:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. «Վերք Հայաստանի» վեպը պատմական վեպ է: Սյուժեի համար հիմք են ծառայել 1826-28 թթ. ռուս-պարսկական պատերազմի իրադարձությունները, որոնց արդյունքում Արևելյան Հայաստանը միացավ Ռուսական կայսրությանը: Վեպի մի շարք հերոսներ, այդ թվում գլխավոր հերոս Աղասին, իրական-պատմական անձնավորություններ են: Նկարագրվող դեպքերի մի մասը ևս իրական է եղել:
2. Բաղկացած է 3 մասից՝
3. Բարեկենդանի տոնի նկարագրությունը, Թագուհուն փախցնելու միջադեպը, Աղասու քաջագործությունը և փախուստը,
4. Երևանի բերդի նկարագրությունը, Աղասու և ընկերների արկածները,
5. Երևանի բերդի գրավումը, ռուս-պարսկական պատերազմի ավարտը։
6. Խորհրդանշական պատկերներ են Երևանի բերդը՝ որպես բռնության խորհրդանիշ, իսկ դրա գրավումը՝ հայրենիքի ազատագրման խորհրդանիշ: Մահմեդական տոնի նկարագրությունը՝ ի հակադրություն քրիստոնեական բարեկենդանի քաղաքակիրթ ու մարդասիրական էությանը: Հրազդան գետը՝ որպես ժողովրդի հավերժության խորհրդանիշ:
7. Վեպը ողբերգական ավարտ ունի, քանի որ մահանում են գլխավոր հերոսները՝ Աղասին ու Մոսին և նրանց հայրերը: Իսկ «Զանգի» հավելվածում համառոտ ներկայացվում են հետագա իրադարձությունները. Աղասու կնոջ՝ Նազլուի մահը, մանկահասակ երեխաներին ազգի խնամքին թողնելը:
8. Վեպի կառուցվածքում բուն սյուժետային գծի մեջ կարևոր դեր են կատարում հեղինակային շեղումները: Դրանք անմիջական հորդոր-խնդրանք-աղերսանք են ընթերցողներին, որ սիրեն իրենց հայրենիքը, լեզուն, ճանաչեն պատմությունը, լինեն միաբան, հավատան ապագային, ձգտեն հասնել լուսավորյալ ազգերին: Հեղինակն այս ընթացքում դիմում է ամենատարբեր միջոցների՝ պատմական դրվագների մեջբերում, հայրենի բնապատկերի նկարագրություններ, մեր ժողովրդի ինքնատիպության բացահայտում:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Համառոտ ներկայացնել վեպի կառուցվածքը, ժանրային առանձնահատկությունները, առանձնացնել պատմական-իրական դրվագները, բնորոշել պատմական հերոսներին և նրանց գործառույթը վեպում**:**

ա․ Ո՞ր իրադարձություններն են կազմում վեպի հիմնական պատմական ատաղձը.

ա) 1826-28 թթ. ռուս-պարսկական պատերազմը,

բ) 1877-78 թթ. ռուս-թուրքական պատերազմը,

գ) հայ ժողովրդի պայքարը արաբական լծի դեմ 7-9-րդ դարերում,

դ) հայ ժողովրդի հերոսական պայքարը պարսկական բռնաճնշումների դեմ 5-րդ դարում:

1. 1-ին մասում Թագուհուն առևանգելու եկած պարսիկ ֆարրաշներին թրատում է գլխավոր հերոս Աղասին, որի պատճառով հեռանում է գյուղից: 2-րդ մասում նկարագրվում են Աղասու և նրա ընկերների թափառումներն և արկածները. 3-րդ մասը Երևանի բերդի գրավման և ռուս-պարսկական պատերազմի ավարտի մասին է: Ընթերցել բնագրային հատվածներ, վերլուծել:
2. Հիմնավորել խորհրդանիշների դերն ու գեղարվեստական արժեքը, բերել այլ օրինակներ, ընթերցել, մեկնաբանել:
3. Ներկայացնել վեպի ավարտը կառուցվածքային և բովանդակային կողմերով, մեկնաբանել նաև գաղափարական բովանդակությունը: Գնահատել, սեփական կարծիք արտահայտել:
4. Բնագրային հատվածներից առանձնացնել հեղինակային շեղումները, մեկնաբանել ասելիքը, կապ հաստատել մեր օրերի հետ, ցույց տալ արդիականությունը:

**Դաս 43.Վեպի գաղափարն ու կերպարները**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար:**

1. Ո՞րն է վեպի գաղափարը:
2. Ո՞վ է Աղասին, ի՞նչ գաղափարներ է մարմնավորում:
3. Որո՞նք են հեղինակի դերն ու ամբողջացրած գաղափարները:
4. Ովքե՞ր են վեպի մյուս հերոսները:
5. Ովքե՞ր են վեպի պատմական հերոսները, և ո՞րն է նրանց դերակատարումը:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Վեպի հիմնական գաղափարը հայրենասիրությունն է: Սակայն հեղինակը հավերժացրել է ժողովրդի պատմության մի ամբողջ դարաշրջան՝ իր քաղաքական, սոցիալական, հոգևոր տեղաշարժերով, հեղինակի բուռն զգացմունքային վերաբերմունքով:

2. Գլխավոր հերոսն Աղասին է, որն ունեցել է իր իրական նախատիպը, բայց Աբովյանը նրա մեջ բյուրեղացրել է այն լավագույնը, որ բազում դարերի կենսափորձով պատվաստվել է իր ժողովրդի հոգեկերտվածքին, միաժամանակ այն բոլոր իդեալները, որ փայփայում էր լուսավորիչ Աբովյանը:

3. Կարելի է համարել, որ մյուս գլխավոր հերոսը հենց ինքը՝ հեղինակն է՝ իբրև հայրենիքի ճակատագրով ու ապագայի հեռանկարներով մտահոգ հայրենասեր անհատ: Նա իր սեփական մտքերը, մտորումները, գաղափարներն արտահայտում է վեպի ամենասիրած ու ամբողջական հերոսի խոսք ու զրույցի, մենախոսությունների, արարքների միջոցով: Միաժամանակ վեպի շատ էջերում ուղղակիորեն հանդես է գալիս հենց իր անունից:

4. Հերոսները և՛ հասարակ մարդիկ են, և՛ պաշտոնյաներ․ Աղասին է, նրա ընկերներ Մոսին, Վարդանը, Կարոն, Խլղարաքիլիսցի իշխան Սարգիսը, Սահակ աղան, դսեղցի Մեհրաբյան-Թումանյան Հովակիմը, տանուտեր Օհաննեսը՝ գյուղի նշանավոր մարդկանց հետ, և այլն:

5. Անուղղակիորեն վեպի հերոս են դառնում նաև մեր պատմության նշանավոր դեմքերը՝ Տիգրան Մեծը, Վարդան Մամիկոնյանը, Վահան Մամիկոնյանը, Աշոտ Բագրատունին, նաև՝ գեներալներ Մադաթովը, Պասկևիչը: Վեպում հերոսների միջոցով խաչաձևվում են բազմաթիվ դեպքեր ու իրադարձություններ, տարբեր ժամանակներ, դարաշրջաններ, ամենատարբեր միջավայրեր:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ձևակերպել հեղինակի աներեր հավատարմությունը հայրենիքի ապագայի հանդեպ, իր ժողովրդին առաջադեմ աշխարհի կազմում տեսնելու բաղձանքը: Թվարկել այն բոլոր հիմնական ուղղությունները, որոնց անդրադարձել է հեղինակը:
2. Բնութագրել Աղասուն՝ որպես քաջ, վճռական, ընտանիքին նվիրված, հասարակ գյուղացու։ Համեմատել էպոսի հերոսների հետ:
3. Բնորոշել հեղինակի՝ որպես հայրենասեր ու անխառն զգացմունքներով, հայրենիքի ապագայով մտահոգ անձնավորության դերը վիպական գործողություններում: Զուգահեռ անցկացնել վեպում հեղինակային խոսքերի և Աբովյանի կենսագրության, գործունեության միջև, գնահատել, սեփական անձը դիտարկել նույն դերում:
4. Թվարկել հերոսներից մի քանիսի անունները (Աղասին, նրա ընկեր Մոսին, տանուտեր Օհաննեսը և այլն): Վեպում գտնել հիշյալ հերոսներին բնորոշող հատվածները, ընթերցել, բնութագրել:
5. Թվարկել պատմական հերոսներին, կապ հաստատել նրանց գործունեության ու վեպում այն հատվածների միջև, որտեղ հիշատակվում են նրանց անունները, գործառույթները:

**Դաս 44. Վիպական արվեստը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար:**

1. Ի՞նչ կարծիքներ կան վեպի ժանրային տեսակի մասին:
2. Ինչպե՞ս է հեղինակը հիմնավորում իր ստեղծագործական մոտեցումը, և ո՞ւմ է ուղղված:
3. Ո՞րն է հեղինակի լեզվամտածողության և ոճական նախասիրությունը:
4. Հեղինակն ի՞նչ հարաբերության մեջ է ընթերցողի հետ:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Վեպի ժանրային տեսակի մասին տարբեր կարծիքներ կան: Համարվել է վիպասք՝ զուգահեռ անցկացնելով «Սասնա ծռեր» էպոսի հետ, ընկալվել է որպես ժողովրդական զրուցապատում՝ նկատի ունենալով, որ հեղինակի սրտաբաց ու կրակոտ խոսքը հաճախ ընդմիջվում է քնարական զեղումներով։ Միևնույն ժամանակ վեպը լիովին համապատասխանում է եվրոպական վեպի չափանիշներին: Իսկ իրականում «Վերք Հայաստանի» վեպում ինքնատիպ ներդաշնակությամբ համադրվում են այս բոլոր ժանրերը և դառնում ինքնատիպ ու եզակի կառույց:

2. Աբովյանն ինքը վեպի գրության հանգամանքների, ժանրային տեսակի մասին խոսել է իր գերմանացի բարեկամ Ֆրիդրիխ Բոդենշտեդին ուղղված նամակում: Այստեղ նա հիմնավորում է բովանդակության, հերոսի, լեզվի ընտրության անհրաժեշտությունը, նշում, որ ձգտում է գրել եվրոպական ճաշակի վեպ, սակայն միևնույն ժամանակ ժողովրդի հոգուց բխող, պարզ, հասարակ ու հասկանալի:

3. Աբովյանը վեպի համար լեզու է ընտրում Արարատյան բարբառը՝ հավատարիմ մնալով բարբառի ոգուն և տառին: Պահպանում է նաև ժողովրդական լեզվամտածողության տարերքն ու ոճը: Հարազատ մնալով ժողովրդական ասացողների պատմելաոճին՝ Աբովյանը վեպի ամբողջ ընթացքում կիրառում է ծավալվող, ճյուղավորվող նախադասություններ ու պարբերություններ, հոմանիշներ, փոխաբերություններ, պատկերների անվերջ կուտակումներ, որոնք լարում են հուզական մթնոլորտը, թանձրացնում ասելիքի գույները, ապահովում անմիջականությունը:

4. Աբովյանը վեպի յուրաքանչյուր տողը գրելիս աչքի առաջ է ունեցել ընթերցողին, անմիջական հաղորդակցության է ձգտել նրա հետ: Մեծ գրողը գիտեր, թե ում համար է գրում, և ովքեր են լինելու իր առաջին ընթերցողները: Վեպն ամբողջությամբ կենդանի զրույց է ընթերցողի հետ, հեղինակը մերթ ներկայանում է որպես վեպի գործող հերոս, մերթ իր ընթերցողներից մեկը:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Թվարկել վեպի ժանրային առանձնահատկությունները, վեպից գտնել համապատասխան հատվածներ, ընթերցել, քննարկել: Սեփական կարծիք հայտնել:
2. Ընթերցել նամակն ամբողջությամբ, ընդգծել առանցքային կետերը, բացատրել, համեմատել վեպի դրվագների հետ, համոզվել՝ Աբովյանն իր նախանշած ուղիո՞վ է ստեղծել այն:
3. Ընթերցել Երևանի բերդի նկարագությունը, բացահայտել պատկերավորման միջոցները, բնագրից առանձնացնել ամենաերկար նախադասությունները:
4. «Հառաջաբանից» և վեպից գտնել, ընթերցել այն հատվածները, որտեղ հորդորանքով դիմում է ընթերցողին կամ զրույցի բռնվում նրանց հետ: Մեկնաբանել, գնահատել:

Տրված խոսքերից ո՞րը Խ. Աբովյանինը չէ:

ա․ «Հայո՛ց ազգ, Հայո՛ց ազգ, ձեր ջանին մեռնիմ, Հայո՛ց ազգ, քո հողին մատաղ, Հայո՛ց աշխարհ...»:

բ․ «Էրեխեք՝ ձեր ջանին մեռնիմ․ ձե՛զ եմ ասում իմ դարդը․ ձեզ համար եմ գրում, ձեր երեսին ղուրբան»:

գ․ «Ձե՛զ եմ ասում՝ ձեզ՝ հայոց նորահաս երիտասարդք՝ ձեր անումին մեռնիմ, ձեր արևին ղուրբան, տասը լեզու սովորեցե՛ք, ձեր լեզուն, ձեր հավատը ղայիմ բռնեցե՛ք»:

դ․«Ողբում եմ քեզ, Հայո՛ց աշխարհ, ողբում եմ քեզ, բոլոր հյուսիսային ազգերի մեջ վեհագույնդ»:

**Դաս 45. Միքայել Նալբանդյանի կյանքն ու ստեղծագործությունը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար:**

1. Որտե՞ղ է ծնվելՄիքայել Նալբանդյանը, ի՞նչ ընտանիքում և ի՞նչ կրթություն է ստացել:

2.Հասարակական, մանկավարժական, հրապարակախոսական ի՞նչ գործունեություն է ծավալել։

3.Ո՞րն է Հիշատակարանի գաղափարական առանձնահատկությունը:

4. Ի՞նչ գաղափարներ է արտահայտում «Երկու տող» պամֆլետը:

5. Ի՞նչ գաղափարներ է արտահայտում հեղինակը «Երկրագործությունը որպես ուղիղ ճանապարհ» աշխատության մեջ:

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Մ․ Նալբանդյանը ծնվել է Նոր Նախիջևանում, երկաթագործի ընտանիքում: Ուսումնառությունն սկսել է Եղիշե տիրացուի մոտ սովորելով, այնուհետև սովորել է Գաբրիել Պատկանյանի դպրոցում: Պետերբուրգի, Մոսկվայի համալսարաններում ձեռք է բերել հայոց լեզվի ուսուցչի, բնագիտական առարկաների գիտելիքներ, Պետերբուրգում հանձնելով քննություններ՝ ստանում է Արևելյան ֆակուլտետի հայկական բաժնի թեկնածուի աստիճան:
2. 17-18 տարեկան հասակում արդեն լայն հեղինակություն էր վայելում Նախիջևանի հայ համայնքի շրջանում: Առաջնորդարանում նշանակվում է որպես գրագիր: Ակտիվորեն մասնակցում է հարուստ վաճառական ու քաղաքագլուխ Հարություն Խալիբյանի դեմ ուղղված շարժումներին: Շարունակաբար հալածվել է կաթողիկոս Ներսես Աշտարակեցու կողմից ազատական, հեղափոխական գաղափարներ ունենալու պատճառով: Կարժ ժամանակով որպես ուսուցիչ աշխատել է Լազարյան ճեմարանում: 1858-59 թթ. Նալբանդյանի գրական- հրապարակախոսական գործունեության ամենաբեղմնավոր տարիներն էին: 1860 թվականին ձեռնամուխ է լինում Մասեհ Բաբաջանյանի կտակով նրա կարողությունը նորնախիջևանցիներին փոխանցելու գործին: Ոգևորված իտալական ազգային-ազատագրական շարժման գաղափարներով՝ մի քանի անգամ այցելում է Փարիզ, Լոնդոն, Եվրոպայի այլ քաղաքներ, հանդիպում ռուս վտարանդի հեղափոխականների հետ, որի պատճառով էլ ձերբակալվում է, մնում բանտում մինչ մահը:
3. «Հիշատակարանը» տպագրվել է 1858-59 թվականների ընթացքում՝ Կոմս Էմանուել ստորագրությամբ, ապա առանձին գրքով: Առանձնանում է ժանրային բազմազանությամբ՝ օրագիր, պատմվածք, ակնարկ, բանաստեղծություն, երգիծանք, բանավեճ, նաև բովանդակային բնագավառների բազմազանությամբ՝ համաշխարհային քաղաքական տեղաշարժերից մինչև ազգային կրթություն, գրականություն, սոցիալական կացություն, կենցաղ, բարքեր: Սակայն բոլոր դեպքերում գերիշխում է ազատատենչ ոգու կռիվը բռնության ու խավարի դեմ:
4. 1861 թվականին հրատարակվում է «Երկու տող» պամֆլետը: Այստեղ ևս բնորոշիչ գաղափարական գիծը ազատասիրությունն է՝ երգիծական սրությամբ: Պամֆլետն ուղղված է Կոստանդնուպոլսի հայ կղերականության ամենահետադեմ գաղափարախոս Չամուռճյանի դեմ, սակայն դա միայն առիթ էր հեղինակի հակաբռնատիրական գաղափարներն արտահայտելու համար:
5. «Երկրագործությունը որպես ուղիղ ճանապարհ» աշխատությունը (1862) հեղինակը հատուկ ընծայականով նվիրել է հայ երիտասարդությանը: Նալբանդյանը գործի է կոչում հայ երիտասարդությանը՝ հանուն երկրի բարգավաճման: Ազգի զորության հիմքը երկրագործությունն է, քանի որ առանց նյութականի հոգևոր առաջադիմություն չի լինի: Իսկ մարդկանց տնտեսական ու հոգևոր գործունեության համար անհրաժեշտ է ազատություն, շեշտը դնելով արևմտահայության վիճակի վրա՝ եզրակացնում է, որ նախ պետք է հող և հայրենիք ունենալ:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Նշել Միքայել Նալբանդյանի ծննդավայրն ու մասնագիտությունը:

2. Թվարկել, թե ինչ գործունեություն է ծավալել, հիմնավորել հալածվելու պատճառները, վերհանել ազատատենչ ոգին: Թվարկել հրապարակախոսական ստեղծագործությունների մի քանի վերնագիր՝ «Երկու տող», «Հիշատակարան», «Կրիտիկա․ «Սոս և Վարդիթեր»:

Պնդումներից ո՞րն է ճիշտ Միքայել Նալբանդյանի վերաբերյալ:

ա․ Հայ գրական քննադատության հիմնադիրներից է,

բ․ առաջին անգամ կիրառել է հայրենի չափը,

գ․ աշխարհաբարով գրված առաջին գեղարվեստական ստեղծագործության հեղինակն է,

դ․ գրել է միայն չափածո երկեր:

3. Նշել «Հիշատակարանի» ժանրային և բովանդակային առանձնահատկությունները: Դասագրքի հատվածն ընթերցել, քննարկել:

4. Նշել «Երկու տող» պամֆլետի հրատարակման թիվը, պատճառը, արտահայտած գաղափարը: Ընթերցել բնագրային հատվածներ, քննարկել, կապ հաստատել մեր օրերի հետ, սեփական կարծիք արտահայտել:

5. Բնորոշել այս աշխատության մեջ արծարծած գաղափարական խնդիրները, ընթերցել բնագրային հատվածներ, քննարկել, բանավիճել, կապ հաստատել մեր օրերի հետ:

**Դաս 46. Գեղարվեստական ժառանգություն**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար:**

1. Որո՞նք են Նալբանդյանի վեպերը և ի՞նչ գաղափար են արտահայտում:

2. Ո՞րն է քնարերգության հիմնական մոտիվը:

3. Ինչի՞ մասին է «Իտալացի աղջկա երգը» բանաստեղծությունը:

4. Ինչի՞ մասին է «Մանկության օրեր» բանաստեղծությունը։

5. Ի՞նչի մասին է «Ապոլլոնին» բանաստեղծությունը։

**Հարցերին պատասխանելու կամ առաջադրանքները կատարելու համար սովորողը պետք է իմանա.**

1. Միքայել Նալբանդյանի վեպերը երկուսն են՝ «Մինին խոսք, մյուսին հարսն» (1857) և «Մեռելահարցուկ» (1859): Առաջին վեպում հեղինակը կենցաղային սյուժեի միջոցով բարձրացնում է բարոյական լուսավորության և կրթության խնդիրը: Կարելի է ասել, որ այս վեպը Աբովյանի վեպի հետ միասին համարվում է հայ նոր գրականության մեջ վեպի ժանրի սկզբնավորողներից: Իր արծարծած գաղափարներով ավելի հարուստ է «Մեռելահարցուկ» վեպը՝ չնայած կիսատ մնալուն: Վեպը կառուցված է հակադրության սկզբունքով, շարադրանքը հաճախ հրապարակախոսական բնույթ է կրում:

2. Նալբանդյանի գեղարվեստական ժառանգության հիմնական մասը քնարական բանաստեղծություններն են: Հիմնական մոտիվներն են՝ հասարակ մարդկանց սոցիալական կացությունը («Աղքատ կինը»), հասարակության բարոյական կատարելագործման խնդիրը («Վայր ընկնող աստղեր»), հետադեմ բարքերը («Սուրբ Մեսրոբի տոնին»), կարևոր տեղ է զբաղեցնում հայրենիքի թեման («Հայ մարդու հայրենիքը», «Օշական», «Հիշենք») և այլն: Հեղինակը սրբացնում է հայրենիքի գաղափարը, դատապարտում է երեսպաշտ կեղծ հայրենասիրությունը: Նալբանդյանի երազանքը ազգային միասնությունն ու ազատությունն է:

3. Ոգևորվելով Իտալիայի ժողովրդի ազգային-ազատագրական պայքարով՝ իտալերենից փոխադրել է «Իտալացի աղջկա երգը» բանաստեղծությունը, որից մի քանի հատված մասնակի փոփոխություններով մեր ազգային օրհներգն է: Նալբանդյանին խորապես հուզող ազատության գաղափարը, որ իր բոլոր ստեղծագործությունների առանցքում է, գաղափարական բարձրակետին է հասցված «Ազատություն» բանաստեղծության մեջ:

4. «Մանկության օրեր» բանաստեղծությունը ազատության մասին է։ Բանաստեղծությունն ընդգծված հոգեբանական սյուժե ունի: Քնարական հերոսն ափսոսանքով է հիշում մանկության երջանիկ ու անհոգ օրերը: Տարիների ընթացքում այդ ափսոսանքն աստիճանաբար վերածվում է ցավ ու կսկիծի: Աշխարհի անարդար դրվածքը, ազգի ստրկական վիճակը բզկտում են հեղինակի հոգին, և չկա ոչ մի հնար: Սկզբում փորձում է վիշտը փարատել երգի միջոցով, սակայն ազատությունը գործնական քայլեր է պահանջում:

5. «Ապոլլոնին» բանաստեղծությունը ազատության գաղափարի շարունակությունն է: Բանաստեղծության սկզբում հեղինակն Ապոլլոնից դժգոհում է, որ իրեն քնար է տվել, սակայն այն ավելի է սաստկացնում իր տառապանքը: Նալբանդյանին մտահոգում են մարդկային ազատության կաշկանդումները, սակայն ինքը երբեք մտադիր չէ փախչել իրեն բաժին հասած փորձություններից:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Թվարկել վեպերը՝ «Մինին խոսք, մյուսին հարսն», «Մեռելահարցուկ», նշել բովանդակային հիմնական առանցքը, գաղափարական շեշտադրումները:
2. Նշել Նալբանդյանի քնարերգության հիմնական մոտիվները, թվարկել համապատասխան ստեղծագործությունները: Արտասանել բանաստեղծություններ, մեկնաբանել:
3. Անգիր իմանալ «Իտալացի աղջկա երգը», «Ազատություն» բանաստեղծությունները, վերլուծել, կապ հաստատել հեղինակի կենսագրության հետ, կապ հաստատել մեր օրերի հետ, հասկանալ՝ որքանով է արդիական այս թեման:
4. Անգիր սովորել, համառոտ վերաշարադրել «Մանկության օրեր» բանաստեղծության բովանդակությունը: Զուգահեռ անցկացնել մյուս բանաստեղծությունների միջև:
5. Անգիր արտասանել «Ապոլլոնին» բանաստեղծությունը, մեկնաբանել Ապոլլոնին հիշատակելու նպատակն ու խորհուրդը «Մանկության օրեր» և «Ապոլլոնին» բանաստեղծությունների մեջ: Ընդգծել այն տողերը, որոնք առավել բնորոշում են հեղինակի ազատ լինելու ձգտումը:

Նշել, թե տրված հատվածները որ բանաստեղծություններից են:

*ա․ Մեր հայրենիք, թշվառ, անտեր,  
Մեր թշնամուց ոտնակոխ,  
Յուր որդիքը արդ գանչում է  
Հանել յուր վրեժ, քեն ու ոխ:*

*բ․Գերության շղթան ինձ զգալի չէր,  
Եվ ոչ բռնության անգութ ճանկերը․  
Ձեզանից հետո ծանրացան նոքա,  
Ո՛հ, անիծում եմ ես այս օրերը։*

*գ․ Մինչ գիշերը անհանգիստ  
Օրորոցում կապկապած  
Լալիս էի անդադար,  
Մորս քունը խանգարած:*

*դ․Լո՛ւռ կաց, դու քնար, այլ մի՛ հնչեր ինձ,  
Ապոլլոն, հե՛տ առ դարձյալ դու նորան,  
Տո՛ւր մի այլ մարդու, որ ընդունակ է  
Զոհ բերել կյանքը սիրած աղջկան։*

**Դաս 47. Րաֆֆու կյանքը և գործունեությունը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ո՞ր դարաշրջանի հեղինակ է Րաֆֆին և որտե՞ղ է ծնվել, ապրել, մահացել։

2․Ի՞նչ էր Րաֆֆու իսկական անունը, ի՞նչ է նշանակում նրա գրական կեղծանունը։

3․Ի՞նչ կրթություն է ստացել, նրա ճամփորդությունները ի՞նչ նպատակ են ունեցել և ինչպե՞ս են անդրադարձել Րաֆֆու ստեղծագործությունների վրա։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Րաֆֆին ապրել և ստեղծագործել է 19-րդ դարի երկրորդ կեսին, 1835 թ․ծնվել է Պարսկաստանի Սալմաստ գավառի Փայաջուկ գյուղում։ Նրա հայրը՝ Մելիք Միրզան, հին ազնվականական տոհմից էր, հաջող առևտրական, գյուղում հարգված և շատ հյուրասեր մարդ։ Նրանց տանը հաճախ էին իջևանում տարբեր ճանապարհորդներ, վաճառականներ, հետաքրքիր զրույցները, պատմությունները մեծ տպավորություն են թողել Րաֆֆու վրա։

Ապրել և ստեղծագործել է Թիֆլիսում, համագործակցել է Արծրունու «Մշակ» թերթին։ 1888 թ․ մահացել է Թիֆլիսում և թաղված է Խոջիվանքի գերեզմանատանը։

2․Րաֆֆու իսկական անունը Հակոբ Մելիք-Հակոբյան է։ Կան տարբեր վարկածներ․եբրայերենով նշանակում է ուսուցչապետ, վարդապետ, նման անունով լեռ կա և այլն։

3․Րաֆֆին նախնական կրթությունը ստացել է իրենց գյուղի դպրոցում՝ տեր Թոդիկի մոտ, որի մասին հետագայում Րաֆֆին գրել է իր «Կայծեր» վեպում։ Հետո սովորել է Թիֆլիսում՝ Կարապետ Բելախյանցի դպրոցում, հետո՝ Թիֆլիսի կայսերական գիմնազիայում։ 1857 թ․ Րաֆֆին ճամփորդում է Արևմտյան Հայաստանում, մոտիկից ճանաչում պատմական Հայաստանի տեսարժան վայրերը, ժողովրդի բարքերն ու կյանքը, ինչպես ինքն է նշում, գնում էր հայրենիքն ուսումնասիրելու։ 1860 թ․ իր ճամփորդությունների արդյունքում ծնվում է «Աղթամարա վանքը» ակնարկը, որը տպագրվում է «Հյուսիսափայլ» ամսագրում։ Րաֆֆին, ինչպես և Աբովյանը, հայրենաճանաչությունը և հայրենագիտությունը համարում է հայրենասիրության կարևոր պայման։ Իր հետագա ստեղծագործություններում ևս Րաֆֆին հետաքրքիր և ուսուցողական նկարագրություններ և պատմություններ է ներկայացնում իր հայրենիքի այս կամ այն տեղանվան մասին։ Լինում է նաև Ագուլիսում, Արցախում։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել Րաֆֆու ծննդյան տարեթիվը, տեղը, ժամանակաշրջանը։

2. Տարբերակել Րաֆֆու գրական կեղծանունը և իսկական անունը։ Բացատրել Րաֆֆի անվան բացատրության վարկածները։

3. Մտաքարտեզով կամ այլ տարբերակով ներկայացնել կրթօջախները, որտեղ սովորել է Րաֆֆին, գծել նրա ճամփորդական քարտեզը, պատմական վայրերը, որտեղ եղել է Րաֆֆին, մեկնաբանել այդ ուղևորությունների նպատակը և դերը։

**Դաս 48. Րաֆֆու ստեղծագործության ընդհանուր բնութագիրը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Գրական ո՞ր ուղղության ներկայացուցիչ է Րաֆֆին։
2. Ստեղծագործական ի՞նչ շրջաններ է ունեցել Րաֆֆին։
3. Ի՞նչ ժանրերի և ի՞նչ թեմաներով ստեղծագործություններ է գրել Րաֆֆին։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1․Րաֆֆին ռոմանտիզմի հետևորդ է։ Նրա ստեղծագործությունները ներկայացնում են 19-րդ դարի 60-80-ական թթ․հայ կյանքի նշանավոր դեպքերը, հասարակությանը հուզող խնդիրները, գաղափարները և իդեալները։

2․Առաջին շրջանի ստեղծագործություններում Րաֆֆին ներկայացնում է պարսկահայերի ծանր կյանքը՝ «Սալբի» և «Հարեմ» վեպերը, «Գեղեցիկ Վարթիկը», «Մի օրավար հողը», «Կուսագրությունը» պատմվածքները։ 2-րդ շրջանը ներառում է 1887-88 թթ․ ռուս-թուրքական պատերազմի տարիները, ստեղծվում են Րաֆֆու ծրագրային-քաղաքական վեպերը՝ «Ջալալեդդին», «Խենթը», «Կայծեր»։ Այս վեպերով Րաֆֆին առաջադրում է ազգային-ազատագրական ծրագրեր, ժողովրդին պետք է արթնացնել դարավոր քնից և նրա սրտում բորբոքել ազատության պայքարի կայծերը։ 3-րդ շրջանը ներկայացնում է Րաֆֆու պատմավիպասանությունը։ Ռուս-թուրքական պատերազմից հետո բուռն ոգևորությանը հաջորդում է խորը հիասթափությունը։ Արևմտյան և Արևելյան Հայաստաններում ավելի են սաստկանում հակահայկական բռնությունները։ Ազատության գիտակցության արթնացման համար Րաֆֆին դիմում է պատմությանը։ Այդ շրջանում են գրվում «Սամվել», «Դավիթ-Բեկ», «Պարույր Հայկազն» պատմավեպերը։

2. Րաֆֆին պատմավիպասանության տեսաբանն ու հիմնադիրն է, Րաֆֆին գրել է նաև ազգային-ազատագրական, պատմական և սոցիալական թեմաներով։ Գրել է բանաստեղծություններ, պատմվածքներ, վիպակներ, վեպեր, ուղեգրություններ, ակնարկներ։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել, թե գրական որ ուղղության հետևորդն է Րաֆֆին։ Ներկայացնել և բնութագրել Րաֆֆու ստեղծագործական շրջանները։

2. Թվարկել Րաֆֆու առավել հայտնի մի քանի ստեղծագործություն՝ «Խենթը», «Սամվելը», «Խաչագողի հիշատակարանը» և այլն, նշել թեմաները։

**Դաս 49. «Սամվել» պատմավեպի պատմական հիմքը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ո՞ր դարի դեպքերն են արտացոլված «Սամվել» պատմավեպում։

2. Ո՞ր պատմիչներից է օգտվել Րաֆֆին «Սամվել» պատմավեպը գրելիս։

3. Պատմաքաղաքական ի՞նչ իրավիճակ էր Հայաստանում։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Պատմավեպում արտացոլված են 4-րդ դարի երկրորդ կեսի դեպքերը (Արշակունիների հարստության, Արշակ Երկրորդի գահակալության ժամանակահատվածը), հայ-պարսկական երկարամյա պատերազմը։

2. Րաֆֆին օգտվել է 5-րդ դարի պատմիչներ Մովսես Խորենացուց և Փավստոս Բուզանդից։

3. Հայաստանը ցանկանում էին նվաճել Պարսկաստանը և Բյուզանդիան, Հայաստանը երկարատև պատերազմի մեջ էր Պարսկաստանի հետ, Շապուհ արքան ուզում էր կրոնափոխ անել հայերին և վերացնել հայոց Արշակունիներին։ Շապուհը Տիզբոն է կանչում Արշակին և սպարապետ Վասակ Մամիկոնյանին, դավադրաբար պահում այնտեղ՝ այսպիսով գլխատելով երկիրը։ Բյուզանդիան իր հերթին է խարխլում Արշակունյաց իշխանությունը՝ աքսորելով կաթողիկոս Ներսես Մեծին։ Գահաժառանգը՝ Պապը, ևս Բյուզանդիայում էր որպես պատանդ պահվում։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել Արշակ Երկրորդի գահակալության մասին տեղեկույթ՝ օգտվելով պատմության դասագրքերից և համացանցից։

2. Նշել պատմիչների անունները։

3. Ներկայացնել 4-րդ դարի երկրորդ կեսին Հայաստանում ստեղծված պատմաքաղաքական վիճակի հիմնական պատճառները։

**Դաս 50․ «Սամվել» պատմավեպի սյուժեն և բովանդակությունը, գաղափարը**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ի՞նչ դեպքեր և իրադարձություններ են տեղի ունենում պատմավեպում։

2. Որտե՞ղ էին հայոց թագավորը և կաթողիկոսը։

3. Ինչպե՞ս էր Շապուհը ուզում նվաճել Հայաստանը։

4. Ի՞նչ են ձեռնարկում երկիրը փրկելու համար հայրենասեր ուժերը։

5. Ինչպե՞ս է ավարտվում վեպը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Հայաստանը քաղաքական ծանր վիճակում էր գտնվում․ արտաքին և ներքին թշնամիները սպառնում էին ոչնչացնել հայոց թագավորությունը։ Շապուհը երկարամյա պատերազմ էր մղում Հայաստանի դեմ։ Հայ ժողովուրդը կանգնած էր կրոնափոխության և կործանման եզրին։ Ներքին դավաճանական ուժերը օգնում էին Շապուհին։ Հայրենասեր ուժերը փորձում էին կազմակերպել դիմադրություն։ Ուժերի բախումների հետևանքով գլխավոր հերոսը՝ Սամվելը, սպանում է դավաճան հորը և ուրացող մորը։

2. Թագավորին՝ Արշակ Երկրորդին, և սպարապետ Վասակ Մամիկոնյանին Շապուհը խաբեությամբ կանչել էր Տիզբոն, բանտարկել էր Արշակին, իսկ սպարապետ Վասակ Մամիկոնյանին մորթազերծ էր արել։ Հայոց կաթողիկոսը՝ Ներսես Մեծը, աքսորված էր Պատմոս կղզի, այսինքն՝ երկիրը մնացել էր առանց գլխավոր ուժերի։

3. Պարսից թագավոր Շապուհը ձգտում էր նվաճել և կրոնափոխ անել հայ ժողովրդին։ Ներքին դավաճանական ուժերը օգնում էին Շապուհին։

4. Հայրենասեր ուժերը փորձում էին կազմակերպել դիմադրություն․ Մուշեղ Մամիկոնյանը կազմակերպում է ռազմական պաշտպանությունը, նա մի քանի հաջող կռիվներ է մղում Շապուհի բանակի դեմ և հաղթում։ Սամվելը ստանձնում է դավաճանական ուժերին չեզոքացնելու գործողությունը։ Մեսրոպ Մաշտոցը և Սահակ Պարթևը ձեռնամուխ են լինում հայոց գրերի ստեղծմանը։

5. Հասնելով պարսկական բանակ՝ գլխավոր հերոսը՝ Սամվելը, սպանում է դավաճան հորը, պատանի Արտավազդը նետով վիրավորում է Մերուժան Արծրունուն։ Հայկական զորաբանակը Վասպուրականի տիկնոջ գլխավորությամբ հաղթանակ է տանում պարսկական զորախմբի նկատմամբ։ Սամվելը, վերադառնալով Ողական ամրոց, սպանում է արդեն պարսկացած իր մորը՝ Տաճատուհուն։ Վեպն ավարտվում է ամբոխի՝ հավանություն տվող նախադասությամբ՝ արժանի էր։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել պատմավեպի սյուժեի հիմնական գործողությունները, դեպքերը։

2. Մանրամասն ներկայացնել թագավորի և կաթողիկոսի ճակատագրերը։

3․ Ներկայացնել Շապուհի քաղաքական նպատակները։

4. Համապատասխանեցնել գլխավոր հայրենասեր հերոսներին և նրանց կատարած հայրենափրկիչ գործողությունները։ Բերել բնագրային օրինակներ և մեկնաբանել հայրենասերների կերպարները։

5.Հակիրճ պատմել վեպի ավարտը։ Մեկնաբանել հավաքված մարդկանց դրական արձագանքը վերջին դրվագի գործողությունների վերաբերյալ։

**Դաս 51․ «Սամվել» պատմավեպի կերպարները**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ովքե՞ր են պատմավեպի գլխավոր կերպարները (հայրենասեր և դավաճան ուժեր)։

2․ Ինչո՞ւ էին դավաճանել Սամվելի հայրը՝ Վահան Մամիկոնյանը, և Սամվելի քեռին՝ Մերուժան Արծրունին, Սամվելի մայրը՝ Տաճատուհին։

3. Ո՞վ էր հայոց թագուհին, և ինչպե՞ս է նա գերեվարվում։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Վեպի կերպարները բաժանվում են երկու խմբի՝ հայրենասեր և դավաճան ուժեր․ հայրենասերներն էին Արշակ Երկրորդ թագավորը, Ներսես Մեծը, Վասակ Մամիկոնյանը, Փառանձեմ թագուհին, Մուշեղ Մամիկոնյանը, Սամվելը, Աշխենը, Արբակը, Հուսիկը։ Բացասական կերպարներն են դավաճաններ Վահան Մամիկոնյանը, Մերուժան Արծրունին, Տաճատուհին, Հայր Մարդպետը, Շապուհը՝ որպես թշնամի թագավոր։

2. Վահան Մամիկոնյանը դավաճանել էր, որ ստանա հայոց սպարապետի պաշտոնը, իսկ Մերուժան Արծրունուն Շապուհը խոստացել էր հայոց գահը և իր քրոջը՝ Որմիզդուխտին, կնության տալ։ Տաճատուհին փառասեր էր․ ուզում էր իր ամուսնուն տեսնել սպարապետ։ Այսինքն՝ դավաճանել էին՝ փառասիրությունից դրդված։

3. Հայոց թագուհին Փառանձեմն էր, որը ամրացել էր Արտագերս ամրոցում և չէր հանձնվում Շապուհին։ Մերուժան Արծրունին Հայր Մարդպետի մատնությամբ կարողանում է գրավել բերդը և գերեվարել Փառանձեմին։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Թվարկել գլխավոր կերպարները՝ տարբերակելով հայրենասեր և դավաճան ուժերին։

2. Բացատրել երկու գլխավոր նախարարների դավաճանության պատճառները՝ մեջբերումներ կատարելով հերոսների խոսքերից, մտքերից։ Արտահայտել անձնական դիրքորոշում ազգադավ գործունեության նկատմամբ։

3. Մեկնաբանել թագուհու կերպարը՝ նշելով նրա քաջությունը, անկոտրում կամքը և հայրենասիրությունը։ Ներկայացնել թագուհուն բնորոշող հատվածներ։

**Դաս 52. Սամվելի կերպարը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար․**

1. Ո՞վ էր Սամվելը, ինչո՞ւ էր հենց նա վեպի գլխավոր հերոսը։

2. Ի՞նչն էր մտահոգում և ցավ պատճառում Սամվելին։

3. Ի՞նչ վճռական քայլերի դիմեց հանուն հայրենիքի փրկության․ ինչո՞ւ սպանեց հորը և մորը։ Ինչպե՞ս ես վերաբերվում նրա այս քայլերին։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1.Սամվելի կերպարը Րաֆֆին վերցրել է Փավստոս Բուզանդի Պատմությունից, որտեղ հիշատակվում է, որ Վահան Մամիկոնյանի որդին՝ Սամվել անունով, սպանում է իր հորը և իր խորթ մորը։ Այս դրվագը հիմք է դարձել գլխավոր հերոսի՝ Սամվելի կերպարը կերտելու համար։ Դավաճան Վահան Մամիկոնյանի որդի Սամվելը չէր ընդունում հոր քաղաքական դիրքորոշումը և դավաճանությունը։ Րաֆֆու գաղափարական խոսափողն է դառնում Սամվելը․ նրա միջոցով վիպասանը շեշտում է անձնազոհ և անձնվեր հայրենասիրությունը, ազգային շահը և պետականության գաղափարը ամեն ինչից վեր դասելու կարևորությունը։

2.Սամվելի հայրը և քեռին դավաճան էին, ինքը կրում էր դավաճանի որդու խարանը։ Նա հայրենասեր էր և պատասխանատվություն էր կրում նրանց արարքների համար, մտածում էր, որ կհամոզի հորը և քեռուն հետ դառնալ այդ ամոթալի ուղուց։ Սամվելը հանդես է գալիս նաև քաղաքական հստակ դիրքորոշմամբ՝ հավատարիմ մնալ այն կուսակցությանը, որը աջակցում է թագավորին և հայ եկեղեցուն։ Սամվելը հայրենասերի կատարելատիպ է, նա իր ուժերը և կարողությունները ներդնում է երկրի պաշտպանության մեջ, պատրաստ է իր անձնական երջանկությունը զոհելու հանուն հայրենիքի։ Իհարկե, ծայրահեղ քայլ է մորը սպանելը․ այն պայմանավորված է Րաֆֆու ռոմանտիզմի գաղափարական ուղղվածությամբ՝ մանավանդ հաշվի առնելով այն փաստը, որ Բուզանդը շեշտում է խորթ մորը՝ Որմիզդուխտին, սպանելը։

3.Սամվելը վեպի ողջ ընթացքում ծանր մտորումների մեջ էր, իր ճանապարհին նա ականատես է լինում հոր և մորեղբոր ձեռքով կատարված վայրագություններին՝ այրվող ամրոցներ, Համազասպուհու սպանությունը, հայկական մագաղաթների այրելը և այլն։ Նրա համար դժվար էր նաև սիրած աղջկա՝ Աշխենի հետ հոգեմաշ հանդիպումը․ ինչպե՞ս կընդունի նա դավաճանի որդուն։ Սամվելին ճակատագրական հանդիպում էր սպասվում։ Իշխանաց կղզում կազմակերպված որսի ժամանակ նա վերջապես առանձնանում է հոր՝ Վահան Մամիկոնյանի հետ, փորձում համոզել հետ կանգնել ազգակործան դավաճանությունից, սակայն չկարողանալով համոզել հորն ու քեռուն՝ դիմում է վճռական քայլի․ սպանում է հորը։ Վեպի վերջին գլխում նա, չհանդուրժելով մոր պարսկասիրությունը և կրոնափոխ լինելը, սպանում է նաև նրան։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Հակիրճ ներկայացնել Սամվելին՝ որպես գլխավոր հերոսի՝ կատարելով մեջբերումներ պատմավեպից։

2. Բացատրել Սամվելի մտահոգության և հոգեկան ապրումների պատճառները՝ ըստ բնագրային տրված հատվածների (Սամվելի մտորումներից, Մուշեղի և Աշխենի հետ զրույցներից)։

3. Պատմել Սամվելի քայլերը, պատճառաբանել Սամվելի արարքի հիմնավորվածությունը, ներկայացնել սեփական քննական մոտեցումը։

**Դաս 53. Մուրացանի կյանքը և գործունեությունը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞ր դարաշրջանի հեղինակ է Մուրացանը և որտե՞ղ է ծնվել։

2. Ի՞նչ ընտանիքում է մեծացել:

3. Ի՞նչ կրթություն է ստացել։

4.Ի՞նչ մասնագիտություն է ունեցել և որպես ի՞նչ է աշխատել:

5. Ինչպե՞ս է ավարտվել նրա կյանքը:

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Մուրացանը ապրել և ստեղծագործել է 19-րդ դարի երկրորդ կեսին: Ծնվել է Արցախի Շուշի քաղաքում 1854 թվականին:

2. Հայրը զբաղվել է գյուղատնտեսությամբ, բայց նաև գրագետ ու գրասեր մարդ էր, գիտեր ոտանավորներ հորինել և երգել: Մայրն անգրագետ է եղել, սակայն ամեն կերպ նպաստել է որդու լիարժեք կրթություն ստանալուն:

3. Սկզբնական կրթություն ստացել է մի քահանայի մոտ, ապա մասնավոր դպրոցում, չնայած հոր մահից հետո շատ դժվար էր, սակայն Մուրացանին հաջողվում է սովորել Շուշիի թեմական դպրոցում և ստանալ լիարժեք կրթություն, կատարելապես տիրապետել գրաբարին, հայրենի գրականությանն ու պատմությանը, հմտանալ ֆրանսերենի մեջ:

4. 1875-76 թթ. հայոց լեզու և գրականություն է դասավանդել Շուշիի Խորեն Ստեփանեի հիմնած դպրոցում: Ճանապարհորդել է, ուսումնասիրել Արցախի և Սյունյաց աշխարհները: 1879 թ. սովորել է հաշվապահություն և աշխատանքի անցել Թիֆլիսի առևտրական տներից մեկում, որն այնքան էլ նրա սրտով չի եղել, պարզապես ընտանիքի հոգսը հոգալու համար ստիպված աշխատել է:

5. Չսիրած գործով զբաղվելը, ընտանեկան անախորժությունները քայքայում են զգայուն գրողի առողջությունը` հասցնելով հոգեկան խանգարման: Մահացել է 1908 թվականի օգոստոսի 30-ին, աճյունն ամփոփված է Թիֆլիսի Խոջիվանքի գերեզմանատանը` հայոց մեծերի կողքին:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Հակիրճ ներկայացնել Մուրացանի ծննդավայրը, հիշատակել ժամանակաշրջանը, պատկերացում ունենալ գրական ու պատմական իրադարձությունների մասին, կողմնակի աղբյուրներից դուրս բերել փաստեր Շուշի քաղաքի մասին:

2. Բնութագրել Մուրացանի ծնողներին, բացատրել նրանց ունեցած ազդեցությունը Մուրացանի հետագա կյանքի վրա, զուգահեռ անցկացնել Մուրացանի կնոջ ու որդիների պահվածքի ու նրա կյանքի ու առողջության վրա թողած ազդեցության միջև:

3. Ցույց տալ Մուրացանի ուսումնառության հաջորդականությունը, ներկայացնել նրա հետաքրքրությունների շրջանակը, ժամանակաշրջանի առումով բացահայտել կրթության մակարդակը:

4. Ներկայացնել աշխատանքային գործունեությունը, սոցիալական վիճակի պատճառով մասնագիտության փոփոխումը, կենսագրական մանրամասների միջոցով բացահայտել մարդկային և հոգեբանական առանձնահատկությունները:

5. Նկարագրել կյանքի վերջին տարիներին նրա հետ կատարված իրադարձությունները, գնահատել առողջական վիճակը, հիվանդության և մահվան պատճառները: Նշել մահվան տարեթիվն ու օրը, հիշատակի կոթողը (օգտվել Գայանե Մկրտչյանի «Մեզ ծանոթ ու անծանոթ գրողներ» գրքից):

**Դաս 54. Մուրացանի ստեղծագործության ընդհանուր բնութագիրը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Գրական ո՞ր ուղղության ներկայացուցիչ է Մուրացանը, և ի՞նչ էր իրենից ներկայացնում այդ ուղղությունը։

2. Ի՞նչ թեմաներով են Մուրացանի ստեղծագործությունները։

3. Ինչպես էր ընդունում ժամանակի երիտասարդությունը Մուրացանին:

4. Ո՞րն է Մուրացանի հիմնական գաղափարը, և ի՞նչ տեղ ունի այդտեղ իր գործունեությունն ու ստեղծագործությունը:

5. Ի՞նչ ստեղծագործություններ ունի:

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Մուրացանը ռոմանտիզմի հետևորդ է, որն այդ ժամանակ արդեն իր տեղը զիջել էր ռեալիզմին, սակայն Մուրացանը համառորեն պատկանում էր ազգային-պահպանողական հոսանքին և ժամանակի հայ կյանքի գլխավոր խնդիրը համարում էր ժողովրդի ազգային ինքնության պահպանումը: Պահպանողականների գաղափարական ամբիոնը «Նոր դար» թերթն էր, ազատամիտներինը՝ «Մշակը», Մուրացանը համոզված նորդարական էր:

3. Ժամանակի երիտասարդների համար Րաֆֆուց հետո ամենասիրելի գրողն է եղել, բոլորը սրտատրոփ սպասել են նրա գործերի լույս տեսնելուն:

2. Ժամանակակից կյանքին նվիրված ստեղծագործություններում անդրադառնում է քաղաքի և գյուղի կյանքին, քննադատության ենթարկում բուրժուական կյանքը, հեղինակի ռոմանտիկական իդեալը հստակ ուրվագծվում է գյուղին նվիրված ստեղծագործություններում:

4. Մուրացանի իդեալ հերոսը անձնազոհ անհատն է, ազգայինի պահպանումը 3 ուղղություններով է՝ պահպանել գյուղում դեռ անաղարտ մնացած արժեքները, գյուղացուն դուրս բերել դարավոր տգիտությունից, գյուղը հեռու պահել բուրժուազիական ավերիչ ազդեցությունից: Գրողը համարում է, որ ինչ ստեղծել է, ստեղծել է իր ժողովրդի համար, իր մտքերն ու զգացմունքները նրան է ցանկացել փոխանցել, իր գրական հերոսների գործունեության մեջ իրեն է տեսել, բայց ինչպես Կամսարյանը, իր խոսքի ու գործի մեջ էլ հակասություն է եղել:

5. Քաղաքային կյանքին նվիրված ստեղծագործություններ՝ «Հասարակաց որդեգիրը», «Հարուստները զվարճանում են», «Լուսավորության կենտրոնը», «Անպատճառ իշխանուհի», «Հայ բողոքականի ընտանիքը», գյուղի կյանքին նվիրված՝ «Նոյի ագռավը», «Առաքյալը», «Խորհրդավոր միանձնուհին» և այլն:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Ներկայացնել նորդարականների և մշակականների գաղափարները, համեմատել, վերլուծել, գնահատել։
2. Մեջբերել և մեկնաբանել Ավ. Իսահակյանի խոսքերը:
3. «Խորհրդավոր միանձնուհի», «Նոյի ագռավը», «Առաքյալը» ստեղծագործությունների, «Սևան» ակնարկի մեկնաբանությամբ հիմնավորել Մուրացանի գաղափարական մոտեցումները, կապ հաստատել իր ժամանակաշրջանի հետ:

5. Թվարկել գյուղական և քաղաքային կյանքին նվիրված ստեղծագործությունները, ընդհանուր եզրերով մեկնաբանել դրանց բնույթը:

**Դաս 55. Մուրացանի պատմագեղարվեստական երկերը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար:**

1. Որո՞նք են պատմական թեմայով գրված գործերը։
2. Ո՞ր դարերի իրադարձություններն են ստեղծագործությունների հիմքում:

3. Ովքե՞ր են գլխավոր հերոսները։

4. Ի՞նչ գաղափար են արտահայտում:

5. Ի՞նչ արձագանք ստացավ «Ռուզանը»:

**Հարցերին պատասխանելու կամ առաջադրանքները կատարելու համարսովորողըպետք է իմանա․**

1. Պատմական թեմայով գրված ստեղծագործություններից են «Ռուզանը» և «Անդրեաս երեցը»։
2. «Ռուզանի» նյութը վերցված է 13-րդ դարի պատմական իրադարձություններից, երբ թաթար-մոնղոլները մտել էին Հայաստան, ավերել ու պաշարել Ջալալ իշխանի ամրոցը: «Անդրեաս երեցը» վեպի նյութը վերցված է 17-րդ դարի՝ պարսից Շահ-Աբասի գահակալության շրջանի պատմական իրականությունից, երբ մի կողմից կաթոլիկ միսիոներներն են փորձում հայերին դավանափոխ անել, մյուս կողմից՝ մահմեդական պարսիկները:

3. Գլխավոր հերոսներն են Ռուզանը, որը Ջալալ իշխանի դուստրն էր․ նա համաձայնում է ինքնակամ հանձնվել թշնամուն, որ փրկի հազարավոր գերիներին: Անդրեաս երեցին խոստանում են ազատել մահապատժից, եթե կրոնափոխ լինի կամ ընդունի կաթոլիկություն, սակայն խիզախ քահանան, զգալով դավադիր վտանգը, նախընտրում է նահատակվել, սակայն պահել ինքնությունը:

4. Իր անձնազոհության միջոցով փրկում է հազարավոր մարդկանց կյանքեր, խորհուրդ տալիս այդպես դաստիարակել իրենց զավակներին, որ իրենց հայրենիքը ազատվի ցավերից: Անդրեաս երեցի միջոցով արտահայտում է այն գաղափարը, որ ազգի գոյությանը սպառնացող մահացու վտանգներից է կրոնական երկպառակությունը:

5. Սա Մուրացանի առաջին գեղարվեստական գործն էր, ներկայացումը մեծ հաջողություն է ունենում, գտնվում են մեծահարուստներ, որոնք խոստանում են հեղինակին հովանավորել բարձր կրթություն ստանալու, սակայն շուտով մոռանում են:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Թվարկել պատմական թեմաներով գրված ստեղծագործությունները:
2. Համառոտ նշել համապատասխանաբար 13 և 17-րդ դարերի պատմական իրադարձությունները, կապ հաստատել «Հայոց պատմություն» առարկայից ունեցած գիտելիքների հետ:
3. Նշել գլխավոր հերոսներին, գնահատել նրանց արարքները:
4. Ներկայացնել գլխավոր հերոսների արտահայտած գաղափարները, գնահատել, մի քանի նախադասությամբ ներկայացնել սեփական դիրքորոշումը ներկայացված իրավիճակի վերաբերյալ:
5. Գնահատել ստեղծագործության հաջողությունը, կապ հաստատել հեղինակի կենսագրության հետ, փորձել վերլուծել դրա թողած ազդեցությունը:

**Դաս 56․**«**Գևորգ Մարզպետունի» վեպը, գրելու շարժառիթն ու պատմական ժամանակաշրջանը, սյուժեն և կառուցվածքը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞ր դարի և ո՞ր իրադարձություններն են պատճառ դարձել վեպի ստեղծման համար:

2. Ի՞նչ դեպքեր և իրադարձություններ են տեղի ունենում պատմավեպում։

3. Ո՞ր պատմիչներից է օգտվել հեղինակը։

4. Ի՞նչ կառուցվածք ունի վեպը։

5. Ո՞րն է վեպի սյուժեն:

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. 19-րդ դարի վերջին Հայաստանի արևելյան հատվածին սպառնում էր ռուսական ցարիզմի ազգաձուլման քաղաքականությունը, իսկ արևմտյան հատվածին սպառնում էր սուլթան Համիդի ազգային բնաջնջման վտանգը: Եվ ահա վեպը բազմադարյան հնության դեպքերի մեկնաբանություններով ըստ էության բարձրացնում էր գրողի ապրած ժամանակի կյանքը, հուզող խնդիրները:
2. Վեպում նկարագրվող իրադարձությունները տեղի են ունեցել 10-րդ դարում, հայ ժողովրդի պայքարն է արաբական բռնատիրության դեմ, որը պսակվում է հաղթանակով, հաստատվում է Բագրատունիների անկախ թագավորությունը:

3. Հեղինակն օգտվել է Հովհաննես Դրասխանակերտցու «Պատմություն Հայոց» և Թովմա Արծրունու «Պատմություն տանն Արծրունյաց» գրքերից: Հավատարիմ մնալով պատմիչների հաղորդած տեղեկություններին՝ հեղինակը որոշ դրվագներ վերափոխել է իր գաղափարագծին համապատասխան:

4. Վեպը 3 մասից է բաղկացած: Առաջին մասը Մարզպետունի իշխանի ապարդյուն հաշտարար ջանքերի, թագավորի պարտության և գահից հեռանալու մասին է: Երկրորդ մասում նկարագրվում են արաբ ասպատակախմբերի ավերածությունները հայկական գավառներում, սպարապետի համարձակ որոշումը և նրա առաջին հաղթանակը: Երրորդ մասը դեպքերի լարված ընթացքի հանգուցալուծումն է՝ Աշոտ թագավորի հաշտությունը եղբոր՝ Աբասի հետ, Աբասի թագավորելը, Մարզպետունու վախճանը:

5. Իշխաններն ապստամբել են Աշոտ Երկաթ թագավորի դեմ, վերջինս քաշվել է Սևանա կղզին, կաթողիկոսն էլ մտածում է միայն իր ապահովության մասին, իսկ արաբները ասպատակում են երկիրը: Գևորգ Մարզպետունի իշխանը փորձում է միավորել իշխաններին, համախմբել թագավորի շուրջը, բայց ապարդյուն է անցնում, ինքը մեն-մենակ դուրս է գալիս թշնամու դեմ, ունեցած հաղթանակների շնորհիվ նրա շուրջն են համախմբվում, ստեղծվում է ուժեղ զորաբանակ, հաջողվում է փրկել գահը, գահն անցնում է Աբասին, և երկրում հաստատվում է խաղաղություն:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Հակիրճ ներկայացնել պատմական իրավիճակը, հայ ժողովրդի վիճակը ռուսական և սուլթանհամիդյան ճնշումների տակ։ Ներկայացնել վեպում արծարծված խնդիրները՝ անձնազոհ անհատի դերը, ընտանիքի ամրությունը, ազգի միասնությունը, եկեղեցու դերը, ինչ դասեր կարելի է քաղել պատմությունից ներկայի և ապագայի համար:

2 Ներկայացնել վեպում պատմական իրադարձությունները, հայ ժողովրդի պայքարը արաբական բռնատիրության դեմ, կապ հաստատել «Հայոց պատմություն» առարկայից ունեցած գիտելիքների հետ։

1. Նշել պատմիչներին, նրանց գործերը, հեղինակի դիրքորոշումը:
2. Տրամաբանական հաջորդականությամբ ներկայացնել սյուժեի զարգացումները: Առաջին մասը թագավորի պարտության, գահից հեռանալու և Գևորգ Մարզպետունու հաշտարար ջանքերի մասին է, երկրորդ մասը արաբական ավերածությունների, Մարզպետունու վճռական քայլերի ու պայքարի մասին է, երրորդ մասը Աշոտ Երկաթի և Աբասի հաշտության, գահին սպառնացող վերջին վտանգների վերացման, Աշոտ Երկաթի և Մարզպետունու վախճանի մասին է: Մեջբերել բնագրային ակնառու հատվածներ, վերլուծել:
3. Համառոտ ներկայացնել սյուժեն, ուշադրության առնել վեպի սկզբում զետեղված Սեդայի և Սահականույշի զրույցը՝ կապելով վեպի ընդհանուր կառուցվածքային և գաղափարական բովանդակությանը:

**Դաս 57․ «Գևորգ Մարզպետունի» պատմավեպի գաղափարն ու կերպարները**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար**

1. Ո՞րն է վեպի հիմնական գաղափարը:
2. Ո՞վ էր հայոց թագավորը, ի՞նչ առաքինություններ և ի՞նչ թերություններ ուներ:
3. Ո՞վ էր Գևորգ Մարզպետունին, ինչպե՞ս էր փորձում պահպանել հայրենիքի ամրությունը:
4. Որո՞նք են թագավորի և իշխանների հակասության պատճառները և Մուրացանի վեպի դասերը:

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Վեպի գաղափարը հայրենասիրությունն է, որն արտացոլված է գլխավոր հերոս Մարզպետունու խոսքերի և արարքների միջոցով: Նաև պատմական Հայաստանի բնաշխարհի, հուշարձանների, ազգային ծեսերի նկարագրություններում, գործող հերոսների վարքագծում և արարքներում, հեղինակային խոսքում, ամենուրեք զգացվում է գաղափարի շունչը, վեպում հայրենասիրությունը հեղինակի ուղղակի հորդորն է, հերոսների հոգեբանությունն է, բնավորության գիծը:

2. Հայոց թագավորը Աշոտ Երկաթն էր, որը վեպում ներկայացված է որպես հայրենասեր ու քաջ թագավոր: Պետության շահերից ելնելով՝ ամուսնանում է Գարդմանքի իշխան Սահակ Սևադայի դուստր Սահականույշի հետ, սակայն շարունակում է սիրել և կապ պահպանել Սևորդյաց օրիորդ Ասպրամի հետ, որն արդեն Ուտիքի տեր Ցլիկ Ամրամի կինն էր: Արդյունքում իշխանները, չհանդուրժելով անձնական վիրավորանքը, ապստամբում են թագավորի դեմ: Խարխլվում են երկրի ամրության հիմքերը:

3. Գևորգի միայն անունն է պատմական, որն իր փոքրաթիվ քաջերով մարտնչել է Բեշիրի հսկայական զորքի դեմ: Մուրացանը ստեղծել է հայրենիքի փրկության իր իդեալական կերպարը, որն անմնացորդ նվիրվում է հայրենիքի փրկությանը:

4. Հակասությունը անձնական կյանքն էր, վիրավորված արժանապատվությունը: Դասերից մեկն այն է, որ եթե անհատները իրենց վարքագծով ու արարքներով կարող են ազդել պատմության ընթացքի վրա՝ դրական թե բացասական իմաստով, ապա պատմությունն էլ իր հերթին որոշում է անհատների կյանքն ու ճակատագիրը:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Բնաշխարհի, հերոսների նրանց վարքագծի, արարքների, հեղինակի խոսքի համապատասխան մեջբերումների միջոցով հիմնավորել հեղինակի հայրենասիրական գաղափարը:
2. Համեմատել պատմիչի ներկայացրած կերպարը Մուրացանի ստեղծած կերպարի հետ, համեմատության ընթացքում շեշտել հեղինակի գաղափարական նպատակադրումը: Մեջբերել Աշոտ Երկաթի խոսքերից, մտքերից, գնահատել սովորական մահկանացուի ու առաջնորդի կերպարը:
3. Մեկնաբանել Մարզպետունու կերպարը՝ նշելով նրա քաջությունը, անկոտրում կամքը և հայրենասիրությունը։ Վեպից առանձնացնել հատվածներ, որոնք բնութագրում են Մարզպետունուն՝ իբրև ընտանիքի հոր, հայրենիքի զինվորի, առաքինի քրիստոնյայի, սրտացավ մարդու, քաջ զորավարի, խոհեմ ու հեռատես քաղաքական գործչի:
4. Բացատրել թագավորի և իշխանների հակամարտության պատճառները: Բերել համապատասխան մեջբերումներ: Համեմատել Աշոտ Երկաթի և Գևորգ Մարզպետունու կերպարները՝ նշելով նրանց ընդհանրություններն ու տարբերությունները: Ներկայացնել իր վերաբերմունքը՝ բերելով մի քանի փաստ:

**Դաս 58. Մյուս կերպարները և վեպի արվեստը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար:**

1. Ո՞վ էր թագուհին։

2. Ովքե՞ր էին Սահակ Սևադան և Ցլիկ Ամրամը։

3. Ի՞նչ այլ կերպարներ կան վեպում:

4. Որո՞նք են վեպի գեղարվեստական ակնառու հատկանիշները:

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Թագուհին Սահականույշն էր, որի արժանապատվությունը վիրավորված էր թագավորի դավաճանությունից, սակայն վճռական պահին նա կարողանում է հայրենիքի շահը վեր դասել անձնականից և գնալ Սևան ու համոզել թագավորին։

2. Սահակ Սևադան Սահականույշի հայրն էր, նրան և որդուն կուրացրել էր Աշոտ Երկաթը, իսկ Ցլիկ Ամրամը Ասպրամի ամուսինն էր: Երկուսն էլ ապստամբել էին թագավորի դեմ, չէին ուզում դավաճաններ համարվել, նաև չէին կարողանում հաղթահարել վիրավորված տղամարդկային արժանապատվությունը:

3. Վեպի կերպարներից էական դեր ունեն Գոռ իշխանիկը, Գոհար իշխանուհին, Շահանդուխտը, թագավորի եղբայր Աբասը, Հովհաննես կաթողիկոսը:

4. Վեպը կառուցված է երկխոսությունների միջոցով, նաև բնորոշ վերնագրերով, որոնց միջոցով ընթերցողն ավելի մոտիկից է ճանաչում հերոսների հոգեվիճակը:

**Հարցերին պատասխանելու կամ առաջադրանքները կատարելու համար սովորողը պետք է կարողանա.**

1. Հակիրճ ներկայացնել Սահականույշին, ցույց տալ նրա պահվածքի փոփոխության պատճառներից մի քանիսը: Մեջբերումներ կատարել թագուհու խոհերից, մտորումներից: Համեմատել կին հերոսների անձնական ողբերգությունները (Սահականույշ, Ասպրամ):

Ինչո՞ւ էր Աշոտ Երկաթն ամուսնացել Սահականույշի հետ (ընտրել ճիշտ տարբերակը):

ա․ Սխալվում է՝ ժամանակավոր հրապուրանքը սիրո հետ շփոթելով:

բ․ Կատարում է արքայամոր՝ Սահականույշին թագուհի տեսնելու երազանքը:

գ․ Ընտրություն է կատարում քաղաքական նկատառումներով:

դ․ Սյունիքի իշխանին՝ իր վաղեմի թշնամուն ցավ պատճառելու համար:

2. Նկարագրել Սահակ Սևադայի անձնական վիշտը, Ցլիկ Ամրամի տղամարդկային խոցված արժանապատվությունից բխող գործողությունները և դրանց հետևանքները:

3. Վեպից մեջբերել մյուս հերոսներին վերաբերող հատվածներ, մեկնաբանել, գնահատել:

4. Բերել մի քանի վերնագրի օրինակ («Մի ծաղկով գարուն», «Կույր աչքը կներե, կույր սիրտը չի ների»), մեկնաբանել, ցույց տալ բովանդակության հետ կապը:

Վեպի ո՞ր գլխում է նկարագրվում Աշոտ Երկաթի և Ցլիկ Ամրամի զորքերի հանդիպումը:

ա․«Կույր վրիժառուն», բ․«Անակնկալ վախճան», գ․«Այրիվանքում», դ․«Հին վշտերի վախճանը»:

**Դաս 59․ Հակոբ Պարոնյանի կյանքը և ստեղծագործությունը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ո՞ր դարաշրջանի հեղինակ է Պարոնյանը, ինչպիսի՞ն է եղել կյանքը և գործունեությունը։

2. Ի՞նչ ժանրի ստեղծագործություններ է գրել Պարոնյանը։

3․ Ի՞նչ է երգիծանքը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Պարոնյանը ապրել և ստեղծագործել է 19-րդ դարի երկրորդ կեսին Արևմտյան Հայաստանում՝ Կ․Պոլսում։ Ծնվել է 1843 թ․Ադրիանապոլիս քաղաքում, նախնական կրթությունը ստացել է Արշակունյաց վարժարանում, նրա առաջին ուսուցիչը եղել է Ներսես Վարժապետյանը, որի դիմանկարը հետագայում մեծ համակրանքով ներկայացրել է իր «Ազգային ջոջերում»։ Հետագայում Պարոնյանը համատեղել է տարբեր աշխատանքներ, աշխատակցել է Պոլսի թերթերին, աշխատել է Սկյուտարի վարժարանում, եղել է Պետրոս Դուրյանի ուսուցիչը։ Հիմնականում թղթակցել է «Մեղու» թերթին, որի փակվելուց հետո հիմնում է «Թատրոն» շաբաթաթերթը, որը մի քանի տարի հետո փակվում է թուրքական կառավարության կողմից։ Հաջողվում է հրատարակել «Խիկար» երգիծաթերթը, որը շուտով փակվում է։

Կյանքի վերջին տարիներին նա աշխատում է որպես հաշվապահ, նրան հյուծող հիվանդությունը՝ թոքախտը, վերջնականապես քայքայում է նրան։ Պարոնյանը մահանում է 1891 թ․։

2. Պարոնյանը հայ մեծ երգիծաբան է, գրող, հրատարակիչ և հրապարակախոս․ գրել է կատակերգություններ՝ «Ատամնաբույժն արևելյան», «Պաղտասար աղբար», երգիծական վեպ՝ «Մեծապատիվ մուրացկանները», դիմանկարների շարք՝ «Ազգային ջոջեր», կենցաղային նովելների շարք՝ «Քաղաքավարության վնասները», «Պտույտ մը Պոլսո թաղերուն մեջ» ակնարկաշարը, լրատվական հումորը արտահայտվել է «Իմ ձեռատետրը կամ Հոսհոսի ձեռատետրը» երկում։

3. Երգիծանքը կյանքն արտացոլելու և պատկերելու միջոց է, հեղինակը ծաղրում է մարդկային արատները, թերությունները, հասարակական խնդիրները ներկայացնում է երգիծանքով․ ճշմարտությունը ավելի ցայտուն է, երբ ներկայացվում է ծաղրով։ Երգիծանքի տեսակներն են հումորը, սարկազմը, սատիրան և իրոնիան։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել Պարոնյանի ապրած դարաշրջանի, Պոլսի հայ հասարակության խնդիրների վերաբերյալ տեղեկույթը։

2.Թվարկել կամ տրված շարքերից առանձնացնել Պարոնյանի ստեղծագործությունները։ Կարողանալ վեպից ընտրված մի հատվածի միջոցով բացատրել, թե ինչ է ծաղրում հեղինակը և ինչպես է դա անում։

3. Վեպից ընտրված մի հատվածում ցույց տալ երգիծանքի կիրառումը և բացատրել, թե ինչն է ծաղրում հեղինակը և ինչու։ Բացահայտել երգիծանքով ասված դառը ճշմարտությունը, մարդկային թերությունները։

**Դաս 60․ «Մեծապատիվ մուրացկանները» երգիծական-մենագրական վեպի սյուժեն, կառուցվածքը և գաղափարը։**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․ Ի՞նչ կառուցվածք և սյուժե ունի «Մեծապատիվ մուրացկանները» վեպը։

2․ Ո՞րն է հեղինակի նպատակը։

3․ Ո՞րն է վեպի գաղափարը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1․«Մեծապատիվ մուրացկանները» վեպի առանցքում Աբիսողոմ աղան է, իսկ մյուս հերոսները գալիս, հանդիպում են նրան՝ դրանով իսկ բացահայտելով թե՛ իրենց նպատակները, թե՛ իրենց մարդկային նկարագիրը և ճակատագիրը։ Կ․Պոլսի հայության տարբեր խավերի ներկայացուցիչների միջոցով Պարոնյանը ներկայացնում է ազգային, սոցիալական, հասարակական շատ խնդիրներ։

2․ Պարոնյանը վեպում նկարագրում է այն ամենը, ինչ ամեն օր տեսնում է իր շուրջը, իր շրջապատում, անհրաժեշտ էր միայն իրական վիճակներին երգիծական սրություն հաղորդել՝ ելնելով երգիծավեպի ժանրային առանձնահատկություններից։ Այսպիսով՝ երգիծաբանը մերժում էր այն սնամեջ պատմությունները, որոնք որևէ լուրջ խնդիրներ չէին շոշափում և վեպի անվան տակ հրամցվում էին մարդկանց՝ թեթև ժամանցի համար։ Այս վեպով հեղինակը ներկայացնում է իրական պատմություն և դրա միջոցով փորձում է ներկայացնել նմանատիպ պատմությունների իրական պատկերը։

3․Վեպի գաղափարը ներկայացված է վերջում․ հեղինակը անողոքաբար ծաղրում է Աբիսողոմ աղայի՝ որպես ազգային մեծատունի անտարբերությունը ազգային մշակույթի, գրականության և ընդհանրապես ազգային խնդիրների նկատմամբ, նաև ցավով երգիծում սոցիալական ծանր կացության մեջ հայտնված մտավորականներին՝ «գրական մարդոց»։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1․Վերաշարադրել, պատմել Աբիսողոմ աղայի և մուրացկանների հանդիպումները, այդ հատվածների միջոցով ցույց տալ և մեկնաբանել հեղինակի նպատակը և վեպի ասելիքը։

2․ Մեկնաբանել երգիծավեպը գրելու իրական շարժառիթները, մեկնաբանել Պարոնյանի մոտեցումը թեթև ժամանցի համար գրված վեպերին։ Կարդալ վեպի առաջին հատվածը, ներկայացնել հեղինակի խոսքը՝ ուղղված ընթերցողին։

3․ Կարդալ վեպի այն հատվածը (հատվածը կա դասագրքում), որտեղ ներկայացված է վեպի գաղափարը։ Այդ հատվածում ցույց տալ և բացատրել վեպի գաղափարը։

**Դաս 61․«Մեծապատիվ մուրացկանները» վեպի կերպարները․ Աբիսողոմ աղայի կերպարը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․ Ո՞վ է Աբիսողոմ աղան։

2․ Ինչպե՞ս է Պարոնյանը ներկայացնում նրա արտաքին և ներքին հատկանիշները։ Ի՞նչ միտում ունի հատկանիշների ներկայացումը։

3․Ի՞նչն է ծաղրում նրա կերպարում։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1․Աբիսողոմ աղան հարուստ ագարակատեր էր, որը Տրապիզոնից եկել էր Կ․Պոլիս՝ ամուսնանալու նպատակով։

2․ Աբիսողոմ աղան ապուշի դեմքով, տգետ, բայց շատ փառասեր մեծահարուստ էր․ նա իր տգիտության պատճառով ծիծաղելի իրավիճակներում է հայտնվում, օրինակ՝ չգիտի՝ ինչ է մուսան, ինչ է ընկալագիրը։ Հեղինակային մեկնաբանությունները և մուրացկանների հետ նրա հանդիպումները բացահայտում են այս տգետ, բայց հարուստ մարդու՝ ազգային գործիչ դառնալու երազանքը։ Փառասիրությունը՝ որպես «տեսակ մը անոթություն» ներկայացնելով՝ Պարոնյանը անողոքաբար ոչնչացնում է Աբիսողոմ աղային՝ ցույց տալով նրա հոգևոր և մտավոր սնանկությունը։

3․ Աբիսողոմ աղային բացարձակ չեն հետաքրքրում «մեծապատիվ մուրացկանների» խնդիրները, նա ուզում է միայն՝ իր անունը փառավորվի և հայտնի դառնա։ Հեղինակը ծաղրի միջոցով բացահայտում է կերպարը և քննադատում։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1․ Ներկայացնել Աբիսողոմ աղայի մասին կարևոր տեղեկույթը՝ հղումներ կատարելով բնագրից։

2․Տրված հատվածներում բնութագրել Աբիսողոմ աղային, մեկնաբանել, թե նրա արտաքինը ինչպես է ծաղրում, ինչպես է բացահայտում նրա էությունը, մտածելակերպը, աշխարհայացքը։

3․ Գրել վերլուծական աշխատանք Աբիսողոմ աղայի կերպարի շուրջ՝ բացահայտելով նրա հիմնական երգիծելի հատկանիշները՝ տգիտությունը և փառասիրությունը։

**Դաս 62․«Մեծապատիվ մուրացկանների» կերպարը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1․ Ովքե՞ր են մեծապատիվ մուրացկանները։

2․ Ինչո՞ւ է նրանց այդպես անվանել Պարոնյանը։

2․ Ի՞նչը և ինչո՞ւ է ծաղրում նրանց Պարոնյանը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1․«Մեծապատիվ մուրացկանները» հիմնականում մտավորականներն են՝ խմբագիրը, բանաստեղծը, դերասանը, բժիշկը, մանկավարժը, նաև սոցիալական տարբեր աստիճանների վրա գտնվող մարդիկ՝ բեռնակիրներ, սափրիչ, միջնորդ կին։ Նրանցից շատերը մտավորականներ են, այսինքն՝ հասարակության համար կարևոր դեր և դիրք ունեցող մարդիկ, որոնք, սակայն, սոցիալական վիճակից ելնելով, ստիպված են մուրացկանություն անել։

2․ Մտավորականները մուրացկանություն անում են մի տեսակ արժանապատվորեն, որն էլ հեղինակի կողմից երգիծվում է «մեծապատիվ» բնորոշումով։

3․ Բոլորը մուրացկանություն էին անում իրենց օրվա ապրուստը վաստակելու, գոյությունը ապահովելու համար։ Պարոնյանը ցավում է, որ մտավորականները հայտնվել են սոցիալական այսպիսի ծանր պայմաններում։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Տրված հատվածներում բնութագրել մեծապատիվ մուրացկաններին, մեկնաբանել, թե ինչու են նրանք անանուն։ Բացահայտել հեղինակի վերաբերմունքը այդ մարդկանց նկատմամբ՝ հիմնավորելով վեպից բերված օրինակներով։ Առանձնացնել ըստ ձեզ առավել վառ կերպարները, մեջբերել հատվածներ վեպից, վերլուծել։

2․ Մեկնաբանել, թե ինչու է հեղինակը ըստ էության մուրացկանությամբ փող հայթայթող մտավորականներին անվանում «մեծապատիվ»։

2. Ընտրված երկխոսական հատվածներում (խմբագիր-Աբիսողոմ աղա, բանաստեղծ-Աբիսողոմ աղա, Շուշան- Աբիսողոմ աղա) ցույց տալ մուրացկանների՝ Աբիսողոմ աղայից փող մուրալու դրդապատճառները, բացահայտել այն նվաստացուցիչ քայլերը, որ անում էին մուրացկանները։ Ներկայացնել 1-2 նախադասությամբ իր վերաբերմունքը այս հերոսների նկատմամբ և հիմնավորել (դատապարտո՞ւմ է, արդարացնո՞ւմ է, քննադատո՞ւմ է)։

**Դաս 63. Շիրվանզադե, կյանքը, ստեղծագործությունը**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ո՞ր դարաշրջանի հեղինակ է Շիրվանզադեն․որտե՞ղ է ծնվել, ապրել, ստեղծագործել։

2․ Ի՞նչ էր Շիրվանզադեի իսկական անունը։

3․ Ի՞նչ է նշանակում Շիրվանզադե գրական կեղծանունը։

4. Ի՞նչ հատկանիշներ ունի ռեալիզմը՝ որպես գրական ուղղություն։

5. Ի՞նչ ժանրերի ստեղծագործություններ ունի Շիրվանզադեն։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Շիրվանզադեն ապրել և ստեղծագործել է 19-րդ վերջերին և 20-րդ դարի 1-ին կեսին, ծնվել է 1858 թ․Շամախիում․ հայրը դերձակ էր, կարողանում է որդուն բավականին լավ կրթություն տալ, բայց շուտով սնանկանում է, և Շիրվանզադեն ստիպված է լինում հոգալ ընտանիքի հոգսը․ նա գնում է Բաքու, տարբեր աշխատանքներ է կատարում այնտեղ։ Իր մորաքրոջ գրասեր ընտանիքում նա ծանոթանում է հայ, ռուս և արտասահմանյան գրողներին։ Հետո տեղափոխվում է Թիֆլիս, որտեղ ակտիվ գրական գործունեություն է սկսում։ 1905 թ․ Շիրվանզադեն ստիպված մեկնում է Եվրոպա, հաստատվում Փարիզում։ 1926 թ․վերջնականապես վերադառնում է Խորհրդային Հայաստան։ 1935 թ․ մահանում է Կիսլովոդսկում։

2․Շիրվանզադեի իսկական անունը Ալեքսանդր Մովսիսյան է։

3․ Շիրվանզադեի կեղծանունը կազմված է Շիրվանի (այդպես էր գավառի անունը, որտեղ գտնվում էր Շամախին) զադե՝ որդի, բառերից։ Մեկ այլ բացատրությամբ շիրվան նշանակում է դերձակ, զադե՝ որդի, բառացի՝ դերձակի որդի։

4. Ռեալիզմը կյանքը ճշմարտացիորեն պատկերելու գեղարվեստական ուղղություն և միջոց է։ Ռեալիզմի նշանաբանն է՝ կյանքը ինչպես որ է։ Շիրվանզադեն համարվում է հոգեբանական ռեալիզմի հիմնադիրը հայ գրականության մեջ։

5. Շիրվանզադեն գրել է վեպեր՝ «Նամուս», «Ցավագար», «Քաոս», պատմվածքներ՝ «Արտիստը», դրամաներ՝ «Պատվի համար»։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Հակիրճ ներկայացնել Շիրվանզադեի ծննդյան ժամանակաշրջանը, տեղը, նաև մահվան տեղը։

2. Տարբերակել Շիրվանզադեի գրական կեղծանունը և իսկական անունը։

3. Ներկայացնել և բացատրել Շիրվանզադեի անվան բացատրության վարկածները։

4. Ներկայացնել ռեալիզմի մեկ-երկու հատկանիշ նշել կամ ընտրել տրված բնորոշումներից։

5. Ճանաչել Շիրվանզադեի մի քանի հայտնի գործեր՝ «Քաոս», «Արտիստը», «Պատվի համար» դրամա և այլն։

**Դաս 64. Շիրվանզադեի «Քաոս» վեպի սյուժեն, ներկայացված խնդիրները**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ինչպե՞ս է հղացել իր վեպը Շիրվանզադեն, արդյոք իրակա՞ն պատմություն է ընկած վեպի հիմքում ։

2. Վեպի դեպքերը որտե՞ղ են տեղի ունենում, ի՞նչ միջավայր է հեղինակը ներկայացրել։

3․ Ինչի՞ շուրջ է ծագում վեպի բախումը՝ կոնֆլիկտը։

4․ Ինչպե՞ս է լուծվում վեպի բախումը՝ կոնֆլիկտը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Շիրվանզադեն վեպի շուրջ մտածել է 15 տարի, վեպի սյուժեի հիմքում ընկած է իրական պատմություն՝ Բաքվի մեծահարուստ հանքատիրոջ ընտանիքում կտակի շուրջ ծագած խռովութունը։

2. Վեպի դեպքերը տեղի են ունենում Բաքվում, հեղինակը պատկերում է սոցիալական տարբեր խավեր՝ մեծահարուստներ, ոսկի երիտասարդություն, վաճառականություն, բանվորական խավ։ Նա ներկայացնում է հիմնականում բուրժուական հասարակությունը, որտեղ սերը դեպի ոսկին ջնջել էր ամեն ինչ, որտեղ մարդիկ տարված էին միայն կուտակելու մոլուցքով, դժվար էր տարբերել բարոյականը անբարոյականից, ազնիվը՝ անազնիվից․ միջավայրը արտաքուստ փայլուն էր, ներքուստ՝ ապականված և փչացած։ Շիրվանզադեն ներկայացրել է հիմնականում բուրժուական խավը, նրան բնորոշ շահամոլությունն ու դաժան մրցավազքը, կապիտալի կուտակման մոլուցքը, այդ խավի ներկայացուցիչներից են վեպում Մարկոս Ալիմյանը, Մարութխանյանը, Սմբատ Ալիմյանը։ Պատկերում է ոսկի երիտասարդության ցոփ ու շվայտ կյանքը։ Պատկերում է բանվորների կյանքը և վիճակը հանքերում։

3․Մարկոս աղա Ալիմյանի՝ քաղաքի մեծահարուստի թողած կտակը դառնում է երկու եղբայրների միջև բախման պատճառ, և հետագա գործողությունները ծավալվում են հիմնականում այդ կտակի շուրջ։ Կտակով Ալիմյանի ամբողջ հարստությունն անցնում էր Սմբատին, Միքայելն ու Արշակը իրենց մասը կստանային միայն այն դեպքում, եթե թողնեին իրենց շվայտ և անբարո կյանքը։

4․ Սմբատի և Միքայելի միջև բախումը ավելի է խորանում, երբ Մարութխանյանը և Միքայելը ստեղծում են կեղծ կոնտր-կտակ։ Սմբատը չի հավատում այդ կտակի իսկությանը, հրաժարվում է վճարելուց։ Երկու եղբայրների միջև այս բախումը նաև ունի այլ պատճառ․ Շուշանիկի նկատմամբ երկու եղբայրներն էլ զգացմունքներ ունեին։ Շուշանիկի բարոյական ապտակից հետո Միքայելը սկսում է անդրադարձ կատարել իր կյանքին, գիտակցում է այն ամբողջ ապականությունն ու դատարկ վատնումը։ Նա սկսում է հետզհետե հրաժարվել իր նախկին կենսակերպից և վերափոխվում է։ Վեպի բախումը լուծվում է հրդեհի տեսարանից հետո․ եղբայրները հաշտվում են, Միքայելը ամուսնանում է՝ կատարելով հոր կամքը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1.Պատմել, ներկայացնել վեպի հղացման պատմությունը հակիրճ /2-3 նախադասությամբ/։

2. Ներկայացնել Բաքուն՝ իր նավթաարդյունաբերությամբ, վեպում պատկերված խավերի բնութագիրը՝ մեջբերումներ անելով բնագրից։

3․Ներկայացնել վեպի հանգույցը՝ կտակը, հակիրճ պատմել դրա բովանդակությունը, ցույց տալ, թե կտակը ինչպես դարձավ դեպքերի զարգացման հիմք։

4․Վերապատմել և մեկնաբանել երկու եղբայրների միջև ծագած կոնֆլիկտի հոգեբանական, սոցիալական պատճառները, ներկայացնել վեպի հանգուցալուծումը։

**Դաս 65․Շիրվանզադեի «Քաոս» վեպի կերպարները**  [**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ո՞վ էր Մարկոս աղա Ալիմյանը, և ինչպե՞ս է նա մասնակցում վեպի հետագա գործողություններին։

2. Ո՞վ էր Սմբատ Ալիմյանը․ ինչպե՞ս է նրա կերպարը զարգանում, փոփոխություն կրում վեպում։

3. Ո՞վ էր Միքայել Ալիմյանը․ ինչպե՞ս է նրա կերպարը զարգանում, ինչքանո՞վ էր նրա փոփոխությունը համոզիչ։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Մարկոս աղա Ալիմյանը անցել էր բարդ ճանապարհ՝ հասարակ գյուղացուց դառնալով քաղաքի մեծահարուստ հանքատերերից մեկը։ Մարկոս Ալիմյանի մասին քաղաքում առասպելներ էին պատմում, որոնք հիմնականում կույր նախանձից էին ծնվում։ Մարկոս աղան իր բնատուր խելքով և ճարպկությամբ ստեղծել էր իր ողջ հարստությունը և չէր ցանկանում, որ իր մահվանից հետո որդիները վատնեն իր կարողությունը։ Չնայած վեպի սկզբում նա մահանում է, բայց իր թողած կտակով մասնակցում է վեպի գործողություններին։ Նա շատ ավանդապաշտ էր, նրա նահապետական պատկերացումները շատ հաճախ չէին համապատասխանում ժամանակակից պատկերացումներին։ Մարկոս աղայի կերպարաստեղծման մեջ մեծ դեր ունի միֆը․ Շիրվանզադեն կարողացել է ստեղծել մեծահարուստ մարդու կերպարը նրա շուրջը հյուսվող միֆական զրույցներից։

2. Սմբատ Ալիմյանը Մարկոս աղայի ավագ որդին է, որին հայրն ուղարկել էր Մոսկվա՝ կրթություն ստանալու։ Սմբատն այնտեղ ազատամտական գաղափարներով է տարվում, մեղադրում հորը անազնիվ ճանապարհով հարստանալու համար, ի հեճուկս հոր և ընտանիքի կամքի՝ ամուսնանում է ռուս կնոջ հետ․ այդ պատճառով հայրը անիծում է նրան, զրկում ժառանգությունից։ Հոր թողած կտակով Սմբատը դառնում է Մարկոս աղայի ողջ հարստության ժառանգորդը և տնօրինողը, բայց պայմանով, որ բաժանվեր ռուս կնոջից, ամուսնանար հայ աղջկա հետ։ Այս հանգամանքը պատճառ է դառնում Սմբատի կյանքում շրջադարձային փոփոխության․ նա սկսում է հարմարվել այն դիրքին ու միջավայրին, որ մի ժամանակ ինքը քննադատել և մերժել էր։ Փողը և իշխանությունը նրա մեջ շատ բան են փոխում․ նա վեպի վերջում դառնում է հոր նման **«խիղճը երկաթե սնդուկին հանձնած և հոգին գրպանը դրած»** բուրժուա։

3. Միքայելը Ալիմյանի միջնեկ որդին էր, որին հայրը կրթվելու չէր ուղարկել՝ աչքի առաջ ունենալով Սմբատի ճակատագիրը։ Միքայելը չհամակերպվեց հոր կտակի հետ և ամեն քայլի պատրաստ էր՝ այդ ժառանգությունը ստանալու համար։ Նա ոսկի երիտասարդության ներկայացուցիչ էր, նրա համար կյանքը վայելք էր և հրճվանք։ Օրերը վատնում էր թղթախաղի, ցոփ և անառակ խնջույքներում։ Բեկումնային եղավ նրա հանդիպումը Շուշանիկի հետ, որի արհամարհանքը և բարոյական ազդեցությունը կարողացան Միքայելին վերափոխել․ սիրո շնորհիվ նա գիտակցեց իր սխալները, հետ դարձավ այդ կործանարար ճանապարհից և դարձավ օրինավոր և բարոյական մարդ․ ամուսնացավ Շուշանիկի հետ, հաշտվեց Սմբատի հետ։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Վերապատմել վեպի սկիզբը՝ Մարկոս աղայի մասին պատմող հատվածը բնագրից /1-2 էջ/, ներկայացնել և մեկնաբանել Մարկոս աղայի մասին պատմվող լեգենդները, սեփական դատողությունն անել, թե Մարկոս Ալիմյանի մասին պատմվող միֆերից որն է ճշմարիտ, որը՝ հորինվածք։

2. Ներկայացնել Սմբատի կյանքի հիմնական փուլերը՝ Մոսկվայում սովորելու տարիները, Բաքու վերադառնալը և կտակի միակ ժառանգորդ դառնալը, վեպի վերջում նրա կերպարի փոփոխությունը։

3. Ներկայացնել Միքայելի կյանքի փուլերը՝ ոսկի երիտասարդության ներկայացուցիչ, Սմբատի հետ բախումը, Շուշանիկի հետ հանդիպումը և բարոյական վերափոխումը։ Գրել համեմատական աշխատանք երկու կերպարների՝ Միքայելի և Սմբատի շուրջ։

**Դաս 66․Շիրվանզադեի «Պատվի համար» դրամայի սյուժեն և գաղափարը**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ի՞նչ է դրաման, ի՞նչ հատկանիշներ ունի։

2. Ո՞րն է դրամայի գործողությունների զարգացման հանգույցը։

3. Ո՞ւմ միջև է տեղի ունենում բախումը՝ կոնֆլիկտը։

4. Ինչպե՞ս է հանգուցալուծվում բախումը։

5. Ո՞րն է դրամայի գաղափարը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Դրաման դրամատիկական ստեղծագործություն է, գրվում է բեմադրվելու համար, հեղինակային խոսքը գրեթե բացակայում է, կերպարների երկխոսություններով է սյուժեն զարգանում։

2. Դրամայի գործողությունների զարգացումը սկսվում է Արտաշես Օթարյանի հոր թողած փաստաթղթերից, որոնք բացահայտում են Անդրեաս Էլիզբարյանի՝ քաղաքի մեծահարուստներից մեկի խարդախությունը և գողությունը։ Արտաշես Օթարյանը, որի հորը խաբել և կողոպտել էր Անդրեաս Էլիզբարյանը, և հիմա այդ փաստաթղթերի միջոցով Օթարյանը ուզում էր հաստատել արդարությունը։

3. Բախումը տեղի է ունենում Արտաշես Օթարյանի և Անդրեաս Էլիզբարյանի միջև․ Անդրեաս Էլիզբարյանը ամեն գնով փորձում է կաշառել Օթարյանին, որ նա չհրապարակի այդ փաստաթղթերը, չարատավորվի իր պատիվը քաղաքում։

4. Անդրեաս Էլիզբարյանի աղջիկը՝ Մարգարիտը, և Արտաշես Օթարյանը սիրում են իրար․ Մարգարիտը պահանջում է, որ Օթարյանը ապացուցի հոր մեղքը։ Օթարյանը այդ փաստաթղթերը վստահում է Մարգարիտին, իսկ Անդրեասը հափշտակում է այդ թղթերը՝ փրկելով իր պատիվը։ Մարգարիտը, իմանալով այդ, ինքնասպան է լինում։

5. Այս դրամայում ներկայացված իրականությունը և միջավայրը նույնն են, ինչ «Քաոս» վեպում․դրամայում բացահայտվում են մեծահարուստների միջավայրը, այնտեղ տիրող բարքերը, բարոյական արժեքների բացակայությունը, պատվի ընկալումը կարևորվում էր փողի և իշխանության սահմաններում։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ընդհանուր գծերով ներկայացնել դրամայի հատկանիշները։

2. Հաջորդաբար ներկայացնել դրամայի գործողությունները, մեկնաբանել, թե ինչ նշանակություն ունեին Օթարյանի ներկայացված փաստաթղթերը։

3․Պատմել և բացահայտել Օթարյանի և Էլիզբարյանի բախման պատճառները (2-3 նախադասությամբ)։

4. Ներկայացնել Մարգարիտի և հոր, Մարգարիտի և Օթարյանի հարաբերությունները։ Փորձել ցույց տալ, թե յուրաքանչյուրին ինչն էր դրդում այս կամ այն քայլի։ Մեկնաբանել պատվի ընկալումը դրամայի հերոսների կողմից․ հիմնավորել մեջբերումներով։

5. Մեկնաբանել դրամայի ասելիքը և համեմատել Շիրվանզադեի «Քաոս» վեպի հետ, գտնել երկու նմանություն և երկու տարբերություն։

**Դաս 67․Շիրվանզադեի «Պատվի համար» դրամայի կերպարները**

[**Թեմատիկ պլանավորում**](#Թեմատիկ_պլանավորում)

**Հարցեր և առաջադրանքներ առարկայի չափորոշչային առավելագույն պահանջների կատարումը ստուգելու համար․**

1. Ո՞վ էր Անդրեաս Էլիզբարյանը, ինչպե՞ս էր փորձում փրկել իր պատիվը։

2․Ո՞վ էր Արտաշես Օթարյանը, ինչպե՞ս էր ուզում վերականգնել իր և իր ընտանիքի ոտնահարված պատիվը։

3. Ո՞վ էր Մարգարիտը․ ի՞նչ ծանր դրամա էր կատարվում նրա հոգում։

4․ Ինչպիսի՞ն էր պատվի ընկալումը Էլիզբարյանի ընտանիքի անդամների համար։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

1. Անդրեաս Էլիզբարյանը քաղաքի խոշոր հանքատերերից մեկն էր, որն իր հարստությունը դիզել էր անազնիվ ճանապարհով՝ խաբելով ընկերոջը՝ Օթարյանի հորը։ Նա քաղաքում պատվավոր մարդու և բարեգործի համբավ ուներ և վախենում էր, որ Օթարյանի ներկայացրած փաստաթղթերով կբացահայտվի իր անազնվությունը, և անպատիվ կդառնա հասարակության աչքում։ Նա ամեն քայլի պատրաստ էր հանուն իր փողի և պատվի՝ անգամ աղջկա երջանկությունը կործանելուն։ Նա գողանում և ոչնչացնում է այդ փաստաթղթերը, բայց հոգեկան ծանր հարված է ստանում․ Մարգարիտը ինքնասպան է լինում՝ դատապարտելով հորը տանջանքների։

2. Արտաշես Օթարյանը Էլիզբարյանի այն ընկերոջ որդին էր, որին խաբել և հարստահարել էր Էլիզբարյանը։ Երկար ժամանակ Արտաշեսը չէր իմացել, որ Էլիզբարյանի հարստության կեսը պատկանում է իր հորը։ Կրթություն ստանալուց հետո նա բացահայտում է այդ փաստաթղթերը և ցանկանում վերականգնել իր պատիվը, ցույց տալ Էլիզբարյանի իրական դեմքը։ Օթարյանը, սակայն, ծանր երկընտրանքի առաջ էր․ նա սիրում էր Մարգարիտին և հավատում ու վստահում էր նրան։

3. Մարգարիտը Անդրեաս Էլիզբարյանի աղջիկն էր․ նա տարբերվում էր այդ միջավայրից։ Մարգարիտը ազնիվ և համեստ էր, անկեղծորեն սիրում էր հորը, հավատում, որ նա արդար և ազնիվ է իր գործերում։ Մարգարիտի համար ծանր հարված էր հոր ստոր քայլերի բացահայտումը։ Մարգարիտի համար դժվար էր ընտրություն կատարել հոր և սիրած տղամարդու միջև․նրա համար թանկ էր ճշմարտությունը։ Դրամայի վերջում Մարգարիտը ինքնասպան է լինում։

4․Էլիզբարյանի զավակները, բացի Մարգարիտից, բուրժուական միջավայրի տիպիկ ներկայացուցիչներ էին։ Նրանց համար հոր հարստությունը ավելի կարևոր էր, քան ազնվությունը և պատիվը։ Սուրենը՝ կրտսեր որդին, ոսկի երիտասարդության ներկայացուցիչ է, անկեղծ ցինիզմով նա դատապարտում էր հորը, բայց միաժամանակ վատնում նրա փողերը։ Ավագ որդին՝ Բագրատը, նոր բուրժուայի կերպար է, սառնասիրտ, հաշվարկված քայլերով գործարար, որը կապիտալը շարժման մեջ էր դնում և երազում էր դառնալ հզոր ֆինանսական սյուն։ Նա ոչ միայն չէր դատապարտում հորը, այլև արդարացնում էր նրան։ Ռոզալիան՝ Էլիզբարյանի ավագ դուստրը, պճնամոլ և ցուցամոլ աղջիկ էր․ նա վատնում էր հոր փողերը թանկարժեք հագուստի և արդուզարդի վրա։ Նրան նույնպես չէին հետաքրքրում բարոյական բարձր արժեքները։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

1. Ներկայացնել Էլիզբարյանի կերպարի հիմնական գծերը, բացատրել նրա քայլերը, արտահայտել սեփական կարծիքը կերպարի՝ պատվի ընկալման վերաբերյալ։

2. Բացատրել Օթարյանի քայլերի պատճառները, ներկայացնել նրա հոգեկան ներքին պայքարը։

3. Ներկայացնել Մարգարիտին բնորոշ հատկանիշները, մեկնաբանել, թե ինչ դժվար երկընտրանքի առաջ էր նա, ինչու գնաց այդ ծայրահեղ քայլին։

4․ Ցույց տալ Էլիզբարյանի ընտանիքի մթնոլորտը, արժեհամակարգը, մեկնաբանել, թե յուրաքանչյուրի համար ինչ է պատիվը։ Կարողանալ 1-2 նմանություն կամ տարբերություն ցույց տալ Շիրվանզադեի «Քաոս» վեպի կերպարների հետ։

Առաջադրել դրամայի այլ լուծումներ, մասնակցել բանավեճի պատվի ընկալման տարբեր մոտեցումների շուրջ, ներկայացնել սեփական տեսակետը, համեմատել Էլիզբարյանի զավակների տեսակետներին և պատվի ընկալումներին։